text:
پننہ جسمکۍ ناپاک انگ چھلان پییہ تس گِلہِ ہندس برونہہ پلوس پیٹھ نظر، یتھ رتہ سیتۍ چھِٹھ درامژ ٲس۔ تس آو ٲدیک سہ منظر بییہ اچھن تل۔۔۔تمۍ لوے گِلہِ بڈِ آلو ۔۔۔ پوٚز گِل ٲس کرتام شہلیامژ!
"سۅرملۍ چشمہ۔۔۔زٲیلۍ شانہ۔۔۔نستہِ خنجر۔۔۔سۅنہارۍ نرم ریشم ہیو مس”
پونم ہنزِ زونہِ منز اوس گاش تمۍ سنز دۅدہ کۅل دگان۔۔۔!
تس اوس نہ توتہِ افسوس۔ لاشہِ برونہہ کنہِ لوٚگ سہ پانسے سیتۍ وننہِ۔ "ماجہ سیتۍ چھا کانہہ سنگ کران!”
"چون قتل گژھن اوس ضروری۔ چانہِ شینہ کھۅنہِ منز اوس سہ دک دک کروُن دل وتل بجہِ گژھان۔۔۔تس حرام زادس اوس نایٹ کلبن تہ شراب خانن منز چانہِ حسنچ نمایش کرنۍ خوش گژھان۔ یہ اوسے ژیہ بعضے محفلن منز لوکن ہند دل رنزناونہ باپتھ محبور کران تہ بعضے ہوٹلن ہنز زینت بناوان۔۔۔ چٲنس شینہ صفحس پیٹھ یمہ رتہ ٹیچہ وچھتھ چھہ میہ سرود یوان۔ زو ووٚندمے چون قتل گژھن اوس ضروری!!”
تمۍ رٔٹ گِلۍ وچھس سیتۍ۔۔۔تمۍ سنزن رتہ داغۍ اچھن میٹھۍ وارا کران ژج تس کنی ودن باکھ نیرتھ۔ "موجٲے۔۔۔!!”
یہ کریکھ بوزتھ پییہ میہ پننۍ موج یاد۔
میانہ ماجہِ روٚچھ وچھس منز گندک امبار یوٚتام میہ واش کوٚڈ۔۔۔!
آزرن ترٲو پتہ گِلہِ ہنز رتہ سرۍ لاش وارہ وارہ ایزلس پیٹھ۔۔۔ تمۍ وول دچھنہِ اتھہ سیتۍ کنہ پیٹھہ برش۔ برشس زہ تریہ دننہ دوان لوٚگ فریمس کن مخاطب کٔرتھ وننہِ۔ "میانۍ تخلیق آسہِ وۅنۍ شاندار۔۔۔! بہ تھاوتھ ژہ مونولیزا پریتھ وچھس منز سجٲوتھ!”
زمرے:افسانہ


c: text/html

text:
روف احمد، اسسٹنٹ پروفیسر کشمیری/ریسرچ سکالر کشمیر یونیورسٹی
مہجورن تہ آزادن لیکھۍ اکثر نغمہ (وژن تہ غزل) ہم موضوع مضمونن ہندۍ یمن منز اکی اندازہ کتھ باونہ آمژ چھیہ۔ مگر پزر چھہ یہ زِ مہجور اوس زیٹھ ہمکال آزادس تہ گوڈہ چھہ مہجور کینہہ نوی تجربہ کران تہ تِمن پتہ چھہ آزاد تہِ تمی اندازہ پننۍ باتھ لیکھان تہ اکہِ اندازہ ونو اتھ تقلید کرن تہ آزادن چھہ واریاہن جاین مہجورس تقلید کورمت۔ مہجورن لیوکھ اکھ وژن، باغِ نشاط کے گلو، یس کافی مشہور سپد۔ یہِ وژن آو گوڈنچہِ لٹہِ 1934ء یس منز پرنہ تہ اتھ پرنس چھیہ اہمیت زِ یہ وژن آو اکس تتھس مشاعرس منز پرنہ یتھ منز ہندوستان پیٹھہ آمتۍ فارسی، اردو تہ پنجابی زبانن ہندی شاعر ٲسۍ۔ حالانکہ مہجورس ییلہ اتھ مشاعرس منز دعوت دنہ آیہ مہجورن تھوو شرط زِ بہ پرہ تیلہِ اتھ مشاعرس منز کلامہ ییلہِ میہ کاشر باتھ پرنک اجازت میلہِ تہ کمیٹی کۆر درخواست منظور تہ یہ اوس مہجورن بجر زِ تمۍ وۆن تیتین مشہور شاعرن منز کاشر کلامہ پرنہ باپتھ یس تسند وطن شناسی تہ زبان شناسی ہند تصور تہ یقین زندہ کران چھہ۔ عبدالاحد آزاد چھہ اتھ واقعس متعلق لیکھان۔
"1934 ء میں سرینگر کشمیر کی نمایش کمیٹی کے زیرِ اہتمام ایک مشاعرہ منعقد ہوا۔ ہندوستان کے مشہور شعراء سرکاری طور مدعو کے گئے۔ مہجور کو بھی شمولیت مشاعرہ کی دعوت دی گئی۔ مشاعرہ فارسی اردو اور پنجابی میں تھا۔ آپ نے یہ عذر پیش کیا کہ مشاعرہ غیر زبانوں میں ہے۔ میں کشمیر ی شاعر ہوں لہٰذا اگر کشمیری نظم پڑھنے کی اجازت ملے تو اس صورت میں شامل مشاعرہ ہوسکتا ہوں۔ کمیٹی نے فیصلہ کیا کہ کشمیری غزل کے ساتھ ایک اردو غزل بھی ہونی چاہئے اور کشمیری غزل باغ نشاط اور سیر ڈل کے موضوع پر ہوں۔ آپ نے یہ دونوں شرطیں صرف اس غرض سے منظور کیں کہ آپ کسی بہانے سے کشمیری زبان کو مشاعرے میں روشناس کرانا چاہتے تھے“ ۱؎
یہ اوس شاید گوڈنیک موقعہ ییلہ اکس قومی مشاعرس منز کاشر زبان تہ کاشر شاعر شامل سپدۍ تہ یہ اوس امہِ موجب اکھ تواریخی دوہہ یس ہرحال مہجورس نصیب سپد یا ییمہِ باپتھ مہجورن پہل کٔر۔ مہجورن یس ”باغِ نشاط کے گلو“ نغمہ پۆر سہ اوس پننہِ وقتہ اکھ نۆو تجربہ، اکھ نٔو آواز، اکھ نۆو مزازہ تہ اکھ نۆو لہجہ زِ نشاط باغ کس گلس پیٹھ ییہِ شاعر سندِ ذریعہ کینہہ وننہ تہ سہ تہِ اکس تژھہِ زبانہِ منز یۅسہ عام لوکن ہنز زبان ٲس۔
باغِ نشاط کے گلو
ناز کران کران وۅلو
خندہ کران کران وۅلو
مختہ ہران ہران وۅلو
ژاکھ ژہ یام در چمن
بوسہ کری ژیہ کوسمن
شوق چھہ کیاہ یمبرزلن
کھاسۍ ہران ہران وۅلو
سنگ دلا ستم گرا
رحم ژیہ چھے نہ اکھ ذرا
ضایع گیس بہ سۅندرا
ماے بران بران وۅلو
باوہ کمِس بہ یم ستم
مارہ متیو ژہ بوزتم
ہولہ گجِس بہ دمبدم
لول ہران ہران وۅلو
یارہ گوژھکھ نہ دور نے
گۆژھنہ لدتھ یہ لورنے
سوز یہ مہجورنے
روز پران پران وۅلو
دپان مہجورن یہ وژن پۆر مشاعرس منز محمود شہری ین تہ تسندِ ترنم سیتۍ گریزے یہ سارے محفل تہ لوکن منز گوو یہ وژن زبان زد۔ بقولِ آزاد زِ بییہِ دوہ آو ”مارٹنڈ“ اخبارس منز یہِ وژن چھپاونہ تہ سیتۍ اوس اتھ وژنس متعلق اتھ اخبارس منزلیکھنہ آمت۔ ےس کانسہِ شاعرس یا کنہِ کاشرس باتس متعلق گوڈنچہِ لٹہِ اخبارس منز چھپنک ردِ عمل اوس۔ بقولِ آزادؔ:
”حضرت مہجورؔ کاشمیری کی وہ طرب آمیز و ترنم انگیز کشمیری غزل جو آج کل کشمیر کے ہر فرد بشر کی زبان پر بلا امتیاز جاری ہے۔ جس نے عوام الناس کے علاوہ خاص خاص سوسائٹیوں میں بھی غیر معمولی شہرت و مقبولیت حاصل کی ہے“ ۲؎
مہجورن یہِ باتھ آو کینژھو کمیٹی یو طرفہ گراما فون ریکاڑ کرناو نہ تہ پتہ آو یہِ باتھ کشیرِ ہندین گامن شہرن تہ قصبن منز امی گراما فون ریکاڑ رکہ ذریعہ بوز ناونہ تہ دپان یہِ باتھ گوو تیوت مشہور زِ بقولِ آزادؔ:
”۴۳۹۱ء میں سب سے پہلے کولمبا کمپنی کی غزل ”باغ نشاط کے گلو“کا ریکارڑ آیا۔ غزل کی مقبولیت کی وجہ سے اس کی قیمت عام ریکارڑوں سے زیادہ رکھی گئی تھی۔ بکری بھی اس کی زیادہ ہوئی۔“ ۳؎
امہِ کتھِ ہند سپد گوڈے ذکر زِ مہجور نین کینژن باتن ہند تقلید کور آزادن تہِ بلکہ لیکھِن تمی اندازتہ تتھی بحرِ تہ ردیفس قافےس منز۔ مگر آزادس چھ تِمن باتن منز تہِ پنن اندازتہ پنن لہجہِ۔ ووں گوو اکے زمانہ تہ اکی زبان آسنہ کِنی چھ ےِمن منز اکھ ہشر باسان تہ سہ ہشرچھ ضروری تہِ تکیازِ یہِ اوس اکہِ طریقہ مہجورنہِ باتہ چہِ شہرژ ہند احساس سپدِتھ آزادن امی طریقہ پنن باتھ لیوکھمت۔ اتھ نغمس منز چھِ بلکل اکے مزاز تہ اکے اندازمگر تہِ کرِتھ تہِ چھ مہجور الگ تہ آزادالگ باسان۔ گوڈ وچھو مہجورن ”باغ نشاط کے گلو“ نغمہ وچھِتھ آزادن باتھ:
باغِ نسیم کے گلو
باشہِ کران کران ولو
ساز کران کران ولو
ناز کران کران ولو
روشہِ ژ آکھ در چمن
موختہ جورے ژے شبنمن
توشہِ بران چھ یوسمن
مشک ہران ہران ولو
چون ہوس چھ مسولن
سنبلن تہ رونبلن
ہول گومت چھ بلبلن
لول بران بران ولو
چھاو پھلے ژ گوشہِ نی
کراو کرے بہ پوشنی
پوشہِ متین منوش نی
ہوشہ پھران پھران ولو
آزادو غرض مہ تھاو
اصل تہ عکس پرز ناو
غور کرِتھ قدم ژ تراو
یور ڈران ڈران ولو
مہجورؔ سپد باغِ نشاط کِس گلس کن مخاطب تہ آزادن وون پتہ پنن فراق باغِ نسیم کِس گلس۔ ےِم دوشوے باغ چھِ کشیرِ ہندی ز مغل باغ ےِم دوشوے ڈل جیل کین دون بٹھین پیٹھ واقع چھِ۔ اکھ چھ شالمار باغس دور پہن زبرون بالس دامنس تل تہ بیاکھ چھ حضرت بل کِس ڈل بٹھِس پیٹھ یتھ منز از کل کشمیر یونیورسٹی چھیہ۔ مہجورچھ باغِ نشاط کِس گلس ”ناز“ کرنا وان تہ ناز نخرکران کران نیک دعوت دِوان تہ آزاد چھ باغِ نسیم کس گلس گندِ باشہِ کران کران نیک خواہش ظاہر کران۔ ”ناز نخرن تہ گندباشن“ چھ الگ الگ احساس تہ الگ الگ انہار آسِتھ تہِ ژکہِ انسانی فطرتس سیتۍ ہوی ہشر تہِ امہِ کِنی چھِ دوشونی شاعرن ہندی دوشوے مصراکی انمانہ اسِتھ تہِ الگ الگ توثرووتلاوان۔ مہجورن شعرچھُ:
ژاکھ ژ یام در چمن
بوسہ کری ژے کوسمن
شوق چھ کیاہ یمبرزلن
کھاسی بران بران ولو
مہجورنؔ باغ نشاطک گل ےِتھے چمنس اندر اژان چھ تہ تس چھ کوسم میوٹھ کران تہ بوسہ دوان تہ یہِ ڈینشِتھ چھِ یمبرزلن شوق سپدان تہ توے چھ ونان شاعر کھاسی بران بران ولو۔ اتھ برعکس چھ آزاد باغِ نسیم کِس گلس چمنس منز روشہِ روشہِ اژان وچھان تہ شبنم چھس موختہ جران تہ یوسمن چھ یہِ حال ڈیشِتھ توشان تہ شاعر چھس ونان ژولہ مشک ژھٹان ژھٹان۔
روشہِ ژ آکھ در چمن
مختہ جورے ژے شبنمن
توشہِ بران چھ یوسمن
مشک ژھٹان ژھٹان ولو
دوشونی چھ اکوے موضوع شعرس منز مگر مہجورن ”ژ اکھ“ تہ آزادن ’روشہِ‘ےِم چھِ دوشوے بدون تاثر وتلاوان۔ سیودے باغ اژنہ کھتہ بہتر چھ”روشہِ“ پاٹھی باغس منز اژن زیادے پہن خوبصورت بنان۔مہجورنِس مصرس منز چھ تمِس کوسم بوسہ کران تہ آزادنِس مصرس منزچھس شبنم موختہ جران۔ بوسہ دنس چھ پنن حسن تہ ادا تہ موختہ جرنس چھ پنن مزاج۔ مگر شبنمس موختہ جرن چھ ہنا زیادے پہن خوبصورتی بڑاوان۔ گویا محبوب چھ اکے مگر محبوبس سیتۍ وابستہ تصور چھ دوشوے شاعر الگ الگ پاٹھی گران تہ یی چھ ےِمن دون نِش الگ الگ شاعرانہ طرز تہِ۔تریمِس شعرس منز چھ مہجورن محبوب سنگ دِل تہ بے رحم بنان یس نہ ذرا بھرتہِ انصاف تہ عار چھ تہ یہِ حال وچھِتھ چھ عاشق سوندر ہندی پاٹھی ضایہِ گژھان تہ توے چھس ونان ماے بران بران ولو۔ اتھ بر عکس چھ آزادنِس تریمِس شعرس منز تیتھ معشوق دید مان یوان یس وچھِتھ مسولن تہ سنبلن تام ہوش ڈلان چھِ تہ تسندِ امارچھِ بلبلس تام ہول گومت تہ توے چھس ونان لول بران بران ولو۔
سنگ دلا ستم گرا
رحم ژے چھے نہ اکھ ذرا
ضایہِ گیس بہ سوندرا
ماے بران بران ولو
(مہجورؔ)
چون ہوس چھ مسولن
سنبلن تہ رونبلن
ہول گومت چھ بلبلن
لول بران بران ولو
(آزادؔ)
دوشونی شاعرن نِش چھ موضوع کنے۔ محبوب تہ تس محبوبس سیتۍ عاشق سند محبت تہ وابستگی۔ مگر ےِمن دون شعرن منز چھ اکی سند محبوب سنگ دل تہ دویمہِ سند چھ تیوت خوبصورت زِ باقی پوشن چھِ امی سند ہوس گژھان۔دوےِم شعر چھ شاعری ہندِ اعتبارہنا زیادے پہن گوڈنکہِ شعر نِش معنہِ بورت۔ سنگ دِل معشوقس چھ اکے صفت تہ سہ صفت ہنا ولٹے ییمہِ سیتۍ تسند ظالمانہ انہار برونہہ کن یوان چھ۔ اتھ بر عکس چھ دویمِس شعرس منز معشوق سند حسن ہاونہ آمت تہ تییھ حسن یتھ پتھ باقی تس پیھ فلواہ گژھان چھِ۔ امہِ سیتۍ چھِ امِس معشوق سندی اکہِ کھوتہ زیادصفت برونہہ کن یوان۔ شعرس چھ اکھ لفظ یا اکھ تصور ہیور کھالان یا بون والان تہ توے چھِ شاعر سنز زبان اہم آسان شعرس منز کانہہ تصور یا معنے وتلاونہ باپتھ۔ مہجور سند ژورِم شعر چھ باوان زِ عاشق چھ ونان زِ بہ کس باو پننی ےِم ستم تہ ژے بغیر کس بوزیم تکیازِ ژے چھکھ میون یار تہ غم خار۔ ژ بوز تہ میانی ستم تہ میانی زار۔ بہ ہسا گجِس امہِ پریشانی سیتۍ دلس منز چھم عشقن زر۔ اے میانہِ معشوقہ ژ یکھنا تہ برکھنا لول تہ میہ ژلہن تِم ساری ستم تہ غم ےِم میہ چانہِ امار یا چانس فراقس منزژالنی چھِ پیوان۔ اتھ بر عکس چھِ آزادنِس ژورمِس شعرس منزعاشق ونان پننِس معشوقس زِ گوشن بہتھ (ژورِ بِہتھ، دورِ روزِتھ، پردن ژھایہِ روزِتھ) چھاو ژ پوشہِ پھلے تہ بہ کرے پوشن کراو تہ تمیک لطف تلہ بہ کراو کران کران۔ پوشہِ متین منوشن پھر ژ پانس کن ہوش تہ سے ہوش پھران پھران ولہ میانِس چمنس کن تہ میہ تہِ سپدِ دیدار نصیب۔ دوشوے شعر چھِ اکھ اکِس سیتۍ نکھ اسِتھ تہِ اکھ کِس نِش جدا گانہ تہ دوشوے چھِ معشوق سندِس طرزِ ادا ہس کن مخاطب۔ گوڈنیک شعر چھ معشوق سندِ عشقک غم، تسندِ راونک احساس، تسندِ بے وفایی ہند زر تہ تسنزِ بے رخی ہند ہمسوس تہ توے چھس ونان عاشق زِ ژے روس کس باوبہ سہ حال ےس میہ چانِس محبتس منز یا چانہِ جدایی منز سپد۔ اتھ برعکس چھ دویم شعر معشوق سند گوشن کن بہِتھ پوشن ہنز کراو کرِتھ پوشہِ متین انسانن ہنز بے ہوشی کن مخاطب تہ تِمن بے ہو شن ہوش انان انان تس نیک استدا۔ اکی سی معشوقس سیتۍ زالگ الگ تصور چھِ دوشونی شعرن الگ الگ مزاج ووتلاوان تہ شاعرن ہند شعرس سیتۍ ورتاو تہِ ظہر کران۔
باو کس بہ ےِم ستم
مار متیو ژ بوزتم
ہولہ گجِس بہ دمبدم
لول بران بران ولو
مہجور)ؔ
چھاو پھلے ژ گوشنے
کراو کرے بہ پوشہِ نے
پوشہِ متن منوش نے
ہوش پھران پھران ولو
(آزادؔ)
ےِمن دونونی لولہ نغمن ہندی آخری شعر تہِ چھِ دون شاعرن ہند اکھ اکھ ویوہار پیش کران یتھ منز شاعر سند مزاج فکر تران چھ تہ معشوقس سیتۍ تسند اظہار تہِ۔ مہجورس چھ احساس زِ میون معشوق گوژھ نہ میہ نِش دورن تہ میانہِ لولچ سوسر عمارتھ پییہِ وسی یوس میہ شوق تہ ذوق ہیھ تعمیر کرمژ آس۔ توے چھس عاجزی کران زِ روز مہجورن ساز بوزان تہ تمی سازچ آواز پران پران ولہ۔ اتھ بر عکس چھ آزاد اتھ پننِس آخری شعرس منز پانس کن ونان زِ ژتھا ودلس منزکانہہ تیتھ غرض ےس لولس مخالف آسہِ۔ ژے گژھی اصل تہ عکس پرزناونہ ےن تہ امہِ باپتھ روز حیسہ تہ ہشاری سان تراو قدم۔ ےِمن دوشونی تخلص دار شعرن منز چھ باسان زِ مہجورس مقابلہ چھ آزادن شعر کمزور۔ زبانہِ حسابہ تہِ چھنہ اتھ منز سہ زو ززیتہ یس امہِ برونٹھ امہِ کین باقی شعرن منز چھ تہ آزاد چھ پوتس سوکتھ ونان یتھ نہ اتھ باتس سیتۍ پتہ زیاد تعلق باسان چھ۔ اتین چھ آزاد لولہکہِ جذبہ منز نیبر نیرِتھ کتھ کران تہ لولس منز ہینہ ینہ بجایہِ چھ سہ عقل ورتاوان۔ ییمہِ سیتی تتھ سارسی لولہ جذبس ددار واتان چھ یس اوتام آزاد لولس متعلق یا پننِس معشوقس متعلق باوان چھ۔ اتھ بر عکس چھ مہجورن شعر امہِ برونہہ مین شعرن سیتۍ برابر واٹھ کھیوان تہ آخری تخلص شعر چھنہ امہِ نغمہ کہ کلہم تاثر نِشہِ دور باسان تہ سوے چھیہ مہجورنی یا ونو شاعر سنزہنر مندی تہِ۔ آزاد چھ پانس آخرس پیٹھ دور کران تہ مہجورچھ پانس آخرس پیٹھ معشوقس سیتی جوڑتھ تس سیتی زندگی گزارنک آرزو کران۔ باسان چھ مہجور چھ اتھ تخلص شعرس منز تہِ شاعر روزان تہ آزاد چھ پنن اندرِم انسان پننِس شاعرس پیٹھ حاوی کران ےس بظاہر امہ نغمہ کِس کلہم مزازس مخالف باسان چھ تکیازِ شعرس منز گژھِ نہ شاعر سند عقید یا تسندسونچ حاوی گژھن ےس نغمہ کِس کلہم فضہس ددارو اتناوان چھُ:
یار گوژھکھ نہ دورنے
گوژھ نہ لدِتھ یہِ لورنے
سوز یہِ مہجورنے
روز پران پران ولو
(مہجور)
آزادو غرض مہ تھاو
اصل تہ عکس پرزناو
غور کرِتھ قدم ژ تراو
یور ڈراں ڈراں ولو
(آزادؔ)
پروفیسر غلام نبی فراقؔ چھِ مہجورنِس تہ آزاد سندِس اتھ وژنس متعلق کتھ کران ونان زِ آزادن کور مہجورس تقلید تہ تمہِ سیتۍ ووت آزادس اکہِ طریقہ نقصان تہِ فراقؔ چھ ونان:
”مہجورسؔ مقابلہ یِم دوست تس نصیب سپدی تِم آسی سیاستدانی منز زیاد ایڈوانس تہ ادبی زاوجارکی واقف کار…… آزادن بوو مہجورس پنن کلامہ تہ سیتی کورن تمہِ اثرک یقرار ےس تِمو شعر و نِش ظاہر سپدان چھ ےِم تمی مہجورنین شعرن ہندس اثرس تل لیکھی حالانکہ امہِ سیت ووت تس فایدہ بدل نقصان۔ مثلن مہجورن ٹوٹھ تہ مہشور وژن اوس۔ ”باغِ نشاط کے گلو۔ ناز کران کران ولو“ تہآزادن کور امیک نقل یتھ پاٹھی۔ باغِ نسیم کے گلو۔ باشہِ کران کران ولو“ ۴؎
پروفیسر غلام نبی فراقؔ صاب چھنہ وضاحت کران زِ آزادس کیاہ نقصان ووت بلکہ چھ فقط ونان تس ووت فایدہ بدل نقصان۔ حالانکہ ہر گہہ ونو زِ آزادن کور مہجورن تقلید تہ واریاہ شاعر چھِ تقلید کران تہ خود مہجورن چھ رسول میرن تقلید کورمت۔ در اصل اوس مہجورن یہِ باتھ تہ امہِ قسمکی واریاہ باتھ عوامس منز کافی مقبول تہ گراما فون ریکاڑن ہندِ ذریعہ واتی گامہ گوم مہجورنی نغمہ تہ تتھ دورس منز اوس آزادؔ یس پیٹھ امیک اثر پیون لازمی اوس۔ مگر ےِمن دوشونی باتن ہنز یوسہ ہیرِکنہِ وضاحت سپز، تمہِ تلہ چھ ننان زِ آزادن چھ تقلید کرنہ وِزِ شعوری طور یہِ نغمہ مہجورس مقابلہ نوِ انداز لیوکھمت تہ بییہِ چھ آزادن باتھ مہجورنِس نغمس مقابلہ زیادہ خوبصورت۔
حوالہ
۱؎ کشمیری زبان اور شاعری۔ جلد ۳ صفہ نمبر ۱۹۔ ۰۹۲۔
۲؎ ایضاً………………………… صفہ نمبر ۱۹۲۔
۳؎ ایضاً………………………… صفہ نمبر ۳۹۲۔
۴؎ ”مہجور تہ آزاد اکھ مختصر جایزہ“ شیرازہ۔آزاد نمبر، صفہ۶۳۔ کلچرل اکیڈیمی
زمرے:تنقید

robotstxt: allowed

filter: keep


text:
دپان بہ اوسس پننس لوکچارس منز ژھوپ۔ بڈین تہ وۅپرن تھی اوسس نہ کتھ کران، شاید اوسس نہ تمن کن اچھ تلتھ تہِ وچھان۔ کُنہِ چیزس متعلق اوسس نہ بہ پننۍ راے ظاہر کران۔ فرمانبردار اوسس، یہ ونہنم تی اوسس کران بلکہ اوسس نہ ونہِ مژِ کُنہِ کتھہِ منز پننہِ طرفہ اکھ لفظ تہ رلاوان۔ کوشش اوسس کران زِ کانہہ کتھ گٔژھ نہ میہ کُن منسوب گژھنۍ۔ سانیو ہمسایو، مہراج الدین سنزِ وٲلدن اوس میہ ناوے بلکہ ریژھ "دپان چھی” تھاومژ۔ نذیر آزاد نس "نہج” رسالس منز دپان چھی عنوان وچھتھ پییہ میہ لۅکچارچ یہ کتھ یاد، نتہ چھہ میہ یاداشت نہ آسنس برابر۔ دپان چھی ٲسم ریژھ شاید امہ مۅکھہ زِ اگر میہ گرِ ہمساین نش کینہہ ہینہ دنہ یا کینہہ شیچھ خبر ہیتھ سوزان ٲسۍ، بہ اوسس پنن کلام "دپان چھی” پیٹھے شروع کران۔
بہ اوسس نہ صرف ژھوپ بلکہ اوسس نیتہ مۅمن تہِ۔ اتھہ منزہ ٲسم چیز ؤسۍ پیوان۔ اکہ جایہ پیٹھہ بییس جایہ تام چیز سارُن اوس میانہ خاطرہ ناممکن۔ میہ باسان میہ اوس چیز اتھس منز رٹنس تہ گرِ کین دنس کانپھ۔ میہ ٲس نہ سہل سہل کانہہ کٲم دنہ یوان۔
میہ چھہ یاد تمن دۅہن اوس یمن سانین ہمساین فون، ڈایل فون۔ اکہ لٹہِ اوس سانہِ خاطرہ کس تام سند فون آمت، گرِ سوزہس بہ فون بوزنہ خاطرہ۔ یہ ٲس میہ گۅڈنچ لٹھ فون اتھس کیتھ تلنک۔یہند فون اوس یہنزِ بیٹھکہِ منز ییتہِ یمن ہندۍ ٲشناو تہ دوس، سٲری بڈۍ موہنوۍ، کارہ بارۍ تہ جج تہ خبر کیا کیا محفل جمٲوتھ تاس گندان ٲسۍ۔ میہ روٹ رسیور اتھس کیتھ، ٲسک اند تھووم کنس پیٹھ تہ کنک اند ٲسس نش۔ کہنی اوسم نہ بوزن تگان، صرف رودس کینژس کالس ہیلو ہیلو کران یوت تام یمن میہ پیٹھ نظر پییہ تہ ٹھاہ ٹھاہ ترووکھ اسُن۔ ادہ متہ پرژھتو بہ کوتاہ وۅزلیوس۔ تہِ اوسس بہ چور تہِ۔
اسہ اوس گرِ کامہِ کارس منز مدد کرنہ خاطرہ اکھ مۅہنیو۔ امس ٲس میانۍ موج دۅہلہِ میہ اکھ ٹھول دنہ خاطرہ ونان، شاید اوسس بے یوت گرِ آسان باقی ٲسۍ سکولن گژھان یاد چھم نہ۔ یمن دۅہن ٲس اسہِ اکھ گاو تہ کۅکر تہِ۔ اکہ دۅہہ ییلہ امس مۅہنوس چندہ منزہ زہ ٹھول درایہ، میانہِ ماجہ پرژھس یم زہ ٹھول کتھۍ چھی ژیہ چندس منز؟ تمس زن رٹکھ ژور۔ سہ ووتھ کۅکرِ تراوۍ زہ ٹھول۔شاید اوس میانۍ ٹھول چندن منز جمع کران۔ امس ٲسۍ اسۍ شرۍ امہ پتہ پانوانۍ ریژھہ کڈتھ جبار جندہ کۅکر چندہ ونان۔ یہ مۅہینو گوو امہ پتہ گام واپس۔ میہ خیال تھاونچ ذمہ داری آیہ میانہِ زچھہِ ہمشیرس دنہ۔ تس چھہ از باسان سۅ ٲس میہ خیال تھاونہ کس معاوضس منز میانہِ حصک دۅد تہ چیتھ نوان۔ ۔
بہ اوسس سیدہ بوٹہِ تہِ۔ محلہ چہ کینہہ بجہ کورِ آسہ میہ آلو کٔرتھ اکھ پرچی اتھس منز دوان تہ تنبیہ کران یتھنا پانہ وچھکھ یا کٲنسہِ ہاوکھ۔ سیودے ٲسم فتح کدل بیینہِ پیٹھ کس بساطس نش سوزان۔ بہ اوسس اتھ پرچی تہ تورہ لفافس منز انۍ متس مالس زو کھوتہ زیادہ رٲچھ کران۔ یہ آو میہ سیٹھا ژیرۍ سمجھ یم آسہ میہ اتھہ کچھہ تہ زیر جامہ تہ برا بیترِ منگناوان۔
بہ اوسس پننین باین بینین گندنس منز بکار یوان۔ بڈس کمرس منز اوس اسہِ بسترن ہند چٹہ آسان۔ میانۍ بٲے بینہِ ٲسۍ اتھ پیٹھ کھسان تہ بہ اوسس بۅنہ کنہِ اتھ تل گژھان۔ یم ٲسۍ خۅش گژھتھ یمن پیٹھ وۅٹہ تلان۔ تلہ کنہِ اوس میہ دم گژھان۔ مگر امہ پتہ تہِ اوسس بہ یمن سیتۍ گندنس تیار گژھان۔
بہ اوسس کنہِ ساعتہ کنفیوز تہِ گژھان۔ ییلہ موج سکول ٲس آسان، بڈۍ بٲے بینہِ ٲسم بتہ شیران۔مگر کیہہ تام اوسم اتھ منز کم باسان، فکرِ اوسم نہ تران ماجہِ ہندس بتہ دنس تہ یہندس دنس کیا فرق ٲس پیوان۔ سوچان اوسس دال ما چھیہ کم۔ بہ اوسس رڈکہ لاگان زِ میہ چھو دال کم۔ میہ دییو بییہ دال۔ مول اوس کنہِ ساعتہ موقعس پیٹھ واتان تہ پرژھان کیا دلیل۔ بہ اوسس دال کم آسنچ شکایت کران۔ بتس پیٹھ دالہِ تگارہ وچھتھ اوس سہ دال تہ بتہ اتھہ سیتۍ رالاوان رلاوان ونان یہ کیا یہ چھیہ نا دال، یہ کیا یہ چھیہ نا دال تہ سیتی امی اتھہ چپاتھ تراوان۔ امہ پتہ اوس میہ دالہِ چپاتھ تہِ ناو پیوان۔
موج ٲس میٲنس زٹھس بٲیس کامہ کارس منز زیادہ پژھ کران۔ دیوارس پیٹھ اوس کانہہ فوٹو لگاون آسان، امۍ سے برادرس اوس وننہ یوان۔ یہ برادر اوس میہ آلو کٔرتھ ونان گژھ سٹول ان۔ بہ اوسس سٹول انان، پتہ اوسم ونان گژھ مارتور ان، ینہ وتی وسۍ پیی، بہ اوسس احتیاط سان مارتور انان۔ پتہ اوس ونان گژھ اکھ کیل تہِ ان، بہ اوسس کیل تہِ انان۔ امہ پتہ اوس ونان ہہ چھے ہتہ نس فوٹو گژھ ان دِ میہ اتھس کیتھ۔ بہ اوسس فوٹو اتھس کیتھ دوان۔ یہ اوس میہ سٹول بۅنہ کنہِ تھپھ کرنہ خاطرہ ونان تہ پانہ اتھ پیٹھ کھستھ دیوارس کیل ٹھاسان تہ فوٹو اویزان تراوان۔ بہ اوسس بٲے سنزِ اتھ کارکردگی پیٹھ خوش گژھتھ ماجہ وننہ گژھان زِ شوقن لگوو دیوارس پیٹھ فوٹو۔
یہ سورے روو یتھے بہ کالج ووتس!


text:
بم تہ بنگولہ
منیب الرحمن
بحث ووٚتھ گۅڈہ آوا بنگولہ کنہ بم
اکہ طرفہ ٲسۍ زیادہ بییہ طرفہ کم
[آنگنس اکس گوٚو بنگولہ ٹاس
شور ووٚتھ رازدانہِ خاص الخاص]
فرق کیا چھیہ دۅن منز اولہ تہ دولہ
کانہہ اگر زینتھ آو ترٲوِن بنگولہ
کٲنسہِ ہے ہور تہ گوس کینہہ کم
تمۍ تہِ زن پھاٹناوۍ جایہ جایہ بم
شُرین اوس باسان تمو کوٚر مخولہ
سوال ووٚتھ یہ اوسا بم کنہ بنگولہ
[پۅندِ ہندِ پاپتھ بُڈن کٔر ناس
ژرِ پوٚپ کرنہِ لوٚگ عوام الناس]
اگر ہے اتھہ دوٚد تیلہ چھہ بنگولہ
تان آیہ چھکرنہ زخمی گوٚو ٹولہ
زانۍ زیو تیلہ آو پھاٹونہ بم
بحث گوٚو تیزان دمبدم
فیصلین نش واتۍ بم تہ بنگولہ
تمو کوٚر پھس پھس ترووکھ بسگولہ
[وزملو نبس پیٹھ کو٘ر اتھہ واس
یمۍ نہ اچھ ہیو٘ر تج تمۍ تہِ کھیو٘و تراس]
بمے گوٚو بنگولہ بنگولہ بم
ترہ رم ترہ رم ترہ رم تم


text:
مستند تلفظ
آل احمد سرور اوس کشیمر یونیورسٹی ہندِ اقبال انسٹی چیوٹک سربراہ۔ شاید اوس میہ یمن دۅہن یونیورسٹی اندر ایم اے انگلشس منز داخلہ۔ آل احمد سرورن کور اکھ سیمنار منعقد یتھ منز نیبرمین اندرمین سکالرن سیتۍ رشید نازکی صٲبن تہِ مقالہ پور۔ سیمنارس منز ٲسۍ مسعود حسین خان تہ مدعو، یم ٲسۍ میہ علی گڈھہ استاد رودۍ متۍ۔
نازکی صٲبنس مقالس دوران اوسس بہ بۅنہ کنہِ یمنے نش بہت۔ یم ٲسۍ میہ سیتۍ اورچ یورچ کتھا کتھا کران۔ نازکی صٲبن اوس مقالہ پران پران یہ منظر وچھمت۔ سیمنارس ییلہ چایہِ ہندِ خاطرہ بریک میج، نازکی صٲب آیہ میہ نش تہ تھووکھ میٲنس پھیکس پیٹھ اتھہ تہ پرژھکھ ، "ییلہ بہ مقالہ پران اوسس یہ مسعود حسین خان صٲب کیا اوسے ژیہ پرژھان؟”
یمن ٲس نہ خبر زِ خان صٲب اوس میہ استاد۔
بہ اوسس یمن دۅہن رژھ کھنڈ شیطانی منز۔ میہ دوپ یۅہے چھہ موقعہ۔ میہ وونس، "کہنی نہ حض، یم ٲسۍ ونان یہ مقالہ پرن وول کس چھہ تہ میہ وونمکھ یم چھہِ کشیرِ ہندۍ نامور ادیب۔ تورہ حض دوپکھ نہ صرف چھہ یہند مقالہ عالمانہ بلکہ چھہ یہند تلفظ تہِ سیٹھا معیاری تہ مستند۔ میہ چھہ نہ کشیرِ منز یُتھ تلفظ کٲنسہِ وچھمت۔”
میون اوس یہ وننے یوت زِ نازکی صٲبن اون کنے وۅٹہِ میہ ٹیبلہ پیٹھہ چایہ پیالہ تہ دوپکھ، "رٹھ چیہ چاے”۔
اسۍ چھہِ دۅشوے کھڑا کھڑا چاے چیوان زِ نازکی صٲبس پییہ کس تام پیٹھ نظر۔ امۍ تھوو میہ پھیکس پیٹھ بییہ اتھہ تہ نیونس امس شخصس نزدیک تہ پرژھن، "اچھا کیا اوسے ژیہ یہ مسعود حسین خان ونان؟” میہ نی لفظ بہ لفظ پننۍ شیطانی دہرٲوتھ۔
نازکی صٲبن تروو یہ شخص اتی تہ نیونس بییس نفرس کن تہ پرژھن بییہ یۅہے سوال۔ میہ دوپ ہے ہے بہ کیا سا پھسیوس ولٹہ پاٹھۍ۔
امہ پتہ کینژس کالس ییلہ تہِ میہ نازکی صٲب کٲنسہِ شخصس تھی یونیورسٹی منز سمکھہ ہن، تم ٲسۍ میہ یوہے سوال پرژھان!
نازکی صٲبس چھہ پزۍ پاٹھۍ قابل رشک تلفظ!
"وچھ کیا جان!”
بیاکھ شخص یُس یونیورسٹی منز میٲنس پھیکس پیٹھ اتھہ تھاوان اوس، چھہ قاضی غلام محمد۔ فرق ٲس یہ زِ رشید نازکی صٲب ٲسۍ میون سویچ آن کرنہ خاطرہ پھیکس پیٹھ اتھہ تھاوان ییلہ زن قاضی صٲب شاید پنن سویچ آن کرنہ مۅکھہ میٲنس پھیکس پیٹھ اتھہ تھاوان ٲسۍ ۔
ملاقاتس دوران ٲسۍ یم غالب بوزناوان، اکثر فارسی یُس نہ میہ تمن دۅہن زیادہ سمجھ یوان اوس۔ یمن سیتۍ ٲسۍ پننۍ شعر تہِ بوزناوان۔ کتھ یۅس دہراونۍ لایق چھیہ سۅ چھیہ یہ زِ کنہِ تہِ شعرس پیٹھ میانہِ ردعمل برونہے ٲسۍ یم پانے ونان۔ "وچھ کیا جان! وچھ کیا جان! وچھ کیا جان!”
ملاقاتس دوران ٲسۍ یونیورسٹی گراونڈکۍ اکھ زہ چکر لگان یتھ دوران بہ شعرو کھوتہ زیادہ "وچھ کیا جان! وچھ کیا جان!” بوزان اوسس۔ ییژِ لٹہِ سمکھہو نوین شعرن سیتۍ ٲسۍ پرانۍ شعر تہِ بوزنۍ پیوان۔ شاید اوس نہ تمن یادے آسان زِ میہ چھہِ امہ برونہہ تہِ تمن سیتۍ یونیورسٹی گراونڈکۍ چکر لگٲوۍ متۍ۔
قاضی صٲبس ٲسۍ سیٹھا کھسۍ پایہ شعر یاد۔ وچھ کیا جان! وچھ کیا جان!
اور اس کے بعد میں
اکہِ رٲژ سیٹھا ژیرۍ ٲسۍ اسۍ کینہہ نفر زبیر رضوی سندِ گرِ راج باغہ نیرتھ لال منڈی کن پکان۔ میہ چھہ نہ یاد سانہِ اتھ چھۅکہِ منز کُس کُس اوس، البتہ شجاع سلطان اوس تہ تس سیتۍ فاروق آفاق تہِ۔ اسۍ چھہِ کمے پہن کتھہ کران، زیادہ کتھہ اوس شجاع کران۔ پیٹھہ اوس سہ مست۔ تھوون میہ پھیکس پیٹھ اتھہ تہ پرژھن، "پینٹنگہِ منز کس چھہ کشیرِ منز نمبر اول؟” میہ اوس نہ زانہہ امتحان خۅش کران۔ میہ دوپمس پتاہ چھم سا۔ دوپن، کیا سا چھکھ ونان۔ پینٹنگ میں نمبر اول شنتوش ہے۔ جی آر سنتوش۔ میہ تہِ اوس یۅہے ناو ذہنس منز آمت مگر وونمس نہ۔ ونہِ اوس میہ "آ "وننے زِ اتھۍ شہس منز وون امۍ "اور اس کے بعد میں۔”
کینہہ قدم پکٔتھ تہ خلقن پیٹھ تبصرہ کٔرتھ ووتھ یہ بییہ پھیکس پیٹھ اتھہ تھٲوتھ، ” کشیرِ منز کُس چھہ بوڈ شاعر؟” یہ سوال اوس ویسے تہِ مشکل۔ میہ کٔر ژھۅپہ۔ میہ دوپ فاروق آفاق ونیس۔ تمۍ تہِ وونس نہ کینہہ، کنہِ ووننس واریاہ چھہِ، یاد چھم نہ۔ شجاع ووتھ پانے۔ "کامل۔ امین کامل۔” فاروق آفاقن وونس شاید میانہِ مۅکھہ "تتھ کیا شک چھہ۔”
ونہِ اوس تس یہ جملہ ٲسہ منزہ درامتے زِ یہ ووتھ بییہ، "اور اس کے بعد میں۔”
یوتام اسۍ بیون بیون درایہ، امۍ ٲسۍ بییہ تہِ واریاہ "اور اس کے بعد میں” ونۍ متۍ یم وۅنۍ میہ یاد چھہِ نہ، فاروق آفاقس ما آسن یاد!
شجاع سلطان اوس سیٹھا ذہین تہ ہنرمند شخص یمۍ یمن دۅشونی خصوضیژن زیادہ کٲم ہیژ نہ۔


text:
1960 کین دہلین دوران سپز امریکہس منز باقی قسمہ چہ شاعری سیتۍ سیتۍ کنکریٹ (ٹھوس) شاعری عام۔ شفیع شوق سند اکھ ہم عمر امریکی شاعر ارم سرایون سنز اکھ نظم چھیہ گنس بک آف ریکارڈسس منز بطور انگریزی زبانۍ ہنز مختصر ترین نظم درج کرنہ آمژ۔ یہ نظم چھیہ انگریزی زبانۍ ہندس ایم حرف پیٹھ مشتمل، یتھ دۅیو بجایہ تریہ دند چھہِ۔ بوزۍ تو ایم تہ این چھہِ اکھ اکس منز ژیلتھ، مدغم۔ امۍ سے شاعر سنز بیاکھ مختصر نظم چھیہ
Lighght
یہ نظم سپز تمہ زمانہ سیٹھا مقبول تہ اتھ پیٹھ آو واریاہ کینہہ لیکھنہ۔ میہ سونچ بہ کونہ کرہ اتھ نظمہِ کاشرۍ پاٹھۍ ترجمہ۔ امیک ترجمہ آو میہ یہ ذہنس منز
گاشش
میہ باسان بہ سپدس امیک ترجمہ کرنس منز نظمہِ ہنزِ نوعیژ مدنظر واریاہس حدس تام کامیاب، باقی زانن سانۍ زبان دان زِ اتھ ہیکیا امہ کھوتہ بہتر ترجمہ گژھتھ۔ ترجمہ کاری ہندس اتھ عملس دوران آیہ میہ تہ اتھۍ گاش کسے موضوعس پیٹھ اکھ نظم، یتھ بہ ترجمہ بدلہ تخلیق ونہ۔ میانۍ نظم چھیہ
غاش
میہ چھیہ خوشی زِ کاشرِ زبانۍ منز ساروے کھوتہ مختصر ترجمہ تہ ساروے کھوتہ مختصر نظم دوشوے آیہ میانہ ذریعہ لیکھنہ۔ تہ وۅمید چھیم زِ ترجمہ /گاشش/ تہ خود ساختہ نظم /غاش/ دوشوے کھولن پرن والۍ سندِ خاطرہ نظمہِ ہندس موضوعس متعلق نوۍ افق تہ نوین معنوی سرحدن کن کرن ذہنچ راہ نمایی۔ میانہِ خیالہ یودوے /گاشش/ نظمہِ اکھ خودمختار تہ خود مکتفی کردار چھہ، /غاش/ نظمہِ چھہ اکھ مخصوص کردار یتھ کاشرِ زبانۍ تہ کشیرِ ہندس موجودہ صورت حالس سیتۍ سیدِ سیود تعلق چھہ۔ اتھ لفظس منز چھہ آش تہِ، گاش تہِ تہ غش تہِ۔
میہ چھیہ پتاہ کشیرِ منز بلکہ برصغیرس منز باسہِ واریاہن ادب پرن والین یہ اپریل فولک مسالہ، تکیازِ اسہِ نش چھہ شاعری ہند حدہ کھوتہ زیادہ روایتی تہ سکہ بند تصور یتھ منز معنوی دریافتہ چہ یژھہ ہشہِ کوششہِ بے تک باسن، مگر ضرورت چھیہ یہ زِ اسہِ پزِ شعر کہ بند، غیر تغیر پذیر تہ یک پاسل تصورہ منزہ نیبر نیرن تہ نوین نوین سرحدن تام واتنچ کوشش کرنۍ۔


text:
پٍنژمس شمارس منز چھہ اختر محی الدین سند بیاکھ مضمون "راج ترنگنی تہ کاشر زبان” چھپان۔ جایہ ناون متعلق امۍ سند امہ برونہم مضمون ییتہِ تحقیق تہ حقایق پیش کرنچ کوشش کران اوس، یتھ مضمونس منز چھیہ زیادہ پہن تخیلی فطانتس کٲم ہینہ آمژ۔ اتھ منز چھہ سہ کینہہ مثالہ دتھ یہ نتیجہ کڈان زِ کاشر زبان چھیہ سیٹھا قدیم تہ امکۍ واریاہ لفظ چھہِ سنسکرت زبانۍ منز شامل گژھتھ سنسکرت شبدہ کوشکۍ حصہ بنیمتۍ۔ مگر اتھ حقیقتس واقف نہ آسنہ کنۍ چھیہ عام طور یمن لفظن ہنز سنسکرت شکل مقدم ماننہ آمژ۔ شاد رمضان چھہ اتھ مضمونس متعلق لیکھان "اختر محی الدین صٲبن مضمون چھہ واقعی فکرانگیز تہ قابل توجہ۔ (یم چھہِ) گۅڈنچہ لٹہِ سون ظۅن کینژن اہم کتھن کن پھران یمہ سیتۍ کاشرِ زبانۍ ہند پرانیر تہ زبانۍ ہندس خاندانی رشتس متعلق اکھ سونچن تراے برونہہ کن یوان چھیہ۔”
نٔوۍ مس شمارس منز چھہ اختر محی الدین سند بیاکھ اکھ مضمون "اند” لفظس متعلق۔ اتھ منز چھہ سہ امہِ لفظہ چہ مختلف صرفی شکلہ دوان، یمن منز "منز” ہوۍ لفظ اتھ عجیب لغت نویسی دلچسپ بناوان چھہِ۔ "منز” لفظس منز چھہ تسندۍ کنۍ نکارۍ برونہہ لوگ /م/۔ باقی بچن وول حصہ /انز/ چھہ تسندۍ کنۍ /اند/ لفظہ چی بیاکھ شکل یۅس انزس منزس، منزیم، منزُل، انزُل تہ دلوانزُل ہوین لفظن اندر یوان چھیہ۔ اختر محی الدین چھہ اتھ نتیجس پیٹھ یمن لفظن ہندِ معنی کہ ہشرہ (؟) کنۍ واتان۔ امہ مضمون کہ تعلقہ چھہ کامل "کلامس دزیوم معافی” عنوانس تحت یمن نتیجن ہندس گرامر کین صرفی اصولن مطابق نہ آسنس کن اشارہ کران۔
ژۅداہمس شمارس منز چھپوو اقبال فہیمن میون اکھ13 ہن صفحن ہند مضمون "کاشر ڈکشنری تہ لفظن ہندۍ مول” ۔ یہ اوس تمن مضمونن ہندِ سلسلک اکھ حصہ یس میہ ڈکشنری ہندین مختلف پہلوون پیٹھ لیوکھمت اوس۔ اتھ مضمونس منز اوس میہ ہوومت زِ کاشرِ ڈکشنری منز چھہِ لفظن ہندۍ مول یاتہ غلط دنہ آمتۍ نتہ یہ لفظ چھہ تہ تی۔ میانہِ خیالہ اگر امہ غیر ضروری معلومات بدلہ لفظن ہند جنس دنہ آسہِ ہے آمت، سہ روزِہے ڈکشنری ورتاون والین ہندِ خاطرہ مفید۔ بیاکھ مضمون یس لفظن ہندس معنی یس سیتۍ تعلق اوس تھاوان اوس شیرازس دنہ آمت۔ اقبالن اوس میٲنس مضمونس اداریہس منز یمو لفظو سیتۍ بوش کھولمت:
"منیب الرحمن صٲبن چھہ کاشرِ ڈکشنری ہندس پوت منظرس منز کاشرِ زبانۍ ہندین اہم لسانی تہ غیر لسانی مسلن پیٹھ مضمونن ہند اکھ سلسلہ تیار کورمت۔ تسنز یہ کٲم چھیہ ونکینس زیر کتابت تہ جلدے ییہ کتابہِ ہندس صورتس منز برونہہ کن۔ امی سلسلہ منزہ چھن اسۍ تسند اکھ مضمون یتھ شمارس منز شایع کران۔ اتھ مضمونس منز ییتہ منیب الرحمن نن لفظن ہندۍ مول ژھارنہ کین مختلف طریقن ہنز ویژھنے کرمژ چھیہ، تتہِ چھہِ تمۍ ڈکشنری منز دنہ آمتین لفظن ہندۍ مول غلط قرار دتۍ متۍ۔ تمن پیٹھ چھہ تمۍ سیٹھا مدلل بحث کورمت۔ اتھ مضمونس سیتۍ تعلق تھاون والین تہ ڈکشنری پروجیکٹس سیتۍ وابستہ زبان دانن ہندِ خاطرہ چھہ یہ اکھ زبردست چلینج۔ ذمہ داری تہ دیانت داری چھیہ یی ونان زِ اتھ پیٹھ گژھہِ نہ صرف ردعملک اظہار بلکہ اکھ بھرپور بحث سپدن۔”
__________
واد رود متواتر کتابن پیٹھ تبصرہ تہِ شایع کران، یم سیٹھا دلچسپ آسان ٲسۍ۔ زیادہ پہن تبصرہ اوس اقبال فہیم پانہ کران۔ باقی تبصرہ چھہِ م ح ظفر، رفیق راز، شفیع شوق، تہ کٲنسہِ کٲنسہِ کرۍ متۍ۔ حالس چھہ روتل (ہری کرشن کول)، بیہ سۅکھ روح (سنتوش)، آواز دوست (غلام رسول نازکی)، ژکرہ ویوہ (ہردے کول بھارتی)، پن تہ پاپ (غلام نبی گوہر) تہ تحقیق (غلام نبی آتش) چھیہ کینہہ کتابہ یمن ہندۍ تبصر ہ وادس منز چھپییہ۔ تقریبا چھہ سٲری تبصرہ منفی تہ یمن تبصرن منز ٲسۍ اقبال فہیمنۍ تبصرہ زیادہ بے رحم آسان۔ تہندیو تبصرو منزہ کینہہ مثالہ:
"انشاییہس تہ افسانس منز کیا چھیہ بنیادی فرق یہ ہیکہِ نہ ڈاکٹر زمان آزردہ صٲبس فکرِ تٔرتھ۔ اردو تہ انگریزی انشاییہس مقابلہ چھہ آزردہ صٲبن انشایی مجموعہ شرۍگی تہ فاترازی۔ انشایہ کس ناوس پیٹھ فاترازی کرنۍ چھیہ شرمناک تہ قابل افسوس۔ فاترازی ترجمہ کرناونۍ گیہ بیاکھ فاترازی۔ فاترازی انعامہ ترنۍ گیہ انعامہ دیاون والین ہنز دماغی تہ شعوری صلاحیژن وُنہ وسنۍ۔ یژھن کتابن گژھہِ پابندی لاگنہ ینۍ تکیازِ یم کتابہ چھیہ لوکن ان پڑھ بناونس منز اتھہ روٹ کران۔”
"نادمنۍ کلہم شاعری چھیہ کلام موزون۔ امیک سبب چھہ یہ زِ سٲرسے عمرِ رود نادم نظریاتی منافق تہ خود غرض۔ نادم چھہ ژکہِ شاعر تہ امۍ سنز شاعری (اگر اتھ شاعری ونو) چھیہ اکہ درجہ حرارتچ شاعری۔ یی چھہ فراقس تہ راہی یس گومت۔ یہنز شاعری تہِ چھیہ زیادہ کھوتہ زیادہ کلام موزون۔ راہی یس چھہ نہ کانہہ واضح لب و لہجہ۔ یہ چھہ پننۍ کنۍ خیال نظماوُن یژھان مگر یم وۅپر خیال چھہِ امس ژھمب کٔرتھ گژھان تہ یہ چھہ مۅمننُن ہیوان۔”
تبصرن منز اوس صرف شفیع شوق اعتدالس کٲم ہیوان۔


text:
رسم خطس تہ املاہس درمیان چھہ نہ اکثر لوکھ بلکہ سانۍ زبان دان تہِ فرق کران۔ رسم خط چھہ زبان لیکھنہ کس نظامس ونان۔ مثلا سون رسم خط چھہ تقریبا سے نظام ورتاوان یُس عربی، فارسی تہ اردو زبانہ ورتاوان چھیہ۔ املا گوو کُنہِ رسم خطس منز لفظ لیکھنک دستور، یعنی اچھرن ہندِ ذریعہ زبانۍ ہندین لفظن ہنز بناوٹ۔ میون یہ مختصر مضمون چھہ نہ رسم خطس[1] بلکہ املاہس متعلق، کاشرس املاہس متعلق۔
کاشرس املاہس منز زمانی سوتھرس پیٹھ ییژہ لگاتار تبدیلیہ تہ انفرادی سطحس پیٹھ بدنظمی ہندس حدس تام یوت تنوع میلان چھہ، سہ چھہ نہ لیکھہ پرِ لحاظہ معیاری زبانن منز ممکن۔ وجہ چھہ یہ زِ املاہس چھہ تعلیمی نظامک مسلسل ورتاو استقامت تہ پایداری بخشان، یُس سانہِ زبانۍ نصیبس اوس نہ۔ ینہ پیٹھہ یہ غلط خیال عام گوٚو زِ لفظ گژھہِ تلفظ مطابق لیکھنہ یُن، دۅن ادیبن ہند املا چھہ نہ پانوانۍ رلان، بحیثیت اکھ ادارہ، اکیڈمی ہنزن اشاعتن منز تہِ چھہ املاہک حدہ کھۅتہ زیادہ انتشار۔ یہ تہِ چھیہ حقیقت زِ سون املا رود تنہ پیٹھہ واریاہ کینہہ کاتبن ہندس رحم و کرمس پیٹھ۔ مگر وونۍ چھہ وق زِ اسۍ کرو املاہس پیٹھ نٔوس ماحولس اندر نوِ سرہ غور۔ امہ نوِ ماحولک ذکر کرہ بہ یتھہ پاٹھۍ۔
اکھ وقت اوس خلق ٲسۍ مسودہ لیکھان تہ تمے رژھران تہ بٲگران۔ پرنٹنگ پریسس آو۔ تہ اتھۍ سیتی آو لیتھو پریس تہ کاشرس منز تہِ گیہ زرد مسطرن پیٹھ کتابت شروع۔ یہ دور رود 1980 تام جاری ییلہ آفسیٹ پریس عام گوو تہ کٲتبو ہیوت کریہنہ میلہِ سیتۍ لیکھن۔ یہ دور تہِ رود داہ پنداہ ؤری، ییلہ زبان لیکھنہ کس سلسلس منز کمپیوٹرک ورتاو عام ہیوتن گژھن۔ ان پیج آو کاشر فانٹ ہیتھ بارسس تہ کٲتبو ہیوت امیک استعمال کرُن۔ اتھۍ اثناہس منز گوو کمپیوٹر علاوہ انٹرنیٹ عام۔ کتابہ کمپوز کرنس اوس ان پیج بکار یوان مگر انٹرنیٹکۍ تقاضہ ہیکہ ہن نہ ان پیج سیتۍ پورہ گژھتھ۔[2] ان پیج چھہ بند تلاو۔ انٹرنیٹن کھولۍ کاشرِ زبانۍ ہنزِ خواندگی ہندۍ نوۍ امکانات۔ نہ صرف یہ زِ زیادہ کھوتہ زیادہ لوکن میلہ پننہ فرصتہ تہ استعدادہ موجب کاشر پرنک موقع، بلکہ گژھہِ کاشر ادب تہِ عام پاٹھۍ دستیاب۔ امہ علاوہ ہیکن کاشرس منز تہِ ترقی یافتہ زبانن ہندۍ پاٹھۍ مایکروسافٹ ورڈ تہ باقی طرزکۍ ڈاکیومینٹ بٔنتھ۔ یم اسۍ مختلف پلیٹ فارمن پیٹھ ورتٲوتھ ہیکو۔ یمن امکاناتن کُن گوو مظفر عازم صٲبس ظۅن۔ تمو کرۍ ونیک تام تریہ فانٹ تیار تہ تمن سیتۍ اکھ مخصوص کیبورڈ تہِ۔ اسۍ ہیکوکھ یم فانٹ اردو کیبورڈ سیتۍ تہِ ورتٲوتھ۔ یہ مضمون چھس بہ مایکروسافٹ ورڈس منز مظفر عازم صٲبن گلمرگ فانٹ ورتٲوتھ اردو کیبورڈ کی مدتہ براہ راست ٹایپ کران۔ اتھ نٔوس ماحولس منز کیا چھہِ کاشرِ املاہکۍ مشکلات تہ امکانات؟
املا کہ تعلقہ امکانات
امکاناتن منز چھیہ اکھ بٔڈ کتھ یہ زِ کاشر پرنکۍ تہ لیکھنکۍ زیادہ کھۅتہ زیادہ موقع سپدن زیادہ کھۅتہ زیادہ لوکن انٹرنیٹ کہ بدولتہ حاصل۔کاشر یوت زیادہ لیکھنہ پرنہ ییہ تیوت ہُرِ املاکہ ہشرک امکان۔ تیوت گژھہ املاچہ معیاربندی کُن زبان ورتاون والٮن ہند توجہ۔ کاشر لیکھُن روزِ نہ صرف کٲتبن تام محدود، یمن مضمون نویسن ہندِ املاچہ خامی درست کرنک ٹھیکہ اوس، بلکہ پریتھ شخص لیکھہ کاشر پننہ اتھہ مایکروسافٹ ورڈس منز، انٹرنیٹس پیٹھ یا باقی ایپلکیشنن منز۔ امکاناتن منز چھیہ یہ کتھ تہِ شامل زِ مختلف پلیٹ فارمن پیٹھ گژھہِ اسہِ کاشر پرنک عادت۔ یوت یوت اسۍ کاشر پرو تیوت ہُرِ پرنچ روٲنی۔ تہ یتھ خیالس لگہِ پانے پھیش زِ زبان چھیہ ہیجہ کٔرتھ پرنہ یوان۔ میہ ووت وۅنۍ واریاہ کال ونان زِ فونِکس (ہیجہ کٔرتھ لفظ پرنۍ) چھیہ لفظ پرنچ ابتدایی مشق۔ شرۍ چھہِ دویمہِ جمٲژ تامے تمہِ مشقہِ نیبر نیرتھ بصری طور لفظ پران۔ لفظن ہنز ہ صوری شکلہ چھیہ سٲنس ذہنس منز منتقل سپدان یمن ہنز اسۍ تحریر پرنہ وزِ پہچان کران چھہِ[3]۔ امی وجہہ کنۍ ییلہ اسہِ برونہہ کن تیتھ کانہہ لفظ یوان چھہ یُس نہ اسہ امہ برونہہ وچھمت آسہِ، اسۍ چھہِ ہیجہ کرنچ کوشش کران۔ مگر ہیجہ چھیہ نہ ہمیشہ مدد کران، تکیازہ کانہہ تہِ تحریر چھہ نہ فونیٹک۔ تہِ چھہ نہ ممکنے۔ مثلا اسہِ سارنے چھہ انگریزی تگان پرُن، مگر اسہِ برونہہ کن ییلہ rendezvous ہیو لفظ ییہ اگر نہ یہ امہ برونہہ وچھمت آسہِ، اسۍ کیا پرو اتھ؟ لہذا چھیہ امکاناتن منز یہ کتھ تہِ شامل زِ اسۍ ہیکو کاشرِ زبانۍ ہندس تحریر تہ خواندگی ہندس نٔوس ماحولس منز یہ زبان بصری طور پرنچ استعداد ہُررٲوتھ۔
املا کہ تعلقہ چلینج
موجودہ املاہچ اکھ بارہ کمزوری چھیہ یہ زِ اتھ منز چھیہ نہ لفظس کانہہ معیاری شکل۔ اکے لفظ چھہ نہ صرف دۅیو بلکہ دۅیہ کھۅتہ زیادہ طریقو لیکھنہ یوان۔ پریتھ شخص، تہ پریتھ علاقہ چھہ پننہِ پھورہ مطابق لفظ لیکھان تہ تمچ شکل مقرر کران۔ حالانکہ تحریرک مقصد چھہ نہ یتے یوت زِ اکھ باشہِ زبان ییہِ اچھرن ہندِ ذریعہ ظاہر کرنہ، ہو بہو نمایندگی چھیہ نہ ممکنے، بلکہ چھہ تحریرک مقصد یہ تہِ زِ زبانۍ اندر تہ زبانۍ ہندین لفظن اندر ییہ اکھ معیار مقرر کرنہ ، یمہِ کنۍ لیکھُن پرُن آسان تہ یکسان اوت نہ بلکہ ممکن تہِ سپدِ۔مگر کاشراملا تجویز کرن والیو بزرگو چھہ نہ امہِ کتھہ ہند خیال تھوومت۔ نہ چھہ تنہ پیٹھہ از تام کٲنسہِ زبان دانن، ادیبن یا ادارن امہِ خاطرہ کانہہ قدم تلمت۔ بلکہ سپز لفظ پننہِ پننہِ طریقہ لیکھنچ نہج عام، یمہِ کنۍ تحریرس منز ونکین معیارہ رنگۍ سیٹھا کھُر نظرِ گژھان چھہ۔
املاہس منز چھہِ نہ مصمتن ہند زیادہ مسلہ۔ یمن ہند مسلہ چھہ زیادہ کھۅتہ زیادہ عربی ، فارسی تہ اردو پیٹھہ آمتٮن لفظن سیتۍ تعلق تھاوان۔ حالانکہ یہ گوٚژھ نہ کانہہ مسلے آسن تکیازِ رسم خط مشترک آسنہ کنۍ ہیکہ املا تہِ مشترک ٲستھ۔ ث، ح، خ، ص، ض، ط، ظ، ع، غ، ف، ق مصمتہ لفظن منز رژھرٲوتھ تمن ہنز صرفی شکل قٲیم تھاونہ سیتۍ چھہ نہ کانہہ مسلہ درپیش۔ تعلیم، تعبیر، تعویذہ، تعمیر ہوۍ لفظ تٲلیم، تٲبیر، تٲویذہ، تٲمیر لیکھنچ چھیہ نہ کانہہ مجبوری۔خر ہیکون نہ اسۍ کھر، حل ہیکون نہ اسۍ ہل، فٲتر ہیکون نہ اسۍ پھٲتر، کاغذ ہیکون نہ اسۍ کاکذ لیکھتھ۔یمن لفظن ہنزہ صرفی شکلہ ڈٲلتھ چھہِ اسۍ تتھ خواندگی پھیش دوان یۅس اسہِ اردو زبانۍ کنۍ گۅڈے حاصل چھیہ۔ عربی، فارسی لفظن ہندۍ مصمتہ ڈٲلتھ (یہ عمل چھیہ پتمین دہن پنداہن ؤرین سیٹھا کم گمژ ) یا یمن ہندۍ مصوتہ بدلٲوتھ نتہ ہُررٲوتھ (یہ عمل چھیہ ونہِ جاری) چھہِ اسۍ یمن لفظن ہنز پہچان مشکل بناوان یمہ کنۍ یمن ہنز پرنچ روٲنی ولٹہ پاٹھۍ متاثر گژھان چھیہ۔ یہ اسہِ اردو کنۍ ویود چھہ تتھ پھیش دیُن چھیہ نہ کانہہ دانٲیی۔امہ علاوہ یوتاہ تحریر اعرابو کنۍ مصروف آسہِ، تیوتاہ ییہ پرنس منز دقت۔
یُس رسم خط اسۍ ورتاوان چھہِ اتھ منز چھہِ نہ ژھوٹۍ مصوتہ لیکھنک رواج۔ یمو زبانو پیٹھہ اسہِ یہ اون تمن منز چھہِ صرف تریہ ژھوٹۍ مصوتہ ۔۔ زبر، زیر تہ پیش۔ مگر کاشرِ زبانۍ ہندین ژھوٚٹین مصوتن ہند تعداد چھہ زیادہ۔ لفظن درمیان امتیازی فرق کرنہ خاطرہ بناوۍ اسہِ یمن ژھوٚٹین مصوتن ہندۍ اعراب مستقل تہ لازمی۔ مزید سپد یہ زِ اتھ رسم خطس منز ٲسۍ زیٹھین مصوتن ہندِ خاطرہ اعرابو بدل اچھر ورتاونہ یوان، مگر اسہ کرۍ زیٹھین مصوتن ہندِ خاطرہ تہِ اعرابے تجویز، یمہ کنۍ اعرابن ہند فہرست سانہ خاطرہ زیٹھیوو۔ تاہم ییلہ اسۍ تحریرن پیٹھ اکھ تنقیدی نظر تراوو، اعرابن ہند 80 فی صد ورتاو چھہ غیر ضروری باسان۔ یمے غیرضروری اعراب چھہِ عام لوکن منز کاشر پرنچ ہمت پھٹراوان، لفظن ہنز پہچان تہ پرنچ روٲنی متاثر کران۔ کمپیوٹر کہ استعمالہ کنۍ چھہ یمن اعرابن ہندِ خاطرہ” کی سٹروکن” ہند تعداد یوتاہ ہُران زِ کاشر ٹایپ کرنک سون تجربہ چھہ گراں بار سپدان۔ غیر ضروری اعرابن ہنزہ مثالہ چھیہ پیش۔
اکھ اقتباس چھہ محمد یوسف ٹینگ صٲبن تحریر، بیاکھ رحمن راہی صٲبن تہ بیاکھ کامل صٲبن ۔ اکھ چھہ کنوہشتھ ستتھس دوران لیکھنہ آمت، بیاکھ چھہ کنوہشتھ نمنم تھس دوران، تہ بیاکھ پتمین دۅن ؤرین منز۔ یعنی کاشرِ املاہک یس حال تیلہِ اوس سہ چھہ از تہِ۔
اتھ عبارژ منز چھہِ78 لفظن تلہ تہ پیٹھہ 106 اعراب تراونہ آمتۍ۔ پانے کٔرو اندازہ ، ارستتھ لفظ پرنہ خاطرہ چھیہ اسہِ تمن اعرابن ہنزہ تقریبا ڈۅڈ گنہ رزہ گنڈنہِ پیوان۔ امہ پتہ پنژہہِ وہرۍ لیکھنہ آمتس بنمس اقتباسس منز چھہِ 59 لفظ مگر 79 اعراب چِھکھ پیٹھہ تہ تلہ تراونہ آمتۍ۔
حال حالے لیکھمتس بنمس اقتباسس منز 55 ہن لفظن منز 58 اعراب ورتاونہ آمتۍ۔
یم ترشوے اقتباس چھہِ اعرابن ہندِ فضول ورتاوچہ مثالہ پیش کران۔گۅڈنکۍ زہ زیادہ تہ ٲخری کم۔ وۅنۍ پریوکھ یم اقتباس کم کھۅتہ کم اعرابو سان۔
یمہ برونہہ یم تریہ جلد چھاپ کرنہ آمتۍ چھہِ تمن منز چھہِ الہ پلہ 19200 لفظ تہ تہندۍ معنی بیترِ درج۔ یتھ ژورمس جلدس منز چھہِ "ڑ” اچھرہ پیٹھہ "غ” اچھرس تام 2975 لفظ تہ محاورہ بیترِ سۅمبراونہ آمتۍ تہ یتھہ پاٹھۍ چھہِ ونس تام ڈکشنری ہندین ژۅن جلدن منز تقریبا 26175 لفظ بیترِ تہ تہندۍ معنی درج کرنہ آمتۍ۔ میہ چھیہ وۅمید زِ باقی اچھر یِن وۅنۍ اکس جلدس منزجمع کرنہ تہ شاید ما آسہِ سے کاشرِڈکشنری ہند ٲخری حصہ۔
اسہِ کرۍ 106 بجایہ صرف کاہ(11) اعراب استعمال تم تہِ امہ مۅکھہ زِ اسہِ چھہ وۅنۍ اعراب لگٲوتھ عبارت پرنک تیوت عادت گومت زِ ساری اعراب یکدم تھود تلنۍ باسہِ عجیبے ہیو۔ نتہ زن چھیہ نہ یمن ہنزتہِ ضرورتھے۔ وچھون وۅنۍ بیاکھ عبارت کم اعرابو سان۔
سۅمبرنہِ منز چھیہ غزلو تہ متفرقہ ژمصراے کیو مفرد شعرو علاوہ ژورِ قسمہ نظمہ شامل: پابند، بے قافیہ، نیم آزاد۔ وزن چھہ مقداری تہِ ورتاونہ آمت تہ غیر مقداری تہِ۔ بیانہ کیوکلہم تہ ضمنی تقاضو مطابق تہ لہجہ چہ کھسہ وسہ کیو رفتارہ موافق چھہ ریوایتی عروضہ نشہ انحراف تہِ سپدمت، تاہم چھیہ نہ کانہہ تہِ نظم خالص نثری۔
یتھ اقتباسس منز آے وۅنۍ 79 بجایہ صرف شیہ (6) اعراب ورتاونہ۔وچھو وۅنۍ تریم اقتباس کم اعرابو سان:
” میہ اوس کالجس منز گۅڈنچہ لٹہِ کلاس روٹمت۔ کتاب ٲسم اتھس کیتھ زِ اتھۍ منز باسیوم کُس تام لڑکہ ژول ژھپھ کٔرتھ کلاسہ منزہ۔ میہ پرژھ لڑکن یہ کُس ژول۔ اتہِ دیت نہ کٲنسہِ تہِ جواب۔ دویمہ دۅہہ ژول یہ بییہِ رٲسہ پاٹھۍ۔ ژھاے گراے وچھمس تہ زونُم یہ چھہ شیخ صٲبن لڑکہ فاروق عبداللہ۔”
یتھ اقتباسس منز ورتٲو اسہِ 58 ہو بجایہ صرف (18) اعراب۔ ترشونی اقتباسن منز وچھوہ تۅہہ زِاعرابن ہند استعمال کوتاہ فضول چھہ، خاص کر یمن ہوین لفظن منز: لفظ (لَفٕظ)، منز (مَنٛز)،درج (دَرٕج)، ڈکشنری (ڈِکشَنٔری) ، جمع (جَمع)، غزلو (غَزلَو)، متفرقہ (مُتفِرقہٕ)، وزن (وَزَن)، انحراف (اِنحراف)، سپدمت (سَپُدمُت)، لڑکن (لٔڑکن)، بیترِ۔لفظ اعرابو روٚس لیکھنچ حکمت چھیہ ننۍ۔ اکھ یہ زِاعرابن ہندۍ کنڈۍ چھہِ نہ اچھن سنان تہ نظر چھیہ نہ اعرابن ہندس گاسلاتس منز راوان۔سطرن درمیان یس جاے پرنچہ آسانی خاطرہ تراونہ یوان چھٮہ، سۅ چھیہ نہ پیٹھمہ لٲنہِ ہندیو بنمیو تہ بنمہ لٲنہِ ہندیو پیٹھمیو اعرابو ستۍ برنہ یوان۔ ترٮن پیراگرافن منز انۍ میہ 208 اعراب بچت۔ یم گیہ 208 "کی سٹروکن” ہنز بچت۔ وقت تہِ لگہِ کم، جہد تہِ لگہِ کم۔
کم کھۅتہ کم تہ خالص ضروری اعراب ورتٲوتھ تحریر لیکھنک تجربہ کور میہ کاشر اخبار انٹرنیٹ سایٹہِ تہ نیب رسالس منز۔ یم دۅشوے تجربہ رودۍ کامیاب۔ کاشر اخبارکۍ پرن والۍ ٲسۍ نہ ادیب بلکہ عام لوکھ یمن نہ کاشر پرنک کانہہ تجربہ اوس۔ سایٹہِ پیٹھ موجود سروے مطابق ٲس نہ یمن عام لوکن اعراب ورٲے تحریر پرنس منز کانہہ دقت یوان۔ یہند ردعمل اوس زیادہ اہم تکیازِ یمن اوس نہ سانین ادیبن ہندۍ پاٹھۍ اعرابی تحریرس عادت گومت۔ میانیو یمو تجربو تلہ چھیہ یہ کتھ صاف زِ کم اعراب وول تحریر پرنس چھیہ نہ عملی طور کانہہ دقت پیش یوان، بس چھہِ نام نہاد علمی اعتراض کرنہ یوان۔
پیٹھمہ بحثہ تل چھیہ کتھ صاف زِ سانہِ املاہک اکھ زبردست چلینج چھہ امہ منزہ غیرضروری اعراب کم کرنۍ تاکہ کمپیوٹر تہ انٹرنیٹ کین امکاناتن ہندِ خاطرہ بنہِ نہ یہ حوصلہ شکن ٹھور۔ بہ چھس اعراب کم کرنہ کس سلسلس منز تمن سفارشاتن پیٹھ غور کرنچ دعوت دوان یمو سیتۍ نیبک پریتھ شمارہ عبارت چھہ تہ یمہ مضمونک املا تہ اکھ مثال پیش کران چھہ
[1] کاشرس منز چھہ نہ رسم خطک کانہہ مسلہ۔ علاوہ رسم خطن ہند مسلہ چھہ دراصل کشیرِ نیبرِمٮن کاشرٮن ہند ۔ مگر اتھ چھیہ ہنگہ تہ منگہ کشیرِ سیتۍ واٹھ دنچ کوشش کرنہ یوان۔ ہندی رسم خطچ سفارش چھہِ خاص کرسانۍ پنڈت بٲے کران یم کشیرِ نٮبر ہندوستانس منز چھہِ۔ رومن رسم خطچ سفارش چھہِ اکثرتم حضرات کران یم ہندوستانہ نٮبر انگلستان، امریکہ بیترِ جاین چھہِ۔کشیرِ نٮبر روزِتھ چھیہ کاشرٮن ہنز دوٚیم پے اردو فارسی رسم خط نش اتھہ چھلان یمیک بوٚڈ وجہ یمن جاین ہند تعلیمی نظام چھہ۔ ہندوستانس منز چھہ سکولن منز ہندی تہ امیک رسم خط پرناونہ یوان تہ یتھے پاٹھۍ انگلستان تہ امریکہس منز رومن رسم خط۔ لہذا چھیہ کاشرٮن ہنز دوٚیم پے تمہِ نش تہِ اتھ چھلان یہ تنہدس مٲلس ماجہ اردو لیکھن پرُن زاننہ کنۍکاشرس نسبت تگان اوس۔ کاشرِ زبانۍ ہند بول چال چھہ البتہ پننہ پننہ رنگہ قایم روزان، مگرسہ تہِ اکس حدس تامے یعنی بنیادی طورپننس مٲلس ماجہ علاوہ پیترن، پۅپھن، ماسن، مامن ستۍ کتھ باتھہِ ہندس حدس تام۔ مگر حقیقت چھیہ یہ زِ تریمہِ پیہ تام چھیہ زبان تہِ ختم آسان گمژ یس زن تمن حالاتن منز قدرتی تہ لازمی چھہ۔ علاوہ رسم خطن ہنز سفارش چھیہ دراصل نٮبرمٮن کاشرٮن ہنز کاشرس نکھہ روزنچ تہ زبانۍ ہند سلسلہ پننٮن بچن منز جاری تھاونچ کوشش۔مگر حقیقت چھیہ یہ زِیم ساریۍ کوششہ چھیہ بٮہ کار۔ یم چھیہ نہ آبہ نٮبر درامژِ گاڈِ ہنزِ ڑھرٹہِ علاوہ بییہ کینہہ۔ یہ مسلہ کشیرِ تام واتناون تہ اتھ کشیرِ اندرمٮن ادارن ہنز سرپرستی ہند مطالبہ کرن چھہ مضحکہ خیز۔کشیرِمنز چھہ نہ رسم خطک کانہہ مسلہ، تکیازِیُس رسم خط اسۍ کشیرِ منز ورتاوان چھہِ ،سہ چھہ تتہِ سارنے ویوٚد۔ البتہ چھہ تتہِ املاہک مسلہ یُس توٚت تام جاری روزِ یوٚت تام نہ زبان عام لیکھہ پرِ منز ییہ۔
[2] بہ اوسس 2005 دوران انٹرنیٹس پیٹھ کاشر اخبار ناوہ اکھ اخبار تقریبا روزانہ شوقیہ کڈان۔ یمیک کینہہ آرکاییو انٹرنیٹس پیٹھ ونہِ موجود چھہ۔ کاشراخبار ڈاٹ کام۔ اخبارن منز چھیہ زیادہ سیاست آسان یۅس میہ سخ کھران چھیہ، مگر مقصداوس کاشِر خواندگی عام کرنۍ۔ اتھ اخبارس ٲسۍ فی ہفتہ زہ تریہ ہتھ لوکھ ہِٹ کران تہ شاید پران تہِ۔ مگر مسلہ اوس یہ زِ گۅڈہ آسہ خبرہ ان پیجس منز کمپوز کرنہِ پیوان، تمہ پتہ تم ای پی ایس امیجن منز تبدیل کرنہِ پیوان تہ تمہ پتہ سایٹہِ پیٹھ اپلوڈ کرنہِ پیوان۔ اکھ زیٹھ ہۅدہ ہر۔ امیک حل کوڈ مظفر عازم صٲبن ییلہ میہ تمن سیتۍ رابطہ سپد تہ یہ معلوم سپد زِ تم چھہِ کاشرس فانٹس پیٹھ کٲم کران یُس اسۍ مایکروسافٹ ورڈ علاوہ انٹر نیٹس پیٹھ تہِ ورتٲوتھ ہیکون۔ نیب رسالچ ویب سایٹ چھیہ عازم صٲبنس فانٹس منز دستیاب۔ اتھ ویب سایٹہ پیٹھ یم تہ نکارشات چھہِ تمن ہند پریتھ لفظ چھہ سرچیبل تہ کانہہ تہ حصہ ہیکہِ کاپی کٔرتھ کنہِ تہِ پلیٹ فارمس پیٹھ ورتاونہ یِتھ۔
[3] It’s improtant thet we uderstand how we read. اگر توہہِ یہ جملہ ترین لفظن منز غلط ہیجہ آسنہ باوجود پرُن توٚگ، کتھ چھیہ صاف زِ اسۍ چھہ لفظن ہنزہ کلہم شکلہ عادتا پران، تمن ہند پھور نہ۔ اگر اسہ انگریزی زبان یتھہ پاٹھۍ پرنۍ تگہِ ، کاشر کیازِ تگہ نہ۔ کاشر چھیہ اسہِ پننۍ زبان۔ یمن حضراتن یہ خدشہ چھہ زِ اگر لفظ پھورہ مطابق لیکھنہ ییہ نہ، سہ پرُن چھہ مشکل، تمن پزِ اتھ متعلق دوبارہ سوچُن۔ حقیقت چھیہ یہ زِ لفظ اگرچہ اچھرن ہندۍ مرکب چھہِ مگر یوت تام پرنک تعلق چھہ، لفظ چھہِ بصری صرژن ہندس صورتس منز پرنہ یوان۔


text:
روت موکل ۔۔ امین کامل
کۅ کتھ ہیتھ آو شبنم راتھ شامس
قدم سوتۍ پاٹھۍ تروون پوشہ وارے
اژتھ پوشن کنن منز راتۍ راتس
اپز اوش رود ہاراں تولہ وارے
مٹنۍ گورا ملا زن خانقیشا
ونان اوسکھ چھہ دنیا دار فانی
فریبا بوڈ یتیک اسنا تہ عیشا
رِوانی یوت اژن نیرن رِوانی
اتھۍ اندر آفتابن تروو پرتو
اچھن گاشا اونن کوسن دلن مل
عناصرہ شبنمس ڈجہ تے کڈن دو
فنا گوو گاش ڈیشتھ روت موکل
ژھنس کھنگالہ پوشو مس ملوریو
کورس ژرِ پوپ شریو زن پوشہ ٹوریو
یہ چھیہ امین کامل سنز اکھ ابتدایی نظم یۅس 1953 ہس آس پاس وننہ آمژ چھیہ تہ تسنزِ "مس ملر” کتابہِ منز شامل چھیہ۔ امہِ نظمہِ ہند تعارف سپد میہ گۅڈنچہ لٹہِ پروفیسر جیالال کول سنزِ سٹڈیز ان کشمیری کتابہِ منز تسندِ انگریزی ترجمہ کہ ذریعہ یس امہِ نظمہِ ہند سیٹھا قابل ترجمہ چھہ۔ کول چھہ امہِ نظمہِ ہنز خصوصیت استعارک نویر ونان ۔ترقی پسند تحریکہِ یمن چیزن ہند ڈول ووے تمن منز ٲس پگہچ وۅمید تہِ۔ یہ نظم چھیہ ٹاکارہ پاٹھۍ ترقی پسندی ہندس اثرس تل وننہ آمژ، مگر زندگی ہنز وۅمید تہ تسلسل یُس امیک مرکزی خیال چھہ، چھیہ انسانی وجودس تہ ادبی اظہارن منز ہمیشہ موجود ٲسمژ۔
ترقی پسند تحریکہِ برونہہ ٲس یہ وۅمید مذہب تہ ثقافتی روایژن سیتۍ وابستہ۔ امہِ تحریکہِ کٔر یہ وۅمید سماجی برابری ہندس فلسفس سیتۍ وابستہ یتھ منز عوام تبدیلی ہند مرکز بنیوو۔ جدیدیتکۍ فلسفن کٔر یہ وۅمید کلاسیکل کین مذہبی تہ ثقافتی کیو ترقی پسندی کین سماجی تہ اجتماعی پہلوون برعکس انسانہ سندس انفرادی پہلووس سیتۍ وابستہ۔ ادیب سنز وۅمید تہِ بنییہ تخلیقی عملہِ ہنز وۅمید تہ یہ سپز وۅنۍ خۅد ادب پارس سیتۍ وابستہ۔ مگر وۅمید روز ہمیشہ ادبس پتہ کنہِ کارفرما تکیازِ وۅمید چھہ اکھ بنیادی انسانی جذبہ تہ امہِ کنۍ ین یہ تہ پژھہ ہشہ باقی نظمہ ہمیشہ پرنہ یم زندگی سیلیبریٹ کران چھیہ۔
زندگی ہنز موتس پیٹھ فتح تہ زندگی ہندس تسلسلس پیٹھ وننہ آمژ یہ نظم چھیہ سانیٹ فارمہ منز۔ شبنم شخصٲوتھ تہ کۅ کتھہِ ہند ایجنٹ بنٲوتھ پیش کرُن چھیہ یمہ نظمہِ ہنز اکھ خوبصورتی تہ نویر۔ شاعری چھیہ ہمیشہ معمولس تہ معمولی یس نیبر نیرنچ کوشش کران یۅس یمہِ نظمہِ ہندس استعارس منز ظاہر چھیہ۔
کامل سندۍ پیکر چھہِ نہ خالص نمایشی نوعیتکۍ، یم چھہ موضوع کہ لحاظہ معنی خیز آسان۔ یتھ نظمہِ منز چھہ پوشن ہندین کنن منز شبنمک اژن گورن تہ ملن ہندس خالص وعظانہ تہ عملہِ روس درسس کن اشارہ کران۔ اگر پوش مندر یا خانقاہ مانون، شبنم چھہ یمن اندر وعظ پرن وول گور یا ملہ۔ آفتاب چھہ استعاراتی طور روحانی معنی رٹان، تہ امیک کانہہ وعظ پرنہ ورٲے خالص پرتو سیتۍ دلن ہنز کدورت تہ مل دور کرن چھہ گورن تہ ملن ہندس وعظس مقابلہ اکھ عملی روحانی واقع۔ ملہ تہ گور چھہِ روحانی گٹس اندرے پریتھان۔ ظہورک آفتاب چھہ نہ اچھن تہ دلن گاشرٲوتھ یمن ہندِ خاطرہ کانہہ گنجایش تھاوان۔ یتھ نظمہِ چھہ ترقی پسندی کھوتہ زیادہ کامل سندس اعتقادی رحجانس سیتۍ واٹھ لگان۔
یہ نظم چھیہ صوتی طور تہِ آوازن ہند اکھ ہم آہنگ سلسلہ قایم کران۔ نظمہ منز دیو یمن آوازن کن خاص دھیان: /و/، /س/، /ش/، /ت/، /ر/ ، /ن/۔
__
نظمہِ ہنز معنوی تہہ داری سمجنہ خاطرہ چھہِ یم کینہہ نکتہ کارآمد
۔ جاے، پوشہ وٲر
۔ کردار: شبنم (روت موکل)، پوش، آفتاب، پوشہ ٹورۍ
۔ وقت: شام/راتھ، یعنی اکہ دۅہہ کس اندس تہ دویمہ دۅہہ کس آغازس درمیان وقفہ، یتھ درمیان وقت معطل چھہ سپدان تہ امہِ کس تسلسلس چھہ ٹکھ لگان
۔ پوشہ وٲر دنیاہک، زندگی ہند استعارہ
۔ آفتاب: حقیقت، اچھن گاش انان، شک کاسان، دلن مل دور کران
۔ روانی یوت اژن نیرُن روانی۔ اتھ مقابلہ کھنگالہ تہ ژرِ پوپ۔ اکھ ڈرامایی صورت حال۔ دۅن حقیقتن درمیان اکھ تصادم۔
– گۅڈنکین ژۅن مصرعن منز چھہ پوشہ وارِ ہند فطری (نیچرل) دنیا پیش یوان کرنہ۔ امہ پتہ یم ژور مصرعہ یوان چھہِ تمن منز چھہ مثال دِتھ انسانی دنیا متعارف کرنہ یوان، تہ امہ پتہ یتہ والین ژۅن مصرعن منز بییہ وسعت دتھ فطری دنیا (شریو تہ پوشہ ٹوریو تتھہ ٹاٹھۍ انۍ متۍ زِ یہ ونن چھہ مشکل زِ ژرِ پوپ کورا شریو کنہ پوشہ ٹوریو۔)واپس اننہ یوان تہ ٲخری دۅن مصرعن منز چھہ فطری دنیاہس تہ انسانی دنیاہس میل کرنہ آمت (شرۍ تہ پوش)۔
__
مس ملر کہ وقتہ اوس کامل باقی شاعرن ہندۍ پاٹھۍ اقبال سندس اثرس تل۔ یتھ نظمہِ پتہ کنہِ گژھہِ علامہ اقبال سنز یہ نظم پرنۍ۔ کامل سنز نظم چھیہ امہ کے آزاد ترجمہ باسان، مگر کامل سنزِ نظمہِ منز چھہ اتھ خیالس موضوعی تہ تکنیکی طور ہریر واضح۔
زندگی
شبی زار نالید ابرِ بہار
کایں زندگی گریۂ پیہم است
درخشید برقِ سبک سیر و گفت
خطا کردۂٖ، خندۂ یک دم است
ندانم بہ گلشن کہ برد ایں خبر
سخن ہا میانِ گل و شبنم است
__
محمد یوسف ٹینگ چھہ غلام نبی فراق سنزِ "صدا سمندر” کتابہِ ہندس دیباچس منز اکس جایہ ونان زِ فراقن لیچھہ "دسلابہ چہ کینہہ اولین نظمہ۔ مثلا یتھ مجموعس منز موجود لوکٹ نظم ‘صبح’ یۅسہ 1957 منز تھنہ پیمژ چھیہ۔ یہ چھیہ سانیٹ کس فارمس منز تہ شاید اوس امہ برونہہ صرف دیناناتھ نادمن یتھ ہیو چیز کاشرۍ پاٹھۍ لیوکھمت۔” گوڈنی نادم سندس سانیٹس ‘یتھ ہیو چیز’ ونن چھہ عجیبے باسان۔ دویم کتھ چھیہ کاشرِ ادبہ کس امس بالغ نظر نقادس گژھ مۅچھہ برابر لیکھنہ آمتس کاشرس ادبس پیٹھ میانہِ کھوتہ ژر نظر آسنۍ۔ کامل سند پیٹھم سانیٹ چھہ فراق سنز ‘صبح’ نظمہِ برونہہ 4 وری وننہ آمت تہ 1955 منز شایع گمژِ ‘مس ملر’ کتابہِ منز شامل۔ اہم کتھ چھیہ نہ یہ زِ کاملن چھہ فراقس برونہہ سانیٹ وونمت بلکہ یہ زِ فراقن چھیہ کاملن ‘روت موکل’ سانیٹ پرۍ تھے تمی طرزہ تہ مفہومہ پننۍ نظم ‘صبح’ ونۍ مژ۔ رات تمہِ پتہ آفتاب پھۅلن، شبنم، پوشہِ ٹورۍ یم ساری چیز چھہِ فراق نہِ نظمہِ منز آمتۍ۔ یہ حیران کن ہشر چھہ نہ اتفاقی۔ یمن دۅن نظمن ہند تقابلی مطالعہ چھہ نہ مقصد لیکن یہ کتھ چھیہ ضروری زِ فراق سندس سانیٹس منز چھہ ژیلہ ژیلہ کرن واجنہِ آرایشی تہ روایتی پیکر تراشی سیتۍ صبحک منظر پیش کرنہ آمت تہ ٲخری شعرس منز یہ منظر ڈیشون پیدہ کٔرتھ تسندین امارن یتھے شوبہِ دار صبح پھۅلنک طمع ظاہر کرنہ آمت۔ یہ چھیہ فراق سنز ابتدایی شاعری یتھ پیٹھ کیٹس تہ ارداہمہ صدی ہندین انگریزی رومانٹک شاعرن ہند اثر اوس۔ یہ اثر چھہ ‘صبح’ نظمہ منز تہِ ظاہر۔
اسے پسند کریں:
پسند کریں لوڈ کیا جا رہا ہے۔۔۔


text:
وِکیٖلۄغَتھ:اِنتِظٲمؠ
اِنتِظٲمؠ، Admin یا Administrator چھِ رُکُن یِمَن خاص حَق چھُ دِنہٕ یِوان تاکہِ تِم دِنؠ اَنٛجام کیٚنٛہہ اَہَم کامہِ ویٖکیٖلۄغتَس پؠٹھ۔
یِمہٕ کامہِ چھِ بَس اِنتِظٲمؠ ہیٚکَن اَنٛجام دِتؠ۔
اِنتِظٲمؠ چِھنہٕ وِکیٖمیٖڈیا تَنظیٖمہٕ ہُنٛد مُلأزِم آسان؛ تِم چھِ آسان رَضاکار رُکُن یِم باضابتہٕ مُقرَر چھِ کَرنہٕ یَوان۔
اِنتِظٲمؠ یَختِیار[اؠڈِٹ]
اِنتِظٲمؠ چھِ واریاہ کامہِ اَنٛجام دِوان۔ کیٚنٛہہ کامہِ چھِ صِرِف تِم اَنٛجام دِتھ ہؠکان یِمَن مَنٛز بونہٕ کَنہِ دِنہٕ آمژٕ کآمہٕ شٲمِل چھےٚ:
- صَفہٕ رٲچھ کَرٕنؠ
- صَفہٕ حَذٕف کَرُن
- رُکُن بلاک کَرُن
موجوٗدٕ اِنتِظٲمؠ[اؠڈِٹ]


text:
راتہٕ مۄگُل
راتہٕ مۄگُل چھہٕ تِم جاناوار یِم وۄٹٕچؠ سٹرِٛگِفورمیس مَنٛز چھہٕ آمِت تھاونہٕ، یَتھ مَنٛز ٢٠٠ خۄتہٕ زیادٕ زٲژ چھہٕ، یِم چھہٕ زیادہٕ تر کُنی زٔنؠ تہٕ راتَس ہُشار روزَن وٲلؠ شِکٲرؠ جاناوار یِم پَنہِ سیدِ رُخہٕ، بٔڑِس، وِسترِٛت، کلہٕ، دۄدرِٛش گاش، آوازٕ بوٗزِتھ جاے یا چيٖز زانٕنؠ، تیز پد-نمَن، تہٕ تٕمَن تيٖرَن سٲتؠ چھہٕ پرٛؠزناونہٕ یِوان یِم ہَوہَس مَنٛز ژۄپہٕ کٔرِتھ وُپھٕنَس مَنٛز مدد دِوان چھہٕ۔ اَپوادَن مَنٛز چھہٕ دۄہَس مَنٛز ہُشار روزَن وۄل پٲرمۄنٛڈَل راتہٕ مۄگُل تہٕ سَموہَنَن مَنٛز روزَن وۄل بِلہٕ راتہٕ مۄگُل.
یہِ چھُ وُنؠ نامُکَمَل مَضموٗن۔ تۄہؠ ہٮیٚکِو اَتھ اِضافہٕ کٔرتھؠ مزید بہتر بنٲتھؠ۔


text:
وِکیٖپیٖڈیا:لورِ دستار
وِکیٖپیٖڈیاہَس پؠٹھ چھُ لورِ دستار تس یِوآن وننہٕ یُس کھاتَن ہنٛد غَلَط اِستِعمال کَرن۔ حساب تھاوُنہٕ خٲظرٕ تہٕ بھروسَس مَنٛز اضافہٕ کَرنہٕ خٲظرٕ چھُ وَننہٕ یوان زِ خٲلی اَکھ کھاتہٕ کٔریو اِستِعمال۔ ییٚلہِ زَن، کینٛہہ درست وجہ تہِ چھےٚ واریاہ کھاتہٕ چلاونہٕ خٲظرٕ، یہٕ چھُ غَلَط قَرار دنہٕ یوان ییٚلہِ اَکھ رُکُن کَرِ دونٛکھہٕ دِنہٕ باپت یا اَپُز وَننہٕ باپت واریاہ کھاتہٕ اِستِعمال۔
واریاہ کھاتہٕ چلاون[اؠڈِٹ]
رُکُن ۂؠکَن اَیٚکہٕ کھوتہٕ زیادٕ کھاتہٕ بونہٕ کَنہِ دِنہٕ آمتین صوٗرتَن مَنٛز چلاوتِھ:
- باٹ کھاتہٕ: اَکھ رُکُن ہؠکہٕ اَکھ یا اَیٚکہٕ کھوتہٕ زیادٕ باٹ کھاتہٕ چَلٲیتھ مَگر تِمَن گَژھِہ اِجازَت آسُن.
کھاتَن ہنٛد غَلَط اِستِعمال[اؠڈِٹ]
کھاتَن ہنٛد غَلَط اِستِعمال کرن چھُ وکِیٖپیٖڈیاہَس پیٹھ واریاہ سَختی سان رَٹنہِ یوان۔ غَلَط اِستِعمال کَرنَس پؠٹھ چھُ صٲرف بُلاک تہ یوان کَرنہٕ۔
بیٚیہِ وُچھو[اؠڈِٹ]
- Wikipedia:حِکمَتہِ عَملی تہٕ ہِدایَت - حِکمَتہِ عَملی تِہ ہِدایَتَن ہنٛد فِہرسَت۔


text:
اکھ ریڈیو کتھ باتھ
جنوری ۵۰۰۲ شامچہِ ٲٹھہ بجہ آیہ وسکانسن پبلک ریڈیو پیٹھہ Here on Earth ناوہ اکس پروگرامس منز آغا شاہد علی تہ غزلہ چہ لچکدار تہ دلگداز شعرہ صنفہ پیٹھ اکھ کتھ باتھ نشر کرنہ یتھ منز امہ ریڈیو پروگرامکۍ میزبان جیٖن فراکا ہن اکس مہمانس ڈیوڈ کیپلنس سیتۍ کتھ باتھ کٔر۔ بۅنہ کنہِ چھہ تمہِ دلچسپ کتھ باتھہ ہند لفظی ترجمہ پیش کرنہ یوان۔[
When through night’s veil they continue to seep, stars
in infant galaxies begin to weep stars.
After the eclipse, there are no cheap stars
How can you be so cheap, stars?
How grateful I am you stay awake with me
till by dawn, like you, I’m ready to sleep, stars!
If God sows sunset ambers in you, shahid,
all night, because of you, the world will reap stars.
جین فراکا:یم شعر چھہِ عربی شعرہ ذاژیعنے غزلس منز لیکھنہ آمتۍ۔ غزل چھیہ سانیٹس کم از کم ہتھ وری برونہم شعرہ ذاتھ یۅس اردوس منز یا فارسی یس منز مروج چھیہ۔ مگریہ غزل اوس آغا شاہد علی ین انگریزی یس منز امریکی قاری سندِ خاطرہ لیوکھمت۔ آغا شاہد علی اوس بذاتی ہندوستانک ییتہ پیٹھہ سہ امریکہ منتقل سپد۔ سہ چھہ تنہ پیٹھہ امریکی غزلک ہم معنے بنیومت۔ شاہد علی گذریوو ۱۰۰۲ منز مگر واریاہو دو٘یمیو امریکی شاعرو تہِ چھہِ غزل لیکھۍ متۍ یمن منز رابرٹ بلیۍ تہ ایڈرین رِچ زہ شاعر چھہِ۔ غزلچ کشش چھیہ امہِ کین دشوار قافین ہندس نظامس تہ امہِ کین مکرر فقرن (ردیف) منز۔ اکھ بہترین غزل چھہ مبارزت کرن وول تہِ تہ نرم تہ لچکدار تہِ، الماسکۍ پاٹھۍ گاشس منز ور دِنہ سیتۍ رنگ بدلاوان۔ بہ چھَس جیٖن فراکا، یہ پروگرام ’ہیر آن أرتھ‘ پیش کران۔ ونکین چھہِ اسۍ غزلچ چھان بین کران تہ انگریزی یس منز امچہِ قبولیژ ہنز کتھ کران۔ یہ قدیم فارسی شعرہ ذاتھ ہیکیاامریکی تجربہ تہ حسیت پیش کرتھ کنہ غزل چھہ انگریزی یس منز نقالی ہنز اکھ ہیت تہ برٹنی سپیرس سندِ کبالا ٹیٹوہک(tatoo) شعری مرادف۔
امریکی یم آزادی پوزان چھہِ یا ونہ بہ یمن آزادی سیٹھا ٹٲٹھ چھیہ ہیکنہ غزل ہش صنف قبول کرتھ یتھ منزسیٹھارسم تہ جکڑبندی چھہِ۔ اتھ موضوعس پیٹھ کرو اسۍ ڈیوڈ کیپلنس سیتۍ کتھ باتھ یس اوہایو ویسلن یونیورسٹی منز انگریز ی یک اسسٹنٹ پروفیسر چھہ تہ بلجیم ملکس منز رییج یونیورسٹی منز فلبرایٹ لکچرر چھہ۔ ڈیوڈ چھہ Questions of Possibility — Contemporary Poetry and Poetic Form کتابہِ ہند مصنف یۅس آکسفوڈ یونیورسٹی پریسن حالے شایع کٔر۔
اسۍ کرو آغاز یمہِ سوالہ سیتۍ زِ غزل کتھ ونو یا شاید بییہ اکہ غزلہ سیتۍ تاکہ اسۍ ہیکو امہِ کین صوتی، معنوی تہ آہنگ کین پہلون ہند کانہہ اندازہ کرتھ یمہ برونہہ زِ اسۍ کرو غزلہ کین رسمن ہنز کتھ۔
ڈیوڈ کیپلن: بہ پرہ اکھ غزل۔ یہ چھہ تمہ غزلہ کھۅتہ زیوٹھ پہن یس ژیہ پو٘رتھن۔
A language of loss? I have some business in Arabic.
Love letters: calligraphy pitiless in Arabic.
At an exhibit of miniatures, what Kashmiri hairs!
Each paisley inked into a golden tress in Arabic.
This much fuss about a lnaguage I don’t know? So one day
perfume from a dress may let you digress in Arabic.
A "Guide for the Perplexed” was written– believe me–
by Cordoba’s Jew–Maimonides–in Arabic.
Majnoon, by stopped caravans, rips his collars, cries "Laila!”
Pain translated is O! much more–not less– in Arabic.
Writes Shammas: Memory, no longer confused, now is a homeland–
his two languages a Hebrew caress in Arabic.
When Lorca died, they left the balconies open and saw:
On the sea his qasidas stitched seamless in Arabic.
In the Veiled One’s harem, an adulteress hanged by eunuchs–
So the rank mirrors revealed to Borges in Arabic.
Ah, bisexual Heaven: wide-eyed houris and immortal youths!
To your each desire they say Yes!OYes! in Arabic.
For that excess of sibilance, the last Apocalypse,
so pressing those three forms of S in Arabic.
I too O Amichai, saw everything, just like you did–
In Death. In Hebrew. And (please let me stress) in Arabic.
They ask me to tell them what Shahid means: Listen, listen:
It means "The Beloved” in Persian, "witness” in Arabic.
جین فراکا:بٲتھ کاغذس پیٹھ وچھنہ برونہہ چھہِ کن ردیف کہ تکرارہ کنۍ محسوس کران زِ ٲخری فقرک تکرار چھہ غزل لیکھنک شاید بنیادی اصول۔
ڈیوڈ کیپلن:قیاس کرنہ کس حدس تام چھہ بنیادی اصول۔ ژیہ آسیتھ بوزمت زِ اتھ تکراری فقرس برونہہ چھہ اتھ منز قافیہ تہِ۔ امیک پریتھ شعر چھہ دۅن مصرعن ہند اکھ بند تہ پریتھ بند چھہ اکس فقرس پیٹھ ختم گژھان یتھ برونہہ اکھ قافیہ یوان چھہ، تہ ٲخرس چھہ مثالی طور شاعر پنن تخلص ورتاوان۔بوزن والین ہند توجہ چھس بہ یتھ کتھہِ کن پھرن یژھان زِآغاشاہد علی چھہ اتھ غزلس منز پنن پسندیدہ تخلص ورتاوان یس میانہ خاطرہ سیٹھا دلچسپ چھہ۔ونا ن چھہ زِ
They ask me to tell them what Shahid means
آغا شاہد علی چھہ یہ پننین پرن والین ہندِ خاطرہ لیکھان یمن سۅ زبان معلوم چھیہ نہ یۅس تسندس پس منظرس منز چھیہ۔ تسندین پرن والین ہندِ خاطرہ چھہ شاہد سراسر اکھ بدیسی ناو تہ سہ چھہ اتھ باتس منز تمن ونان زِامیک مطلب چھہ فارسی یس منز معشوق تہ عربی یس منز گواہ۔ یتھ کتھ باتھہِ دوران کرو اسۍ اتھ کن اشارہ ۔ میہ چھہ باسان زِ یہ چھہ شاہد علی سنزِ شاعری ہند روح یۅس اکہ اندہ سیاسی چھیہ دو٘یمین لفظن منز عربی معنہِ مطابق گواہ تہ بییہ اندہ عشقیہ چھیہ دو٘یمین لفظن منز فارسی معنہِ مطابق معشوق ۔ دو٘یم پہلو چھہ تتھ باتس منز زیادہ شدت سان آمت یس ژیہ پو٘رتھن، یس زن پزۍ پاٹھۍ اکھ لولہ باتھ چھہ۔
جین فراکا:یہِ چھہ اکھ عجیب ملژارشاہد یعنے گواہ آسنک( یس پتھ روزنک اشارہ کران چھہ تاکہ اکھ تناظر ہیکہِ قایم سپدتھ تہ صاف یا واضح نظر سپدِ حاصل تہ پزرک اظہار ہیکہِ سپدتھ) تہ شاہد یعنے معشوق آسنک (یس اتھ برعکس نزدیکی کن اشارہ کران چھہ۔ یوت نہ تیوت قلبی طور نزدیک یِنک اشارہ )۔
ڈیوڈ کیپلن: اکھ وجہ میہ کیازِ آے باتچ چانۍ قرات پسند۔ میہ باسان ژیہ پو٘رتھ باتھ میانہ کھۅتہ بہتر پاٹھۍ۔ چانس پرنس منز دراے مختلف لہجہ تہ انداز ننۍ۔ دو٘یمین لفظن منز ونو اسۍ زِ سہ ہیکہِ اکی ساتہ اکۍ سے باتس منز گواہ تہِ ٲستھ تہ معشوق تہِ ۔ دۅشونی حالتن ہند شاعر، نزدیکی تہ دوری ہند شاعر۔ اکہ پہلو پیٹھہ بییس پہلوس کن یوان یس زن اسۍ اتھ باتس منز تہِ وچھان چھہِ۔ بیاکھ کتھ یۅس مدنظر گژھہِ تھاونۍ چھیہ یہِ زِ غزلک بیاکھ اکھ پہلو چھہ ہیتی۔ پریتھ شعر چھہ منطقی طور آزاد۔ دو٘یمین لفظن منز باتھ چھہ اکھ سلسلہ، اکھ بیانیہ سلسلہ،اکھ جذباتی سلسلہ،مرژن ہند سلسلہ۔امہِ قسمچہِ شاعری منز چھہ پریتھ شعر اکھ اکس نش واریاہس حدس تام الگ آسان۔
جین فراکا:میہ چھیہ بیانیہ ہچ حٲل یعنے نظمہِ ہند سلسلہ وار اکھ کتھ باونک پہلو۔ سہ چھہ وجدانی طور پرن والس بالیدگی کن نوان۔مگر یتھ شعرہ ذاژمنز چھہ نہ تیتھ کانہہ چیز۔
ڈیوڈ کیپلن:نہ، مگر اتھ منز ہیکن بیانیہ ہکۍ جلوہ ٲستھ۔ خاص کر یتھہ پاٹھۍ شاہد علی لۅکچہ کہانی ونان چھہ،کہانین کن اشارہ کران چھہ۔ یس غزل میہ پو٘ر اتھ منز تہِ چھہ سہ ٲٹھن دہن شخژن کن اشارہ کران، اکسے پیٹھ سورے وقت خرچ کرتھ تس اکس کردار سندس صورتس منز پیش کرنہ بجایہ۔ اتہِ چھہ صرف اشارہ یس بیک وقت اکھ دور رس نظر تہِ چھیہ۔ زن تہ شعرچ ہییت پننہ بیقراری کنۍ اکس شخژس سیتۍ ہیکہِ نہ ٹھہرتھ۔ بہ دمہ امچ اکھ مثال۔ غزلس منز چھہ سہ ونان
O Amichai, I saw everything, just like you did–
In Death. In Hebrew. And (please let me stress) in Arabic.
اکثر چھہ نہ یہ ثیقہ پاٹھۍ پتہ لگان زِ سہ کس کن چھہ خطاب کران۔ میہ چھہ باسان اتہِ نس چھہ سہ اماخایس خطاب کران یس اکھ بو٘ڈ اسرایلی شاعر اوس ۔مگر ونان کیا چھہ میہ وچھ سورے موتس منز، عبرانی یس اندر، عربی یس اندر۔اکہ زبانۍ پیٹھہ بییس زبانۍ کن سفر کران۔ اکس شخژس اکس بندس منز تہ بییس شخژس بییس بندس منز خطاب کران، سارسے باتس منز صرف اماخایس خطاب کرنہ بجایہ۔
جین فراکا:یمن حوالن درمیان کیا واٹھ چھہ ژیہ باسان۔ یہودا اماخاے یس پننسے اسرایلس منز گواہی ہندشاعر poet of witness اوس۔ اکثر اوس تتہِ کین جنگ در جنگ حالاتن ہندنکتہ چین تہِ۔لورکا یس بیاکھ اکھ شاعر چھہ یمۍ غزل لیکھۍتہ یس اسپینی شاعری ہند ذی اثر شاعر اوس تہ عربی تواریخی میراث کس اثرس تل اوس۔بہرحال لورکا کو٘ر فاشسٹو سیاسی اختلاف کنۍ قتل۔ صافے ونے میہ چھیہ نہ پتاہ مجنون کس اوس۔
ڈیوڈ کیپلن:میہ تہِ چھیہ نہ پتاہ۔ مگر باقین شخژن منز چھہ میمانڈیز سند ذکر کران یس اکھ بو٘ڈ رباے rabbi اوس تہ یس راومتین ہند راہ نما اوسGuide of the perplexed۔ راومتین نش چھہ مطلب آوارہ گرد تہِ۔سہ چھہ بورہیس، ارجنٹیناہک شاعر تہ ادیب سند تہِ ذکر کران۔سوال چھہ یہِ زِ سہ کیازِ چھہ ییتین شخژن ہند ذکر کران تہ ستی چھہ perfume from a dress that let you digress یاد کران یتھ منز Love Song of Alfred Prufrock ٹی ایس ایلیٹ سنزِ نظمہ ہنزبازگشت چھیہ۔شاہد علی ین چھہ ایلیٹس پیٹھ تحقیقی مقالہ تہِ لیو٘کھمت۔
یمن ییتین شاعرن ہند حوالہ دتھ کیا چھہ آغا شاہد علی حاصل کران۔ میہ باسان گۅڈنیتھے خاص کر اماخاے تہ لورکا سندس سلسلس منزچونکہ یم دۅشوے شاعر تہِ ٲسۍ شاعری اندر زبردست عشقیہ قوت تھاوان۔ ژیہ وو٘نتھ ونۍ زِ اماخاے اوس اکھ سیاسی شاعر مگر تمۍ چھہِ زبردست لولہ باتھ تہِ لیکھمتۍ۔ میہ چھہ باسان شاہد علی چھہ یمن منز اکھ رشتہ داری وچھان۔
بہ اوسس حالے بلجیمس اندر تہ یمن دۅہن چھہ اتہِ یہ بحث چلان زِترکی گژھیا یوروپین یونینس منز شامل کرنہ ین کنہ نہ۔ کینہہ لکھ چھہِ ونان نہ تکیازِ مسلم کلچر چھہ بنیادی طور یورپی کلچرس خلاف۔میہ چھہ باسان شاہد علی سنز شاعری چھیہ ہاوان زِ یہ مشرقک تہ مغربک دۅگنیار کتھہ پاٹھۍ چھہ بے کار۔ حقیقت چھیہ یہ زِ یم کلچر چھہِ اکھ اکس منز وونتھ لہذا چھہِ اسۍ وچھان زِ سہ چھہ ٹی ایس ایلیٹ سندِ پیٹھہ لورکاہس کن گژھان تہ مشرق وسطی کن گژھان تہ بییہ واپس پھیران یمن شخژن کن۔ او میہ پیو٘و یاد ژیہ پرژھیوتھ میہ مجنونس متعلق۔ سہ چھہ کلاسیکل فارسی، نہَ، بلکہ لکہ نظمہ ہند اکھ کردار۔ سہ چھہ عاشق اوسمت۔ لہذا چھہ شاہد علی اعلی ادبس کن، ادبہ چین مختلف صنفن کن، مختلف کلچرن ہندس ادبس کن گژھان۔ میہ چھہ باسان تس اوس یمن کتھن ہند اکھ مختلف تصور زِ یورپ کیا چھہ، امریکہ کیا چھہ، مشرق کیا چھہ، بیترِ۔
جین فراکا:ستم ظریفی چھیہ زِ یہ شخص چھہ اکھ پرانۍ، سیٹھا تقاضہ کرن واجینۍ شعرہ ذاتھ اکس حقیقی ہمعصر عالمی شہری سنزِ حیثیژ منز ورتاوان یس دو٘گن جلاوطنی ہند شکار چھہ۔ سہ چھہ اصلی ہندوستانک، تہ تمہِ پتہ دلہِ ہند۔
ڈیوڈ کیپلن:سہ اوس کشیرِ ہند۔ تتہ پیٹھہ گو٘و منتقل دلہِ تہ تتہ پیٹھہ امریکہ۔
جین فراکا:تہ پانس اوس ترو٘گن شہر بدر سمجان۔
ڈیوڈ کیپلن:پزۍ پاٹھۍ۔
جین فراکا:تہ شاہد علی چھہ پو٘ت پھیرتھ غزلس پیٹھ حق جتاوان مگر پننس اتھ دعواہس منز چھہ یتھ کتھہِ پیٹھ اصرار کران زِ سہ بناوِ اتھ امریکی تہ یہ شعرہ ذاتھ کرِ امریکہس عطا۔
ڈیوڈ کیپلن:پزۍ پاٹھۍ۔ ہندوستانس تہ پاکستانس منز چھیہ غزل سازس پیٹھ گیونچ روایت یتھ متعلق اسۍ یتھ پروگرامس منز شاید کتھ ہیکو کرتھ۔بہرحال غزلچ شعرہ ذاتھ چھیہ اکی آنہ عصری تہ اکی آنہ کلاسیکل تہِ۔
جین فراکا:اسۍ چھہِ ونکین عربی شعرہ ذاژ غزلس پیٹھ کتھ کران یۅس اکۍ اہم شاعر آغا شاہد علی ین امریکہ انۍ تہ یمۍ وۅنۍ امریکی میژِ منزکامیابی سان مول رٹمتۍ چھہِ۔… ونکیس چھہِ اسۍہردلعزیز شعرہ ذاژ غزلس متعلق کتھ کران۔ یہِ چھیہ اکھ اندرونی عربی شعرہ ذاتھ یمۍ امریکی میژہ اندر مول رٹمتۍ چھہِ۔ اسۍ وچھو زِ یہ کتھہ پاٹھۍ سپد تہ کیازِ سپد۔ اسۍ ہیکو ونتھ زِامیک تعلق چھہ بیین نادر چیزن ہنزِ نقالی سیتۍ۔مثلا برٹنی سپیرس سندس کبالاٹیٹو س سیتۍتہ ڈیوڈ کیپلن ژیہ نش تہِ آسہ کینہہ دلچسپ مناسبژ مثلا ایم بی اے باسکیٹ بال کھلاڑین سیتۍ۔
ڈیوڈ کیپلن:تم چھہ ایشایی ٹیٹو پسند کران۔بہ چھس پننین طالب علمن پرژھان زِ فلانۍ ٹیٹوہک مطلب کیا چھہ۔ تم چھہِ اکثر ونان زِ امیک مطلب چھہ محبت۔ میہ کٔرن امچ بناوٹ خۅش، بیترِ۔ از گوس بہ اکس بک سٹورس منز۔ میہ بوز اتہِ لیڈ زیپلن باتک میوزایک یتھ کشیر ناو چھہ۔ میہ پیو٘و یہ یاد امہ مۅکھ تہِ زِ کشیر چھیہ آغا شاہد سند وطن آسمژ۔امہ مۅکھہ تہِ یمہ طریقہ موسیقی بناونہ ٲس آمژ تتھ منز چھیہ عشقیہ اثرپذیری۔ روی شنکر تہِ چھہ یاد پیوان۔ سہ اوس بنگلا دیش خاطرہ اکس کنسرٹس منز ساز وایان۔ یتھے تمۍ ساز چارن ہیو٘ت، لکہ متۍ تل ژرِپو٘پ۔ تمۍ وو٘نکھ تۅہہ چھہ میانہ تارہ کسنک انداز پسند، لہذا چھہ تۅہہ پزۍ پاٹھۍ میون ساز واینک طریقہ پسند۔ یم ٲسۍ لوکھ یمن امہ موسیقی ہند تصور پسند اوس مگر امچ ٲسکھ نہ تیژ خبرا اترا کینہہ۔
جین فراکا:اسۍ چھہِ پانس یاتہ فارملسٹ زانان نتہ آزاد خیال۔مگر یتنس چھیہ اکھ مثال میلان زِ یم دۅشوے چیز یم زن متضاد باسان چھہِ، پزۍ کنۍیکجا سپدنچ۔بہ چھَس شاہد علی سنز امریکی غزلن ہنز سۅمبرن وچھان۔ ناو چھس Ravishing Dis-Unities۔ بییہ چھہ سے احساس سپدان گواہ تہ معشوق آسنک،اکی ساتہ نظمہ نیبر تہ اندر آسنک، سرد تہ گرم آسنک۔
ڈیوڈ کیپلن:تہِ چھہ بلکل صحیح۔مزید چھہ احساس سپدان پابندی منز آزادی ہند۔ تم ضبط تہ پابندی یم آزادی دوان چھہِ۔دو٘یمین لفظن منز فری ورس اصطلاح چھیہ گمراہ کن تکیازِ آزادی خلاف کس آسہِ؟ تکیازِ یمس یہ خۅش کرہ تہِ کرِ۔مگرقافیہ ژھانڈنکس عملس منز چھیہ اختراعیت، نویر۔شاعرس چھہ اکہ لفظہ پیٹھہ بییس لفظس تام گژھن پیوان۔ اسۍ چھہِ وچھان پابندی چھیہ اکثر خلاف قیاس آزادی بخشان۔ یم پابندی تہ قید چھہِ اکس ماہر شاعر سندین اتھن منز مکمل تہ غیر معمولی آزادی منز تبدیل سپدان۔بہ چھس دراصل یہ ونن یژھان تہ اتھۍ سیتۍ چھس بہ اتھ چانس برونہمس سوالس سیتۍ واٹھ دوان زِ اکھ وجہ امریکی ین کیازِ چھیہ ازکل تمن چیزن منز دلکشی لبنہ یوان یمن تم غیر مغربی ہیژ سمجان چھہِ، صحیح وجہو کنۍ یا غلط وجہو کنۍ۔ مثلا برٹنی سپیرس سند کبالا ٹیٹوچھہ عبرانۍ تہ امیک عبرانۍ چھہ غلط۔ مزید موسایتس منز چھہ ٹیٹوہن خلاف قانون تہِ۔ اتھ منز چھیہ باسان ترۅگنہ غلطی۔ بییہ اندہ چھہِ ایران تہ عراقکۍ سیٹھا عمدہ سکالرٲسمتۍ۔ میہ چھیہ یمن علاقن منز پزۍ کنۍ دلچسپی، خاص کر ازچین سیاسی حقیقژن مدنظر۔بہ چھس تمن ہندۍ تعریف کرنۍ یژھان۔ میہ چھہ باسان آغا شاہد علی یس ٲس شاید امریکہس منز دۅشونی رجحانن ہنز کشش تہ امریکی شاعر ٲسۍ ہیژہندس سلسلس منز پنن ردعمل پیچ در پیچ ہاوان۔ میہ چھہ باسان کینہہ ردعمل ٲسۍ سطحی تہ کینہہ ٲسۍ واریاہ اثرکرونۍ۔
جین فراکا:آغاشاہد علی چھہ امہ سۅمبرنہ ہندس دیباچس منز لیکھان زِ اگر کانہہ مغربی تہذیب تہس نہس کرنہ کہ غرضہ فری ورسہِ منز لیکھان چھہ تہ تس پزِ لیکھن، کنہِ شکہ وراے پزِ تس ہیژن منز لیکھن یس پنن پان مغربی تہذیب نش بچاون آسہِ۔
ڈیوڈ کیپلن:میانہ خیالہ چھیہ تمۍ یہ کتھ تمہ رجحان کس ردعملس منز ونمژیس پابندشاعری دو٘یمین لفظن منز سانیٹ، بیلڈ،بیترِسیاسی، جمالیاتی رجعت پسندی زانان چھہ۔ دو٘یمین لفظن منز ،پتمہ صدی ہندس ٲٹھمس دہلس منز ٲسۍ واریاہ شاعر یمن ہیژن منز لیکھان یتھ زن یہ رجحان امریکی شاعری منز خطرناک قدامت پرستی زانان اوس۔ یمن ہندِ خیالہ اگر کانہہ روایتی ہیژن منز لیکھان اوس، سہ اوس سیاسی طور تہِ روایتی۔میانہ خیالہ چھیہ شاہد علی سنز شاعری دو٘یمین ہمعصر شاعرن سیتۍ سیتۍ یہ اشارہ کران زِیہ دۅگنیار چھہ اپز۔پابند شاعری لیکھنکۍ ہیکن واریاہ وجہ ٲستھ، سیاسی طور تہِ تہ جمالیاتی طور تہِ۔
جین فراکا:اچھا، وونۍ وچھو اسۍاڈرن رچ ٲسا یمۍ گۅڈنیتھ غزلس منز تجربہ کرۍ؟
ڈیوڈ کیپلن:امچ چھیہ سیٹھا دلکش کہانی۔۸۶۹۱ منز کرۍ کینژو ناودارامریکی شاعرو اردو پیٹھہ ترجمہ۔غزل اوس واریاہن زبانن منز ورتاونہ یوان یمن منز اردو تہ فارسی چھہِ۔یمو کرۍ غالب سندۍ ترجمہ۔رچہِ میج امہ سیتۍ وتش تہ تمۍ ہیتۍ ہیژ ہندۍ پننۍ سلسلہ لیکھنۍ، یمو منزہ کینہہ تمۍ ۸۶۹۱ منزلیکھۍ۔ اگر یتھ کتھہِ پیٹھ غور کرنہ ییہ زِ امہ وقتہ کیاٲسۍ امریکہکۍ حالاتھ۔مارٹن لتھر کنگ اوس کینہہ ریتھ برونہہ قتل کرنہ آمت۔ رابرٹ کینڈی اوس قتل کرنہ آمت اکۍسے ریتس منز۔ اڈرن رچ ٲس نہ قافین منز دلچسپی تھاوان تکیازِ تسنزن نظمن منزچھہِ نہ قافیہ۔ تسنز دلچسپی ٲس نہ ردیفس منز تہِ تکیازِ تسنزن نظمن منز چھہ نہ ردیف تہِ۔ مگر تس ٲس شعرن ہنز خۅدمختاریت پسند آمژ۔پریتھ شعر اوس دو٘یمہ شعرہ نش الگ۔اتھ منز ٲس یکجا چیزن ہندِ بنہ بنہ گژھنچ بازگشت باسان یمکۍ تجربہ سۅ کران ٲس تمن حالاتن مدنظر یم سۅ پانس اندۍ پکھۍ وچھان ٲس۔تسند اوس سیٹھا اثر۔ اکھ چیز یتھ خلاف آغا شاہد علی ۰۹کس دہلس دوران ردعمل ہاوان اوس، اوس غزلک یہ فری ورس تصور، یتھ منز تسندِ خیالہ اصطلاحی تضاد اوس۔سہ اوس غزلک اصل تہ سخت گیر تصور مسلط کرن یژھان، یتھ منز باقین چیزن علاوہ قافیہ اوس، ردیف اوس، تہ مقطعس منز تخلص اوس۔
جین فراکا:تمۍکو٘ر امریکی شاعرن یہ دپزِ تہِ کھتیرہ پننس ٹٲٹھس غزلہ کس سلسلس منزتہنزِامہ آزاد روی پیٹھ۔
ڈیوڈ کیپلن:تمۍ کو٘ر تمن کھتیرہ مگریہ کھتیرہ اوس خۅش مزاج کھتیرہ۔میانہ خاطرہ اوس یہ دلچسپ یمہ ساتہ بہ تسنزشاعری اکہ بحث چہ تیاری دوران دبارہ پران اوسس، ییلہ میہ یہ وچھ زِ کاتہن تمن شاعرن ہندۍچھہ سہ پننین غزلن منزمصرعہ نقل کران یمو یم ترجمہ کرۍ متۍ ٲسۍ۔تمۍ چھہ مارک سٹرانڈسندۍ مصرعہ نقل کرۍ متۍ، کینژن منز چھن اڈرن رچ سندۍمصرعہ دتمتۍ۔یہ چھہ پو٘ز زِ سہ چھہ یمن کھتیرہ کران مگر سہ چھہ تمن ہندبجر تہِ تسلیم کران۔میانہ خیالہ چھیہ تسنز شاعری ژکہ غزلہ چہ تمہ آزاد ہیژ ہنز ملامت کران۔
جین فراکا:اچھا، یہ کتھ چھیہ دلچسپ۔ سارسے ہفتس اوس سون عملہ یتھ کتھہِ پیٹھ بحث کران زِ تلفظ گژھیا GA-zalآسن کنہ ga-ZAAL۔ ظاہر چھہ اسہ کو٘رga-ZAAL پھورس پیٹھ اتفاق مگر شاہد علی اوس پانہ اصرار کران زِ امیک تلفظ گژھہِ GA-zalکرنہ ین۔ امہ لفظہ کس پھورس متعلق تہِ چھہ ابہام۔
ڈیوڈ کیپلن: یہ چھہ دراصل اردو تہ فارسی یس درمیان جگڑہ۔ بہ چھس نہ اردو یا فارسی یک عالم۔ بہ چھس نہ یم زبانہ پرتھ ہیکان مگر اردو تلفظ یس شاہد علی ورتاوان اوس چھہ گۅڈنکس رکنس پیٹھ زور تراوان، GA-zal۔ سہ چھہ اتھ صحیح پھور مانان۔ فارسی والۍ چھہ ونان زور چھہ دو٘یمس رکنس پیٹھ ga-ZAAL، یتھہ پاٹھۍ اسۍ امیک تلفظ کران چھہِ تہ سہ چھہ صحیح تلفظ۔
جین فراکا:GA-zal چھہ انگریزی یس منز guzzleلفظس سیتۍ تہِ رلان۔تہ یہ پھور چھہ عجیب باسان ییلہ زن ga-ZAAL واریاہ شستہ پھورچھہ تہ ذیہنس منز چھہ غزال یوان۔باسان چھہ اتھ شعرہ ذاژ چھہ دراصل غزال سنزِ بیہ بس کریکہِ پیٹھ ناو تھاونہ آمت۔ سۅ کریکھ یۅس سہ شکارس دوران زیر سپدن وزہ دوان چھہ ییلہ تس فکرہ تران چھہ وۅنۍ چھہ تس مرن۔لہذا چھہ اتھ منزاکھ غمناک احساس۔
ڈیوڈ کیپلن:یہ چھہ شاعرانہ طور زیادہ بہتر باسان۔
جین فراکا:بلکل۔ لوکن گو٘ژھ یہ پتہ آسن۔
ڈیوڈ کیپلن:سوال چھہ دراصل یہ زِ اکہ لفظک صحیح پھورکتھہ پاٹھۍ تہ کرچھہ مشخص سپدان خاص کر ییلہ لفظ اکہ زبانۍ پیٹھہ بییس منز منتقل سپدان چھہ۔شاہدعلی ین دژ اکہ طرفہ سیٹھا دلچسپ شاعری وتش پانہ تہ بیین ہندِ دسۍتہِ۔ تہ دو٘یمہ طرفہ اوس سہ غزلہ کس اکس خاص تعریفس پیٹھ اصرار کران۔ مگر ہیژن منز چھیہ تبدیلی سپدان۔ سانیٹ چھہ وقتس سیتۍ سیتۍ بدلیومت۔ اکہ آنہ چھہ یہ ونن مشکل زِ ہیژہنز اکھ خاص شکل کیا چھیہ تمچ صحیح شکل یۅس پتھ کن تہِ ٲسمژ چھیہ تہ برونہہ کن تہِ آسہِ۔
جین فراکا:سانیٹک ذکر سپدتہ خبر ژہ چھکھا مالی پیکاک سنزِ شاعری نش واقف؟
ڈیوڈ کیپلن:بہ چھس تسنزِ شاعری نش واقف۔
جین فراکا:تیلہ آسی ژیہ پتہ زِ تمۍ کرۍ سانیٹ لیکھنۍ شروع تہ تس پیٹھ سپد یہ ظاہر زِ ہیژِ تہ تمہِ چو بندشو کٔر سۅ بحیثیت شاعر آزاد تہ تمۍہیو٘ک سرینین تجربن ہند اظہار کرتھ امہ کنۍ زِ تمۍ ٲس پانس پیٹھ حد بندی عاید کرمژ۔
ڈیوڈ کیپلن:سۅ چھیہ شاہد علی سندۍپاٹھۍشاعرن ہندِتمہ نسلک حصہ یم اڈرن رچ ہوین شاعرن کن پنن ردعمل ہاوان ٲسۍیموگۅڈہ پابند شاعری لیچھ تہ باسان اوسکھ سۅ ٲس تمن بند کران۔سۅ ٲس سیٹھہے نجی تجربن زیو دنچ وتھ ژھاران ۔لہذا باسیہ ہیت تس امچ جوابی عمل۔پیکاک ہوس کانسہ شاعرس یس سیٹھا نجی اندازہ لیکھن یژھان آسہ ہے تمن موضوعن متعلق یمن پیٹھ اظہار کرنس منز تس امہ الگ سیٹھا دشواری سپدِہے، ہیژ کنۍ۔ ژیہ یس شاہدعلی سندگۅڈنیک غزل پو٘رتھ تتھ منز چھہ سہ ونان زِ کانہہ خاص طرزِ فکر ہیکو نہ تہۍفری ورسہِ منز بیان کرتھ۔تۅہہ چھہ پنن پان بیہ لگام باسان۔ چونکہ تۅہہ نش چھیہ یہ پابند ہیت یۅس امہ قسمہ کس جذباتی وفورس خلاف کام کران چھیہ۔ میانہ خاطرہ چھیہ یہ کشمکش سیٹھا دلچسپ تہ اثردار۔شاہد علی چھہ مختلف تضاد دریافت کرنس منز دلچسپی تھاوان۔ اکس شعرس منز چھہ ونان
When even God is dead, what is left but prayer?
And this wilderness, the mirrors I multiply in?
یہ چھہ خۅد تفکری ہند دلچسپ انداز۔میہ چھہ باسان سہ چھہ ہیژ متعلق اتھ منز کتھ کران۔ہیت چھیہ پانس منز بند تہ قید کرنہ بجایہ ٲنہ منزہ ٲنہ ہاوان تہ یتھہ پاٹھۍ مختلف کونہ ہاوان۔
جین فراکا:غزلس متعلق یم ساریۍ کتھہ کرنہ پتہ کیا چھے ژیہ باسان زِاتھ منز کیا چھہ تیتھ یس عصری امریکی حیسیژ براہ چھہ؟اتھ منز کیا چھہ یس زن اسہ ونان چھہ یہ وسیلہ چھہ وۅنۍ تہندِ خاطرہ۔ میہ ورتٲوو۔
ڈیوڈ کیپلن:واریاہ وجہ۔شاہدعلی اوس پانہ متاثر کن شخص۔سہ اوس امہ ہیژ ہند سوداگر۔یہ ہیت سپزتس سیتۍ تتھہ کنۍ منسوب زِ ۱۰۰۲ منز ییلہ سہ سیٹھا بیمار آسنہ کنۍکانفرنسہ منز شرکت کرتھ ہیو٘ک نہ، شیٹھو شاعرو لیو٘کھ تسنزِ عزت افزایی منز غزلک اکھ سلسلہ ۔ یہ ٲس بہترین عزت افزایی۔ لہذا ییلہ اسۍ اتھ ہیژ متعلق سونچان چھہِ اسۍ چھہِ تس متعلق سونچان۔تس منز ٲس یہ تخلیقی قوت، تشہیر کرنک تہ لوکن ہند توجہ رٹنک مادہ۔ مزید یہِ زِ شاعر ٲسۍ مغربی تہذیب نیبرشعرہ ہیژ ژھانڈنس منز دلچسپی تھاوان۔مغربی تہذیب کتھ چھہِ تم ونان اتھ متعلق ہیکو اسۍبحث کرتھ۔اڈرن رچ سندہ خاطرہ اوس نہ یہ معاملہ ۰۶۹۱کس دہلس دوران دلچسپ۔یہ سپد حالے زِ شاعرو ہیژہ سخت گیر ہیژ ورتاونہِ یم زن کنہ قسمچ پابند مقفی شاعری لیکھنۍ یژھان ٲسۍ۔ تمو وچھ زِغزل تہِ اوس ٹکرہ دار لسانی قالب، پریتھ شعر پانس منز مکمل تہ آزاد۔ یہ سورے اوس تی یہ تم لیکھن یژھان ٲسۍ۔ شاہد علی سند اثر اوس ہیژ ہندس بدیسی آسنس منز۔ تہ یمہ قسمکۍ لسانی ڈانچہ اتھ منزدستیاب ٲسۍ تم ٲسۍ تمے یمن منز یم شاعر دلچسپی تھاوان ٲسۍ۔یعنے غیر سلسلہ وار نظمہ، نظمہ یمن منز واریاہ تہ مختلف چیز اکی آنہ موجود آسن۔
جین فراکا:شاہد سندِاکہ غزلک شعر چھہ، یس پزۍ پاٹھۍ ممتاز چھہ، یس بلکلے ازیک چھہ
The birthplace of written language is bombed to nothing
How neat, dear America, is this game for you?
ڈیوڈ کیپلن:یہ چھہ سیٹھا ممتاز شعر۔ تموکتھو منزہ یم میانہ خاطرہ دلچسپ چھیہ، چھیہ یہ… اسۍٲسۍ رژھ کھنڈ برونہہ کتھ کران قدیم تہ معاصرکہ تعلقچ۔گۅڈنکس مصرعس منز چھہ سہ یمن جاین سیتۍ سانس متشدد تعلقس کن اشارہ کران ییلہ زن یہ غزل تمن انسانیت کس رشتس منز جاے شیران چھیہ۔ میانہ خیالہ چھہ غزل پانہ تمہ تشددک متبادل فراہم کران یس قدیم تہ جدیدس درمیان چھہ۔
جین فراکا:مگر شاہد علی گذریوو ۱۰۰۲ منز ۔ باسان چھہ سہ زن چھہ عراق کین ازکین حالاتن ہنز کتھ کران۔
ڈیوڈ کیپلن:صحیح، مگر شاید اوس نہ عراق گۅڈنیک مڈل ایسٹ ملک یتھ امریکہن بمباری کٔر۔ چانۍ کتھ چھیہ صحیح، یہ چھہ باسان عصری۔ سہ اوس گلف وار پتہ لیکھان تہ اتھ خطس منز امریکہچ تواریخ ذیہنس منز تھٲوتھ۔ژیہ وو٘نتھ بلکل صحیح۔ تمۍ سنزِسیاسی وتشہ ہنزہ زامژہ نظمہ یا شعر چھہِ الہامی باسان۔
جین فراکا:شاعری چھیہ اکثر الہامی آسان۔ نظمہِ چھہ شاعر سندہ کھۅتہ زیادہ علم آسان۔
ڈیوڈ کیپلن:میہ چھہ اتھ سیتۍ اتفاق۔ تکنیک چھیہ شاعرس امہ قسمک اجازت دوان۔ مثلا قافیہ ژھارنس منز ہیکہ شاعر ونتھ زِمیہ کو٘ر فلانۍ لفظ اوہ مۅکھہ استعمال تکیازِ قافیہ کنۍ اوس یہ برمحل۔اکثر چھہ اسۍ واریاہن شاعرن سمکھۍ متۍ تہ تہندۍ شعر یا نظمہ چھیہ پسند کرِمژہ۔ ییلہ اسۍ تمن کنہِ چیزس متعلق پرژھان چھہِ، اکثر چھہِ تم انتہایی سطحی توضیح پیش کران۔تمن چھیہ نہ کنچی خبر آسان۔ اسۍ چھہِ حیرت کھیوان زِ امۍ شخژن کتھہ پاٹھۍ چھیہ یہ نظم لیچھمژ۔ میہ چھہ باسان تکنیک چھیہ شاید شاعرس وتش دوان۔یہ شاعر معمولا سونچہ، تکنیک چھیہ تمہِ ہیو٘ر تہ علاوہ امکان شاعر سندس ذیہنس تہ دلس منز تراوان۔اسۍ ہیکو ونتھ شاعر چھہِ مختلف طریقو تکنیکہِ ہندۍ امکان دریافت کران۔
جین فراکا:اچھا تواریخی،تمدنی طور کتھ مقامس پیٹھ چھہِ اسۍ۔ کینہہ دہلۍ برونہہ اوس پریتھ امریکی شاعرفری ورسہِ اندر لیکھان تہ ہیژ ہندس تصورس سیتۍ ٲس تمن نفرت۔تنہ پیٹھہ چھہِ پریتھ قسمہ چین ہیژن منزتجربہ سپدان۔ امیک وجہ کیا چھہ؟ اسۍ ما ٲسۍ حدہ نیبرآزاد۔
ڈیوڈ کیپلن:۰۸۹۱ کس دہلس دوران اوس اکھ گروپ یتھ ناو اوس نو ہیتیت۔ یمن منز اوس اکھ شاعر دانا جوییا یس وۅنۍ نیشنل انڈومنٹ فار آرٹسک چیرمین چھہ۔یم ٲسۍ تی ونان یہ ژیہ وو٘نتھ۔امکۍ کینہہ رکن ٲسۍ ونان زِ سیٹھا فری ورس سپز ،اسہ چھیہ وۅنۍ پابند شاعری ہنزضرورت، مختلف وجہو کنۍ۔ یمن پتہ جوان تر نسل یم ۰۹۹۱ کس دہلس دوران بالغ سپدۍ چھہِ اتھ معاملس رژھ کھنڈ کم گرم جوشی سان وچھان۔ تمن نش آسہ ہیژہ مختلف تکنیک چین صورژن منز دستیاب تہ تمن ہنز دلچسپی ٲس زیادہ تر پابند یا باوزن شاعری لیکھنس اندر۔شاہد علی ین یۅس سۅمبرن مرتب کٔر تہ یمہِ کین غزلن سہ اصلی غزل ونان اوس، تمیک اکھ دلچسپ پہلو چھہ یہِ زِ تم شاعر یمن وری واد ٲسۍ گمتۍباوزن شاعری لیکھنس، پھیرۍباوزن شاعری کن پو٘ت۔ تمو وچھۍ باوزن شاعری ہندۍ غیر جانبدارانہ امکان۔ دۅشویو طرفو ٲسۍ جنگ سپدۍمتۍ تہ وۅنۍ ٲس باوزن شاعری تمن برونہہ کنہِ اکہِ دستیاب تکنیک چہِ صورژ منز۔
جین فراکا:ژہ کم باقے مثالہ ہیککھ سونچتھ یمن منز اسہِ اکھ ہییت ترٲوتھ ژھنۍ تہ پتہ پچھتوو۔اکھ مثال یس میانس ذیہنس منز یوان چھیہ،چھیہ رومن لٹرجی ہنز، لاطینی ماس (دعا) یتھ پیٹھ زبردست شور سپدیمہ سیتۍ کتھولک چرچس اندرۍ دراڑ سپزییتہ زن کینہہ ژورِ پاٹھۍونہِ لاطینی ماس پران چھہ۔لاطینی ماسس متعلق چھہ واریاہ چیزخاص۔ یہ چھہ لاطینی زبانۍ منز۔ امۍ دیت امتیازک احساس تتھ نش یتھ اسۍ معمولی تہ نثریہ ونتھ ہیکو۔یہ اوس آفاقی تہِ۔پریتھ جایہ اوس اکی طریقہ تہ اکۍ سے زبانۍ منز وننہ یوان۔
ڈیوڈ کیپلن:سیمس ہینی سند اکھ بہترین مصرعہ چھہ Victims from the Bloody Sunday مرثیس منز
We pine for ceremony
چون سوال چھہ متروک ہیژ کر آیہ واپس۔سانہ واریاہ مانوس شعرہ ہیژہ آیہ پزۍ پاٹھۍواپس۔مثلا سانیٹ ٲس سانۍ سیٹھا روایتی تہ سیٹھا اہم شعرہ ہییت، ونہِ تہِ چھیہ شاید، مگر ۹۱۹۱ منزاوس ٹی ایس ایلیٹن اعلان کو٘رمت زِ یہ شعرہ ہییت مۅکلیۍ۔ سامیول جانسنن اوس وو٘نمت زِ یہ شعرہ ہییت چھیہ نہ انگریزی زبانۍ موافق۔لہذا چھہ اسۍ وچھان مختلف اوقات ییلہ ہیژ سیٹھا مقبول یا کم مقبول سپدان چھیہ۔یعنے مستعمل تہ غیر مستعمل سپدان چھیہ۔
جین فراکا:بو٘ڈ سوال چھہ سانہ زندگی منز کس مقام چھہ ہیژ ہند، خاص کر امریکی ین ہنزِ زندگی منز یمن پننۍ آزادی سیٹھا ٹٲٹھ چھیہ۔ مزید یہ زِاسہِ منز کیازِ چھہِ واریاہ مختلف قسمہ چین ہیژن سیتۍ منسلک گژھان۔مثلا ٹیٹو یس سیٹھا مقبول چھہ سپدمت۔ ادبس منز چھیہ ہایکوہچ مثال۔ رچرڈ ہاورڈن کرۍ ہتہ بدۍ ہایکو مرتب۔سوال چھہ زِ اسہِ پزیا امہ آزادی کنۍ کنہ تہِ چیزک نقل کرن یس اسہِ برونہہ کنہ آسہِ، کنہِ تہِ چیزک نقل یس اسۍ چیزن تہ افکارن ہندس سپرمارکیٹس یعنے امریکہس منز انتھ ہیکون… اسۍ چھہ باقے چیزن علاوہ ہیژ متعلق کتھ کران۔غزل کس سلسلس منز سانہ زندگی ہندین مختلف پہلون منز ہیژ ہنزِ اہمیژ ہنز کتھ کران۔غزل چھیہ اکھ شعرہ ذاتھ، قدیم ، سانیٹ کھۅتہ پرانۍ۔امہ سیتۍ سپد سون ظۅن امریکہ کس نقل کرنہ کس عادتس کن تہ یتھ کتھہِ کن زِ ییلہ اسۍ دو٘یمیو تمدنو پیٹھہ کانہہ چیز پہہ انان چھہ، تمیک روح ما چھہ راوان؟ اکھ بیاکھ تھزمثال چھیہ یوگا یس وۅنۍ تیوت امریکن بنیومت چھہ زِ میکڈانلڈ چھہ اتھ ہیمبرگرن ہندین اشتہارن منز استعمال کران۔ ڈیوڈ کیپلن، خبر ژیہ چھتھہ یم اشتہار وچھمتۍ۔
ڈیوڈ کیپلن:نہ میہ چھہِ نہ۔ مگر بہ چھس تمن ہندۍ تعریف کران یم یوگا کس مادیت مخالف لباسس منز کلاسن منز یوان چھہِ۔میہ چھہ باسان یوگا چھیہ اکھ رژ مثال تکیازِ اتھ منزہیکہِ واریاہو رنگو اصلس برعکس معمولی نقالی تہِ سپدتھ۔ یہ تہِ چھیہ پانہ رژکتھ زِ واریاہ لوکھ چھہِ یوگا کران۔لہذا چھہ نقلک معاملہ تژھن خاص مثالن تام واتان یمن ہنز تعمیم مشکل چھیہ۔یوگا تہ برٹنی سپیرس ہشہِ مثالہ ذیہنس منز ینہِ چھہ فطری ، مثالہ یمن متعلق ٹسنہ نہ کرنۍآسان چھہ۔باقے اثردار مثالہ تہِ چھیہ یمن منزغزل یا سانیٹ چھہِ۔ سانیٹ زاو اٹلی منز۔ پو٘ز چھہ یہ زِ امریکہچ پریتھ بٔڈ شعرہ ہیت چھیہ نیبرہ پیٹھے آمژ، ترجمن ہندِ ذریعہ۔سانیٹ آو انگلینڈ تہ پتہ امریکہ۔بلکہ اٹلی پیٹھہ سارسے یورپس منز۔بیاکھ اکھ تحریک یتھ بہ خلاف چھس چھہ یہ خیال زِ اسہِ پزِ صرف مقامی ہیژن تام محدود روزن۔مگر امہ سیتۍ چھیہ مقامی مفاد پرستی بارسس یوان۔ لہذا چھہ یہ پیچیدہ تصور۔ کینہہ مثالہ چھیہ سیٹھا جان باسان۔ کینہہ غزل، آغا شاہد علی سنزہ مرتب کرِ مژِ کتابہ منز تہِ، چھہ صرژن ہندس نقلس منز سیٹھا لیژۍباسان۔میہ چھہ باسان دارہ مدارہ چھہ مثالہِ پیٹھ تہ ورتاون والس پیٹھ۔
جین فراکا:چون کیا خیال چھہ مقامی کلۍکٹۍوونہ کس یتھ اصرارس متعلق۔(اسن کھنگالہ) خبر چانس علاقس منز چھا یژھ کتھ مگر ییتہ وسکانسنس منز چھہ مثالہ پاٹھۍ یتھ کتھہِ پیٹھ سیٹھا اصرار زِ اسہِ پزن مرگہ واپس اننہِ۔ یمیک مطلب یہِ چھہ زِ اسہِ چھہ مرگن ہندۍمقامی کلۍکٹۍواپس اننۍیم یتکۍ پرانۍ ٲسۍ تہ تمو پتہ یہ کینژھا لگاونہ آو تہِ چھہ مولہ پراٹتھ نن۔ یہ وچھتھ چھس بہ سونچان زِ یہِ چھیہ اکہ قسمہ چہ نازی ازمچ اکھ ہیت یس قبول چھیہ۔ بوٹانکل نازی ازم۔ یہ ہیکو نہ اسۍ انسانن سیتۍ کرتھ۔ تمیک چھہ نہ اجازت۔ مگر کلین کٹین سیتۍ ہیکو کرتھ۔(اسن کھنگالہ)
ڈیوڈ کیپلن:بہ ہیکہ نہ اتھ معاملس منز خاص کینہہ ونتھ تکیازِ بہ چھس نہ باغوان اگرچہ میہ لوکن ہندین باغن ہنز چہل قدمی کرنۍ پسند چھیہ۔کیا چھہ مقامی تہ کیا چھہ نہ مقامی چھہ سیٹھا مشکل تہ پیچیدہ معاملہ۔ٹماٹر اوس
جنگ نوک* ایجادیس اٹلی اندر ننہ آو۔مگر اسہ چھہ باسان زِ ٹماٹر تہ ٹماٹر ساس چھہ خالص اطالوی۔کلۍ کٹۍ چھہ متواتر بدلان۔میکل پالاہن چھیہ اکھ دلچسپ کتاب لیچھمژ یتھ منز سہ ونان چھہ زِ اسۍ چھہ صرف یہ وچھان زِ اسۍکیا چھہ کلین کٹین کران۔اسہ کونہ پزِ یہ وچھن زِ یم کلۍ کٹۍ کیا اثر چھہ انسانی طور طریقن پیٹھ تراوان۔
جین فراکا:غزل چھہ واریاہو اہم امریکی شاعرو ورتوومت۔چانہِ خیالہ چھا اتھ منز کانہہ ترمیم سپزمژ، کانہہ تنزل آمت۔
ڈیوڈ کیپلن:گۅڈہ گۅڈہ کیو شاعرو بدلٲو امچ ہیت واریاہس حدس تام۔اڈرین رچہ کٔر امچ ہیت تبدیل۔ تمۍ سندۍ کینہہ غزل چھہِ واریاہ کامیاب تہ کینہہ چھہِ کم کامیاب۔ مسلہ اوس یہ زِ تمس پتہ یم شاعر آیہ یمو منزہ کینہہ مشہور ٲسۍ، کینہہ کم مشہور، تہند غزلہ چہِ ہیژہند علم رود اڈرن رچہِ ہنزِ شاعری تامے محدود۔یہ ٲس اکھ غلطی۔ اگر کنہ ہیژ اصلاح کرنہ ییہِ، کتھ چھیہ بدل۔ واریاہ جان نظمن منز چھیہ پرانین ہیژن ہنز اصلاح سپزمژ۔ مگرہیژ ہنز تواریخ زاننہ کرنہ وراے اصلاح کرنۍ چھیہ غلطی۔ژیہ پرژھتھ پتھ کن زِ ہیژ ہنز کشش کیا چھیہ۔ژیہ انتھ بیسبالہِ ہنز مشاہبت برونہہ کن یۅس میانہ خیالہ دلچسپ چھیہ۔بہ چھس نہ یژھان تتھ گیمہِ اندر گژھن یۅس نون اننگن تام پوشہِ… اتھ منز چھیہ اکھ ہیت، مگر کھیلہِ ہندۍ طور طریقہ چھہ منزۍ منزۍ بدلان تہِ۔ اسہِ نش چھہِ لچکدار اصول یم منزہ بدلان چھہِ مگر سوال چھہ امہ بدلاو خاطرہ گژھہِ یمن ہیژن تہ اصولن پتہ کنچ تواریخ آسنۍ۔ ایڈرین رچہِ پتہ ینہ والۍ شاعرٲسۍ معمولی غزل لیکھان تکیازِ تمن اوس نہ امہِ کہ تواریخک کانہہ احساس۔
جین فراکا:ژیہ کو٘رتھ جان ژیہ تجتھ بیسبالہِ ہنزکتھ تکیازِ امریکہس منز اگر کانہہ رسم چھہ سہ چھہ بیسبالے۔ بہ چھس سونچان بیسبالہِ ہندِ سیزنچ شروعات کتھہ پاٹھۍ چھیہ ہمیشہ صدر امریکہ سندۍدسۍ سپدان ییلہِ سہ بال میدانس کن لایان چھہ ۔یہ رسم چھہ نہ بدلن وول …
ڈیوڈ کیپلن:مگر ستی چھہ تبدیلی منزتہِ سڑکچر ضروری۔ باسٹن ریڈ ساکسن زینۍ ورلڈ سیریز۔ لوکو انۍ پننین مالین، بڈببن ہنزن قبرن پیٹھ پوش۔ تمۍ ہیکۍ نہ ریڈ ساکسچ یہ کامیابی زندہ زو وچھتھ۔
جین فراکا:تہ لوکو کۅس زبان کٔر امہ کامیابی خاطرہ استعمال ending the curse۔ یہ چھیہ مذہبچ زبان تہ جادچ زبان۔
ڈیوڈ کیپلن:صحیح۔ ہیژ منز گژھہِ تبدیلی آسنۍ۔ اگر یمہِ کتھہِ ہند کانہہ خیال آسہ ہے نہ زِ ریڈ ساکس کیا زینہِ کنہ نتہ کنہِ ساتہ، اتھ کھیلہِ منز روزِہے نہ کانہہ دلچسپی۔امکان گژھن آسنۍ۔ میہ بوز باسٹنس منز پرۍ لوکو امہِ کامیابی کہ دو٘یمہ دۅہہ اخبار یہِ وچھنہ خاطرہ زِ تمو اوس پزۍپاٹھۍ زیونمت۔ یہ اوس نہ اکھ خاب۔
جین فراکا:(اسن کھنگالہ)یہ چھیہ بیاکھ مثال زِ رسم کتھہ پاٹھۍ ہیکہِ ذہنی صورتحال بدلٲوتھ، کانشس نیسس منز تبدیلی انتھ۔
ڈیوڈ کیپلن:چانۍکتھ چھیہ صحیح۔ رسمن منز چھہِ اسۍ تکرار، ہو بہو نقل یژھان،تہ ستی چھہ اسۍیمن اندرکمی بیشی یا اختلافک امکان تہِ یژھان۔امی کنۍ پرژھتھ ژیہ زِ یمن ہیژن ما چھیہ ترمیم سپزمژ۔شاہد علی یس برعکس چھس نہ بہ یہ وننہ خاطرہ تیار زِ یہ کیا چھیہ غزلچ اصل ہیت تہ اتھ منز چھیہ نہ تبدیلی ممکن۔ ہیژن متعلق چھیہ سیٹھا دلچسپ کتھ یہ زِ یمن منز کتھہ پاٹھۍ چھیہ کمی بیشی سپدان۔سوال چھہ یمن منز چھا تبدیلی دلچسپ، سمجدار، ترغیب دار تہ قوژدار طریقو سپدان؟ میانہ خیالہ چھہِ ایڈرین رچ سندۍ غزل دلچسپ۔رچہِ تہ شاہد علی یس درمیان کیوشاعرو لیکھۍکم طاقتور غزل۔یہ تہِ چھیہ حقیقت زِ ہیژ ہندس خالص تکرارس، ہو بہو نقلس منز چھہ نہ کانہہ زور آسان۔اتھ منز چھیہ نہ محنت آسان۔ دراصل ہیکہِ یمن کتھن ہند فاصلہ شاعر بہ شاعر سپدتھ۔
جین فراکا:شاہد علی سنداکھ غزل چھہ ظریفانہ تہ شوخ مزاج۔ حالانکہ تسندۍ واریاہ غزل چھہِ شوخ مزاج۔ کینژھا چھہ اتھ منز لفظن ہند گیند۔اتھ منز چھیہ تمۍ سندہ خۅش خلق ذیہنچ کاریگری۔ امہِ مزید چھیہ اتھ منز اصولن ہنزِ تابعداری ہنز حرف گیری۔ مصرعن منز تکراری حصہ (ردیف) ورتاونک، بیترِ۔ مگر یۅہے تکرار چھہ کاریگری پیدہ کران۔ بہرحال اکس غزلس منز چھہ سہ طوفانن ناو تھاونکس خیالس سیتۍ گندان۔ غزل چھہ
We are left mute and so much is left unnamed after you–
No one is left in this world to be blamed after you.
Someone has disappeared after christening Bertha–
Shahid, will a hurricane ever be named after you?
Now from Miami to Boston Bertha is breaking her bones–
I find her in the parking lot. She says, "I’m blamed after you.”
The Deluge would happen–it was claimed–after you
But the world did go on, unashamed, after you
ANDREW BERTHA CHARLES DAVID ELLA FLOYD GEORGE
but S comes so late in the alphabet that although
SHAHID DEVASTATES FLORIDA is your dream headline,
no hurricane will ever be named after you.
وۅنی تلو اسۍ کرسٹین ہند فون۔ ہیلو کرسٹین!
کرسٹین:میہ چھہ اکھ سوال۔ جدید آرٹس کتھہ پاٹھۍ ہیکہ تہنزن کتھن سیتۍ تعلق ٲستھ۔ خبر امہ سیتۍ ما چھس بہ تۅہہ موضوعس نش ڈالان۔ لوکھ چھہ جدید آرٹ وچھتھ اکھ قدم پتھ رٹان تہ ونان یہِ زن چھہ نہ آرٹ کس قیاس کرنہ آمتس تصورس تابع۔ یی چھہ سپدان آرٹ چہِ باقے ہیژ وچھتھ۔تہند کیا خیال چھہ اتھ متعلق؟
ڈیوڈ کیپلن:تمام دلچسپ آرٹ چھہ پرانہِ تہ نویک امتزاج آسان تہ یہ چھہ اکثر تمو طریقو سپدان یمن متعلق کانہہ پیشین گویی ہیکہِ نہ سپدتھ۔ مثالہ پاٹھۍ تہۍ وچھوپننس آفسہ کس ڈیسکس۔ تۅہہ نش آسہِ فلیٹ سکرین کمپیوٹر تمام تر جدید ٹیکنالوجی ہیتھ، انٹی وایرس ٹکنالوجی سان۔ مگر اتھ لرِلو٘ر آسہِ ٹیپ ڈسپنسر یس کوتاہ، پنژاہ شیٹھ وری پرون چھہ؟سہ چھہ اتہِ نس امہِ مۅکھہ تکیازِ سہ چھہ ونہِ بکار یوان۔ امہِ رنگۍ چھہ پرون تہ نو٘و اکس اکھ سیتۍ رلان تہ تعلق تھاوان۔ ہیژن سیتۍ تہِ چھہ یی سپدان۔ ویڈیو آرٹس متعلق تہِ ہیکو اسۍ یتھے پاٹھۍ سونچتھ یۅس اکھ نٔو ہیت چھیہ۔بل ویولاچھہ سیٹھا ماننہ آمت ویڈیو آرٹسٹ۔سہ چھہ اکثر ریناسانس فریمنگ ٹکنیک ورتاوان یم سہ پننۍ شارٹ فوکس کرنہ خاطرہ ریناسانس مصورن نش مستعارانان چھہ۔میانہ خیالہ چھہ یمن منز حیران کن تہ سیٹھا خوبصورت اثر یس زن نوس تہ پرانس سیتۍ ہم آہنگ چھہ تمن غزلن ہندۍ پاٹھۍ یمن ہند اسہ ذکر کو٘ر۔یی چھہ معاصر اوقاتن منز سپدان۔ تمن اوقاتن منز یم بلاشک معاصر آسن مثلا تتھ شعرس منز یتھ منز شاہد علی امریکہ کہ جنگچ کتھ کران چھہ تتھ سرزمینس سیتۍ یۅس تحریری زبانۍ ہنز زاجاے چھیہ۔
جین فراکا:ڈیوڈ کیپلن، شکریہ!
زمرے:شاعری


text:
نونس پیٹھ میانہ مضمونہ منزہ اکھ اقتباس:
نونس متعلق یم تہِ لفظ مختلف بحثن منزمثالن ہندۍ پاٹھۍ پیش کرنہ یوان چھہِ، حقیقت چھٮہ یہ زِ کانسہِ چھہ نہ تمن لفظن ہندس اصل مسلس کن ظن گوٚمت۔ حقیقت چھیہ یہ زِ یمن لفظن ہند تعلق چھہ سیدِ سیوٚد کاشرِ زبانۍ ہندس صوتی مزازس سیتۍ۔ اگر یمن لفظن ہندس معاملس منز کاشریو شاعرو غیرشعوری طورکانہہ اجتماعی فیصلہ نمت چھہ، تتھ پتہ کنہِ چھہ سانہِ زبانۍ ہند مزازہ اوسمت۔ رفیق راز چھہ ونان زِ "یہ چھٮہ نہ عروض نش بٮہ خبری ہنز مثال بلکہ عروضس سیتۍ سہل انگاری ورتاونچ مثال "۔ (انہار 2005، ص ۱۱۱) امہ بیانہ تلہ چھہ ظاہر زِ یمن لفظن متعلق یم فیصلہ ننہ آمتۍ چھہِ تم چھہِ نہ لاعلمی ہند نتیجہ بلکہ "سہل انگاری” یتھ بہ بہتر پاٹھۍ کاشرِ زبانۍ ہندِ مزازچ مجبوری ناو دمہ۔ سوال چھہ نہ قابلیتک زِ اسہِ تگیا یا نہ تگیا فارسی ؍اردو عروضس منز یمن لفظن ہندس معاملس منز کھرہ کرنہ آمت اصول پننٮن شعرن منز مہارت سان ورتاون بلکہ یہ زِ یہ اصول چھا سانہِ زبانۍ ہندس صوتی عادتس ستیۍ واٹھ کھٮوان ؟یہ چھہ نہ عروضی چابکدستی ہند معاملہ بلکہ پننہِ زبانۍ ہنزِ صوتی آسایشہِ ہند معاملہ۔
رفیق رازنۍ گۅڈنکۍ زہ نکتہ چھہِ یتھ کتھہِ کن اشارہ کران زِ عروض چہ تقطیع منز چھہِ ملفوظی اچھر شامل گژھان، مکتوبی نہ۔ یہ ملفوظی مکتوبی بحث آو عربی عروضس منز تشدید تہ زیٹھٮن مصوتن ہندس سلسلس منز بارسس، مگر امہِ بحثچ اہمیت ہرییہ ییلہ عروض باقی زبانن تام ووت یمن ہند ہیجلۍساخت عربی نش مختلف اوس۔ لہذا اوس سوال زِ کم اچھر نموکھ تقطیع منز مجرا تہ کم نموکھ نہ۔ اصول اوس بنتھے۔ اچھرن کن مہ گژھو۔ آوازن کن گژھو۔ اگر آواز اچھرہ وراے لفظس منز موجود چھٮہ، سۅ ییہ شامل کرنہ تہ اگر اچھرٲستھ تہِ آواز آسہِ نہ ، سہ اچھر ییہ نہ شامل کرنہ۔ یہ اصول چھہ آسان مگر کینژن اچھرن متعلق یہ فیصلہ کرن چھہ مشکل زِ تم چھا مکتوبی غیر ملفوظی کنہ مکتوبی ملفوظی، تکیازِ تمن آوازن متعلق چھہ اختلاف راے۔ یمن منز ہیکون اسۍ نونک معاملہ تہِ تھٲوتھ۔ یہ ملفوظی غیر مکتوبی تہ مکتوبی غیر ملفوظی معاملہ چھہ یتھ کتھہِ کن اشارہ زِ عروضس منز چھہِ نہ اچھر جسمانی طور اہم بلکہ چھہ یہند مجرد تصوری وجود اہم۔ تقطیع چھٮہ امی تصوری اچھرہ مطابق سپدان، زبانۍ ہندِاملا مطابق نہ۔ لہذا ہٮکو نہ اسۍمکتوبی غیر ملفوظی تہ ملفوظی غیر مکتوبی تجزیہ وراے کنہِ شعرچ تقطیع کرتھ۔کینہہ اچھر چھہِ تراونہ یوان تہ کینہہ چھہ تصور کرنہ یوان۔ ییتہِ نس روزِ نہ یہ دلچسپی نٮبر اگر اسۍ عربی تہ فارسی یس منز یمن ہند مختصر جایزہ ہٮمو۔ عربی زبانۍ منزاوس نہ اچھرن ہنزِ امہِ کمی بیشی ہند زیوٹھ فہرست مگر فارسی یس منز گوٚو اتھ ہرٮر۔
عربی یس منز چھہِ تقطیع منز بنم اچھر تصور کرنہ یوان یعنی ملفوظی غیر مکتوبی ماننہ یوان:
(1)تنوین؛(2) تشدید؛(3) اللہ، ھذی، ذالک ہوٮن لفظن منزالف؛ (4)مصرعہ کس ٲخرس پٮٹھ ژھوٚٹ مصوتہ۔
یمو علاوہ چھہ عربی زبانۍ منز ھمزہ الوصل تراونہ یوان (یعنی مکتوبی غیر ملفوظی ماننہ یوان)۔
فارسی زبانۍ منز ہریوو یہ فہرست سٮٹھا۔ مثلا بنم اچھر آیہ مکتوبی غیر ملفوظی قرار دنہ:
(1) (خ) پتہ ینہ وول ژھوٚپ واو(و)؛
(2)زیٹھہِ مصوتہ پتہ نون (ن) یعنی نون غنہ؛
(3)یکوٹہ ینہ والٮن ساکن اچھرن منز ترییم اچھر یعنی نیست (ن ی س ت )لفظک (ت) ۔
یمو علاوہ آیہ بنم اچھر اختیاری طور مکتوبی غیر ملفوظی قرار دنہ:
(4)خاص کرعربی لفظن منز تشدید (یتھ تم تخفیف ونان چھہِ۔ مثلا نیّت ، دُرّ، کفّ بیترِ لفظن منز تشدیداختیاری طور ختم کرنۍ۔)؛
(5) ہاے مخفی مثلا کہ، نامہ لفظن ہندٲخری (ہ)؛
(6) لفظک ٲخری واو (و) اگر امہِ نش مراد مصوتہ آسہِ۔ مثلا دو، تو، بیترِ ۔
بنم اچھر آیہ اختیاری طور ملفوظی غیر مکتوبی قرار دنہ:
(1) کینژن لفظن منز آیہ اختیاری طور تشدید تصور کرنہ۔ مثلا شکر بنیوو شکّر، امید بنیوو امّید؛
(2) اضافت آیہ اختیاری طور مشدد کرنہ۔ مثلا رنگِ گل آو (رنگے گل) تہِ گنڈنہ؛
(3) بہ ، نہ بیترِ آیہ (بی) تہ (نا) تہِ گنڈنہ۔
یمو علاوہ آے کینہہ متحرک اچھراختیاری طور ساکن تہِ بناونہ۔
مثلاگفتمش(گف۔ت۔مش) آو گفتمش (گف۔تمش) میم ساکن بنٲوتھ تہِ، بگذرد (ب۔گ۔ز۔رد) آو بگذرد (بگ۔ ز۔ رد) گاف ساکن بنٲوتھ تہِ ، تہ عربی لفظ برکت (ب۔ر۔کت) آو برکت (بر۔کت) رے ساکن بنٲوتھ تہِ گنڈنہ۔
یتھے پاٹھۍ آیہ ساکن اچھر اختیاری طورمتحرک بناونہ۔
(1)مثلا( عشق و حسن) آو (عشقو حسن) قاف متحرک بنٲوتھ تہِ ،(2) نصر تہ رقم ہوۍ لفظ آیہ (فع۔ل) علاوہ (ف۔عو) صۅاد تہ قاف متحرک بنٲوتھ تہِ گنڈنہ۔
امہ فہرست تلہ ہیکہِ کانہہ تہِ اندازہ کٔرتھ زِ فارسی یس منز کٲژا تبدیلیہ تہ اختیارات آیہ پیدہ کرنہ تاکہ شعرن ہیکہِ صحیح تقطیع گژھتھ۔ اردو والٮو کرِ نہ زیادہ تبدیلییہ تکیازِ فارسی والٮو یم تبدیلیہ کرِ مژہ آسہ تم آیہ تمن بکار۔ امہِ علاوہ رودۍ تم فارسی عروضس زیادہ تراچھ ؤٹتھ تقلید کران۔ اردوس چھہِ اسۍ ساری واقف، لہذا یمو اسۍ سیوٚدے کاشرس کن واپس۔
کلاسیکل عربی زبانۍ منزٲسۍ نہ ہیجلہِ کس شروعس تہ ٲخرس پٮٹھ(ٲخرس پٮٹھ خال خال) مصمتن ہندۍ خوشہ cluster مگر کینژن زبانن منز مثلا فارسی یس منزٲسۍواریاہن لفظن اندرٲخرس پٮٹھ مصمتی خوشہ یوان۔ فیصلہ سپد یہ زِ دوٚیمس مصمتس پٮٹھ گژھہِ نیم فتحہ تصور کرنہ ین تاکہ مصمتہ گژھہِ تقطیع منز شامل۔ یمن لفظن ہندۍ دۅشوےٲخری مصمتہ ٲسۍ ساکن۔ عربی عروض مطابق ہٮکن نہ زہ ساکن حرف اکۍ سے جایہ جمع گژھتھ، لہذا آوٲخری مصمتہ متحرک بناونہ، محسوس یا تصور کرنہ۔اگر امہِ ٲخری مصمتہ پتہ مصوتہ یوان آسہِ یہ چھہ پانے متحرک بنان تہ اگر مصمتہ یوان آسہِ،یا مصرعس منز تھکھ cesura لگان آسہِ، یہ چھہ متحرک تصور کرنہ یوان ۔ کاشرس منز چھہِ لفظہ کس آغازس منزتہِ مصمتی خوشہ تہ امہِ خوشک گۅڈنیک مصمتہ چھہ عربی عروضی اصطلاحن منز ساکن اچھر۔ عربی زبانۍ تہ عروضس منز چھہ نہ لفظہ کس آغازس منز ساکن اچھر ینک کانہہ سوالے۔ تتہِ لگاوہن اتھ ہمزہ الوصل بتھہِ تہ خوشہ کرہن دۅن حصن منز تقسیم۔ مگر اسۍ ہٮکو نہ تہِ کٔرتھ، لہذا بنوو اسہِ غیرشعوری طور یہ اصول زِ دویو منزہ ییہ اکوے مصمتہ تقطیع اندر۔ یعنی یمو منزہ بنیوو دوٚیم اچھر مکتوبی غیر ملفوظی، حالانکہ صوتیات چہ وچھن ترایہ کنۍ چھہِ یم دۅشوے مکتوبی ملفوظی۔” کرٮکھ” لفظس منز چھٮہ گۅڈنکس ہیجلس منز وارہ کارہ (ک) تہ (ر) دۅشونی مصمتن ہنزہ آوازہ موجود۔یتھے پاٹھۍ” رنگ” لفظک نون تہِ آو مکتوبی غیر ملفوظی اچھر بناونہ، حالانکہ آواز چھٮہ اکس یا بییس حالتس منز موجود۔


text:
کتھے چھیہ روزان تہ کتھے روزِ۔ کتھ چھیہ یہ زِ بٹھہِ پیٹھ چہ زنانہِ ترٲو سمندرس کن نظر۔ سمندر کس نیلس رنگس کن نہ بلکہ مردس کن یمۍ سمندر کس آبس منز غوطہ دیت تہ ژھانٹھ وٲے تہ بیاکھ غوطہ دیت۔ پیٹھہ کنہِ گوو اکھ سمندری جاناوار نمودار تہ ہوہس پیٹھ پکھہ وہرٲوتھ ووتھ کھرِ بۅن تہ پتہ کھوت بییہ ہیور۔ سیٹھا ہیور کن گوو آسمانس منز غیب۔
مردس کن وچھنہ برونہہ ؤژھ زنانہ تہ کٔرن ہالو رٹنچ کوشش۔ تمۍ کوڈ پانس اکھ زیوٹھ مس وال، تتھ گونڈن اکہ اندہ اکھ پوش تہ بییہ اندہ بیاکھ۔ اکھ اند گونڈن اکس تھرِ تہ اتھ مس والس بنوون منزس اکھ حلقہ۔ تمۍ کٔر اکہ دۅیہ لٹہِ اتھ حلقس منز ہالو رٹنچ کوشش۔ تس گوو احساس زِ اگر مرد بییہ اندہ تھپھ کرِ، سۅ گژھہِ ہالو رٹنس منز کامیاب۔ سۅ آیہ واپس تہ وچھن بییہ مردس کن تہ دیتُنس آلو۔ "ہیا مردا، تھاوو وۅنۍ۔”
مردن دیت گوش۔ اکس جایہ ژاو آبس منز تہ بییس جایہ دراو نون۔ زنانہِ دیت بیاکھ آلو۔ "مردا، وۅلا یورۍ۔”
مرد دراو آبہ منزہ تہ ووت زنانہِ نش۔ "وچھتھہ میون دم؟ ”
مردن تھوو زنانہِ ہندین لنگن پیٹھ پنن کلہ تہ زنانہِ پھرِ مایہ بٔرتھ پننہ اونگجہ امۍ سندس مستس۔ مردس پییہ نندر۔ زنانہِ دیت آلو۔ "پییہِ نندر! وۅتھ تھود۔”
مرد گوو ہشارہ تہ پانسے سیتۍ کیاہ تام ہڑبڑٲوتھ نین سمندرکس آبس کن کنی دو تہ دیتُن اتھ منز بییہ اکھ غوطہ۔ زنانہِ کٔر بییہ ہالو رٹنچ کوشش تہ آیہ واپس تہ ترٲون مردس کن نظر یُس وۅنۍ نیلس آبس پیٹھ پننۍ تھر ترٲوتھ نرِ تہ زنگہ وایان اوس۔ زنانہِ دیت آلو۔ "مردا، وۅلا یورۍ۔”
مردن کور کینژس کالس ژھل مگر زنانہِ ہندس بار بار آلو دِنس پیٹھ کھوت آبہ منزہ تہ ووت زنانہِ نش۔ "کیا دلیل؟”
"پکھ ہالو رٹو۔”
مردن زن نہ بوزے تہ ترووُن امۍ سنزن رانن پیٹھ بییہ کلہ۔ زنانہِ ہیوت مایہ بٔرژو اونگجو امۍ سندس مستس پھش دیُن۔ مردس پییہ نندر۔ زنانہِ دیت آلو آلو۔ ییتہِ نس سمندری جاناوار آسمانس منز غیب گیوو، بالکل تمی سیدہ دراو اوبرہ منزہ اکھ دیو تہ بۅن ؤستھ لوگ زنانہِ اندۍ اندۍ گتھ دنہِ۔ زنانہِ دیت مردس بانبرِ ہوت آلو۔ "مردا مردا تھود ووتھ، ہشار گژھ۔ میہ چھہ کستام گتھ دوان۔”
مرد اوس مس نندرِ، اتھۍ سمندرس منز غوطہ دوان۔ اوبرہ دیون تُج زنانہِ نکھس تہ نین ہیور، سیٹھا ہیور اوبرس منز۔ مردس ییلہ نہ رانن ہند وشنیر تہ اونگجن ہند حیس ووت، سہ گوو ہشارہ تہ ژھٲنڈن زنانہ۔ تمۍ سوچ اگر زنانہِ ہند پتاہ کانہہ ؤنتھ ہیکہِ سمندری جاناوارس ورٲے نہ کہنے۔ یہ چھہ آسمانس منز وڈان مگر امس چھیہ پریتھ چیزس پیٹھ نظر آسان۔ مرد ووتھ سمندرکس آبس منز تہ رود امس جاناوارس پراران یوت تام سہ زیچھو پکھو ہوہس پیٹھ رکنہِ ؤستھ نمودار گوو۔ امۍ کورس سوال۔ "ژیہ ما وچھتھن زنانہ؟”
"آ، پیٹھہ کنہِ اوبرس منز۔”
مرد ژاو امس تیز رفتار سمندری جاناوارس منز تہ ووت اوبرہ دیوس تام۔ دیو اوس زنانہِ ہنزن رانن پیٹھ کلہ تھٲوتھ تہ زنانہ ٲس اونگجو سیتۍ تسند مس پھران۔ سمندری جاناوار بیوٹھ اکس اوبرہ لنگس پیٹھ تہ کٔرن زنانہِ اچھ ناٹھ ۔ زنانہِ دیت اوبرہ دیوس آلو۔ "اوبرہ دیوا، تھود وۅتھ۔ میہ وچھ اوبرہ لنگس پیٹھ سمندری جاناوار۔ امۍ کٔر میہ کن وچھتھ اچھ ناٹھ۔”
دیو ووتھ تہ سمندری جاناوارس کن نظر دتھ وونن۔ "دِس بیہنہ۔”
اوبرہ دیو شونگ دوبارہ۔ زنانہِ ٲس سمندری جاناوار سے کن وچھان۔ امۍ سنزہ اچھ آسہ وۅزجہ۔ امۍ آسہ نہ سمندری جاناوار سنزہ اچھ امہ برونہہ زنہے وچھمژہ۔ سمندری جاناوارن کٔر بییہ اچھ ناٹھ۔ زہ اچھ ناٹہ۔ زنانہِ دیت اوبرہ دیوس بییہ آلو۔ "اوبرہ دیوا، ہتا اوبرہ دیوا، یہ نا چھہ نہ جاناوار ۔ وۅتھو تھود۔ امۍ ہا کرِ میہ زہ اچھ ناٹہ۔”
اوبرہ دیون وون نندرِ منزے ۔ "کیا رووے، جاناوار چھا اچھ ناٹھ کران۔”
سمندری جاناوارہ منزہ دراو مرد نیبر تہ زنانہِ ہژس تھپھ کٔرتھ ژاو جاناوارس منز واپس۔ یم واتۍ واپس سمندر بٹھس پیٹھ۔ زنانہِ ژوٹ اکھ زیوٹھ مس وال۔ اکہ اندہ گونڈنس اکھ پوش، بییہ اندہ بیاکھ پوش۔ اکہ طرفہ روٹ مردن تہ بییہ طرفہ زنانہِ۔ منزس بنووکھ اکھ حلقہ۔ یتھے ہالو اتھ حلقس نش ووت، یمو لوم مس والس وارہ وارہ۔ حلقس منز لوگ ہالو۔ یتھہ پاٹھۍ روٹ یمو پنن گۅڈنیک ہالو۔ زنانہِ ژج کریکھ نیرتھ۔ "ہالو ہا لوگ!”
مردن تہِ دژ کریکھ۔ :اسہ روٹ ہالو۔”
پیٹھہ کنہِ گوو سمندری جاناوار وڈان وڈان نیلس آسمانس منز غیب۔
افسانس پیٹھ تبصرہ:
فیاض دلبر: یہ چھہ واقعی پرن وٲلس گنڈتھ تھاون وول افسانہ۔ افسانہ نگار چھہ یقینا کہنہ مشق تہ تجربہ کار باسان۔ اکوے فی چھہ پیدہ گژھان۔ سہ گوو یہ ما چھہ وۅپر زمینہِ پیٹھ ووننہ آمت۔ کاش اتھ افسانس منز کاشرِ ماحولچ گراے آسنۍ۔
راجہ یوسف: میہ گوژھ گۅڈہ ہالوس (افسانک ناو ۔ ہالو) مطلق کانہہ ونن۔ یہ چھا سُے ہالو یُس کشیرِ منز دانیس بیہان چھہ تہ وۅٹہ تلان تلان اکہِ دانہِ کلہِ پیٹھ بییس دانہِِ کلِس تران چھہ۔ کشیرِ منز چھنہ مس والہ سیتۍ ہالو رٹنک رواج البتہ ٲسۍ پتھ کالہِ وال واش لگان، یہ ٲس گُرۍ دُمِچ یوان بناونہ، تہ امہ سیتۍ ٲسۍ کوتر، ککلہ تہ ژرِ بیترِہ رٹنہ یوان۔ عربس منز چھہ یہ سٹھاہ بوڈ آسان تہ امس چھہ اتہِ ٹِڈی ونان،یم چھہِ جُنڈس منز اسمانس منز وُڈان تہ امہِ وزِ چھہ اپارۍ اپارۍ زمینس انہِ گوٹ گژھان۔ یہ چھہ حلال۔ مگر وال واش چھنہ رٹنہ یوان۔ خبر یہ کتُیک ہالو چھہ یس مس والہ سیتۍ رٹنہ چھہ یوان ۔۔ گۅڈہ گوژھم یی فکرِ ترن زِ یہ کُس ہالو چھہ ۔۔کِنہ یہ چھہ بدل کینہ ؟
شکیل الرحمن: افسانہ آو واریاہ پسند، کم سے کم شاعری چھس نہٕ برتھ ۔۔۔۔ ہرگاہ افسانہ نگار کشیرِ منز روزان چھہ تہ ییتہ کس زمینس منز اسہِ ہن لیوکھمت جان گیوم۔ یتھ پاٹھۍ فیاض دلبرن اظہار کور۔ افسانہ لٮیکھن وول چھہ شاید سمندرن متاثر کورمت یا یہ ما چھہ نیبرے روزان۔
شاہد دلنوی: مہ تہِ آو افسانہ ہالو سیٹھاہ پسند تکیازِ افسانہ نگارن چھہ پزنہ پٲٹھۍ گۅڈہ اکھ ماحول پیدہ کورمت تہ پتہ اکھ تژھ کہانی ترتیب دژمژ یتھ الگ رنگ چھہ۔ لیکھنک منفرد انداز، کردارن ہنز منآسب ژٲر، ڈائیلاگن ہنز برجستگی ۔۔۔۔ سمندر، اوبر، مرد، زنانہ، دیو بیترِ علامژن ہند بر محل تہ استادانہ ورتاو۔ سورےکینہہ چھہ اکہِ کامیاب افسانچ دلیل۔ بڈِ پایہ چھیہ زبٲنۍ ہند افسانوی استعمال نظرِ تل تھاونہ آمت تہ بقول منیب صٲب وعظ خٲنی نشہِ لوب ہینہ آمت۔ واراہ کٲلۍ سپد کٲشرِ زبٲنۍ اندر اکھ بہترین افسانہ پرنک اتفاق ییمہ خٲطرہ فکشن رائٹرس گلڈ مبارک بادی ہند مستحق چھہ۔ یہ افسانہ پٔرتھ پیوو میہ سربرآوردہ افسانہ نگار سید یعقوب دلکش یاد یمو یتھی واریاہ علامتی افسانہ لیکھمتی چھہِ۔
منیب الرحمن: میہ پیوو نہ ہالوس مطلب ژھارن تکیازِ میہ پور افسانہ اکھ کہانی زٲنتھ، یتھ منز ہالوس ہالوے مطلب چھہ۔ اچھا سوال چھہ یہ کتیک ہالو چھہ؟ افسانہ چھہ بذات خۅد اکھ جاے بلکہ پنن اکھ دنیا قایم کران۔ یہ ہالو چھہ تمی دنیاہک۔ یہ ہالو سانس دنیاہس یا اندی پکھس منز ژھارن چھہ نہ ضروری۔ چونکہ افسانہ چھہ کٲشرۍ پٲٹھۍ لیکھنہ آمت، تمیک مطلب ما گوو یہ گژھہِ کشیرِ ہندس ماحولس ریفلیکٹ کرن۔
مظفر عازم: (انگریزی پیٹھہ ترجمہ) میہ پٔر کہانی تہ وۅمید چھیہ بییہ پرن کژِ لٹہِ۔ یہ چھہ بیان آمت کرنہ یتھہ پاٹھۍ کہانی پزِ سپدنۍ۔ یم پرن والۍ اتھ نیبرم، وۅپر بیترِ ونان چھہِ گژھن اکس لۅکچہ منز بند آسنہ کنۍ یلے تراونۍ۔ میہ پیوو اکھ دوست شاید سو مناتھ زتشی یاد یمۍ کلچرل کانفرنس کنہ کانگریس چہ میٹنگہ منز اکد افسانہ پور۔ بیانیہس منز اکس جیپہِ پیٹھ سپد سورے تنقید تہ وونکھ زِ جیپہِ ہند رنگ (یہ اوسا سفید) زانن چھہ ضروری زِ یہ جیپ چھہ یو این پیس والین ہنز۔ اسہ سارنے چھیہ پتاہ زِ دنیا آو نزدیک مگر یہ زاننس زِ یہ قطعہ زمین چھیہ سون مشترک قیام گاہ لگہِ کینہہ وقت۔
شکیل الرحمن: مگر یوت کٔرتھ تہِ چھہ خیالات پننس اوندپکس منز زنم لبان تکیازِ وسیع دٲیرس منز چھہ سون وجود راوان۔۔۔۔۔۔۔ تہٕ عام طور خواب پننہِ پرانہِ پہرِ منز نوِ زمانہ کٮ۪و کردارو سیتۍ سجاوان۔ سون ونن اوس ڈل تہ وۅلر تہِ ییہ ہا "ہالو” افسانہ سیتۍ بارسس۔ خیر سمندری گاڑ چھا مزہ دار کِنہ نہ یہ چھہ بحث طلب۔۔۔
منیب الرحمن: حقیقت چھیہ یہ زِ کٲشر ادب چھہ سیٹھا لوکلایزڈ ادب، امیک وجہ چھہ یہ زِ زبان تہ ادب چھہ صرف کشیر منز زندہ، مگر پتمین کینژن دہلین منز ہیوت امہ رنگہ امۍ واش کڈن۔ کینہہ زبان چھیہ کشیرِ نیبر تہِ بولنہ یوان تہ کینہہ ادب چھہ کشیرِ نیبر تہِ لیکھنہ یوان گو کہ زیادہ پہن چھہ تورہ کینے معاملن سیتۍ ونہِ آور۔ اگر بہ ادب تخلیق کرہ، سہ آسہ محمد رمضان سندۍ پٲٹھۍ یورہ کے تکیاز اسہ گوو واریاہ وقت کشیرِ نیبر۔ سون تخیل چھنہ کشیرِ کن وپھ تلان۔ اگر یہ افسانہ کاشرس یا اردوس منز آسہِ اتھ ونہِ نہ کانہہ ووپر تکیازِ تم ادب چھہِ نہ لوکلایزڈ ادب۔ کاشرین تہِ پزِ ادبس حض تلن یہ سونچتھ ز یہ زبان تہ امیک ادب چھہ وونۍ کشیرِ نیبر تہِ موجود۔ تہ کشیرِ ہندین سیاسی سماجی معاملن الگ تہِ ہیکن ادبکۍ معاملہ آستھ۔
شکیل الرحمن: یۅہے حال چھہ پریتھ زبٲنۍ ہند عالمی زبٲنۍ وغیرہ۔ تخیلس چھا واٹھ تخلیق کار سندس تتھ ماحولس سیتۍ یتھ منز سہ پریتھیومت آسہِ۔ اوند پۅک چھا سطحی طور اثر تراوان۔ کیسینو یا کلب ماحول ہیکہ ممبے ہندس تمس اثر انداز کٔرتھ تہ سے آسہِ تتہ کٮین مسلن انزۍ منزۍ گومت یُس تتھ ماحولس سیتی جڑتھ سہِ۔ آ، زینہٕ گرِ پٮ۪ٹھہ کنُہِ ماحولس منز پلنہ سیتۍ چھہ علاقایی ماحولک اثر ٹاکار پٲٹھۍ وۅتلان۔ ہالو افسانہ چھہ امہ کتھہِ ہند عکاس۔ ٹاکارہ پٲٹھۍ چھہ یہ کمس تام ایشٮین سند سوچ تہ تخیل۔ آ، سمندرن آسہِ متاثر کورمت۔
ہردے کول بھارتی: "ہالو” افسانس متعلق کینہہ وننہ برونہہ چھہ یہ ونن ضروری زِ بہ چھس نہ کانہہ ناقدانہ خیال یا رائے بلکہ خالصتا میانۍ ذاتی پسند تہ امہِ میزانہ کور میہ ہالو افسانہ خوش۔ یہ افسانہ چھہ گۅڈنچہ زہ تریہ لٲنہ پرۍ تھے دماغ آوراوان تہ ٲخری لٲن ختم گژھنہ پتہ تہِ آورِتھ تھوان تہ یتھہ پاٹھۍ چھہ سوچن تہ خیالن ہندِ عالمک اکھ (maze) ہیو کھلان۔ میانۍ کنۍ چھیہ یہے افسانچ کامیابی تہِ تہ خوبصورتی تہِ۔ زبان ورتاونس منز چھیہ افسانہ نگارن واریاہ لاپرواہی ورتٲومژ.


text:
یوتاہ افسانہ کہ خاطرہ کہانی لفظ دلچسپ چھہ، تیوتے چھہ کہانی ہندِ خاطرہ اردو کاشرس منز ورتاونہ ینہ وول لفظ افسانہ تہِ دلچسپ۔ اتھ منز چھہ افسانہ کس دوٚیمس اہم عنصرس کن اشارہ۔ یعنی کہانی گژھہِ نہ واقعہک ہو بہو (یتھہ پاٹھۍ چھہ تہ تتھہ پاٹھۍ) بیانیہ آسُن زِ یہ بنہِ اکھ رپورٹ۔ اخبارن منز تہِ چھہِ اسۍ خبرہ پران یم سانۍ دلچسپی اندس تام پانس سیتۍ پکناوان چھیہ۔ مگر یوٚت تام نہ کہانی منز کہانی کار سند تخییل شامل گژھہِ، یہ بنہِ نہ افسانہ۔ پیکر، تمثیل، استعارہ، علامت یم سٲری چھہِ تخییلکۍ نتیجہ تہ نمونہ۔ کنہِ ادبی صنفہِ منز چھہ یمن ہند دخل زیادہ کنہِ منز کم یا بدل آیہ۔ مگر یہ تہِ چھہ نہ ضروری زِ کہانی منز گژھہِ یہند دخل لازمی طور آسن۔ کہانی کار سند تخییل ہیکہِ سیٹنگ، واقعہ، کردار، ڈایلاگ، کنہِ تہ سطحس پیٹھ کہانی دلچسپ، فکر انگیز تہ غیر معمولی بنٲوتھ۔
زمرے:تبصرہ


text:
نونک مسلہ کرن بہ ترین الگ قسمن منزتقسیم۔اکھ گوٚو سہ نون یس لفظہ کس ٲخرس پٮٹھ اکہِ زیٹھہ مصوتہ پتہ یوان چھہ۔ مثلا آسمان، موزون تہ زمین۔ یتھہ پاٹھۍ پتھ کن بیان سپد اتھ نونس متعلق اوس فارسی زبانۍ منز یہ اصول زِ نون چھہ نہ زیٹھہِ مصوتہ پتہ مجرا یوان۔ یہ اوس نون غنہ یعنی nasalization ۔جدید فارسی یس منز چھہ یہ نون اکہِ الگ مصمتہ کہ حیثیتہ شعرن منز پرنہ ، بولنہ یوان مگر ہیجلہِ کس زیچھرس چھیہ نہ کانہہ فرق پیوان۔پرانہِ اردو شاعری منز اوس زیادہ تر یۅہے اصول زِ نون چھہ نہ زیٹھہِ مصوتہ پتہ مجرا یوان اگرچہ کنہِ کنہِ اعلانیہ نون تہِ ورتاونہ چھہ آمت۔ البتہ جدید اردو شاعری منز ہریو اعلانیہ نونک ورتاو۔ کاشرِ شاعری منز چھہ زیٹھہِ مصوتہ پتہ نون دۅشونی صورتن منز میلان۔ پرانین شاعرن ہندس کلامس منز چھہ اکثر زیٹھم زیٹھہِ ہیجلیک ٲخری مصمتہ تقطیع منز پیوان۔ چاہے تم کاشرۍ نون آسن یا نیبرم یا بدل کانہہ آواز۔ رفیق راز چھہ ونان زِ نیبرمین لفظن منز ہیکون ٲخری نون مکتوبی غیر ملفوظی تہ مکتوبی ملفوظی اختیاری طور ورتٲوتھ، مگر کاشرین لفظن منز گژھہِ نہ یہ اختیار آسن۔ تمن منز گژھہِ یہ مکتوبی ملفوظی آسن۔رفیق رازن یہ اصرار چھہ دراصل کاشرین لفظن ہندس پھورس پیٹھ دٔرتھ۔مگر کاشرۍ شاعر خاص کر جدید دورکۍ شاعر چھہِ فارسی،اردو یہ [ ییتہ نس چھم نہ تران فکرِ میہ کیا اوس لیوکھمت۔ فایل ہیچم نہ کھولتھ] زِ اعلانیہ نون تہ نون غنہ سیتۍ چھہ نہ شعرس یا شعر چہ موسیقی کانہہ تلک پٮٹھ گژھان۔ لہذا اگرکاشرین لفظن ہندس سلسلس منز تہِ اختیار روزِ فرق پییہِ نہ کانہہ۔ یہ چھہ صحیح زِ اکس ہیجلس پیٹھ مشتمل یتھۍ لفظ مثلا زون، ہون چھہِ نہ نون غنہ ہس منز تبدیل گژھان۔یمن منز چھہ نہ کانہہ نون غنہ ورتاوان تہِ۔
دوٚیم گوٚو سہ نون یس لفظس منزس اکہِ ژھۅٹہِ مصوتہ پتہ یوان چھہ تہ یتھ پتہ کنہِ بیاکھ مصمتہ یوان چھہ۔ مثلا رنگ، منز،بند، بیترِ۔اردو تہ فارسی زبانۍ منز چھہ یتھین لفظن ہند نون تقطیع منز مجرا ننہِ یوان تہ یم لفظ چھہِ فاع کس وزنس پٮٹھ گنڈنہ یوان مگر کاشرس منز چھہِ یم لفظ فاع بجایہ فع وزنس پیٹھ گنڈنہ آمتۍ یمیک مطلب یہ چھہ زِ کاشرس منز چھہ یمن ہند نون مکتوبی غیر ملفوظی گنزرنہ یوان۔کاشرس منز کیازِ چھہ یہ امہ رنگہ گنڈنہ آمت؟ ظاہر چھہ تمیک وجہ چھہ سانہِ زبانۍ ہند صوتیات۔فارسی یس تہ خاص کر اردوس منز چھہ یتھین لفظن منز ٲخری مصمتس پٮٹھ نیم فتحہ تصور کرنہ یوان تاکہ یمن ہندس اندس پیٹھ یۅس مصمتن ہنز دُچ چھیہ سۅ ییہ پھٹراونہ۔ مثلا "رنگ” لفظ نمون۔ امہ چین آوازن ہنز تشکیل چھیہ یتھہ پاٹھۍ: (؍ر۔اَ۔ن۔گ؍)۔ مگر اردوس منز چھیہ امچ تشکیل یتھہ پاٹھۍ: (؍ر۔اَ۔ن؍ + ؍گ۔اَ) ۔ٲخری زبر چھیہ نہ پورہ زبر بلکہ سۅ یتھ نیم فتحہ ونان چھہِ۔صوتیاتی اصطلاحن منز ونو زِ ییلہِ اسۍ یمن لفظن ہندۍٲخری مصمتہ بولان چھہِ اسۍ چھہ ِٲسس منز نیبر نیروُن شہہ مکمل طور بند کران تہ رژھہِ کھنجہِ ٹھہرتھ شہک یہ گنڈ یلہ تراوان تہ امہ پتہ ینہ والہِ لفظہ کہ پھورہ خاطرہ تیاری کران۔ یژھن آوازن چھہِ stops ونان۔ اردو زبانۍ منز چھہِ یم مصمتہ بناونس اندر اتھ برعکس ٲسس منز ہوا مکمل طور بند کٔرتھ "یکدم” یلہ تراونہ یوان یمہِ کنۍ یمن پتہ کنہِ اکھ لۅکٹ مصوتہ بوزنس منز یوان چھہ یتھ نیم فتحہ وننہ آو۔ یژھن آوازن چھہِ plosives ونان۔ گویا یمن لفظن منز (مثلامنز، کنز، کۅنگ، زنڈ، رنگ) یوت نونک مکتوبی غیر ملفوظی تہ مکتوبی ملفوظی معاملہ چھہ تیوتے چھہ یمن پتہ کنہِ کہ مصمتی خوشک معاملہ یتھ منز نون اکھ حصہ چھہ۔اصل مسلہ چھہ زِ ٲخری مصمتہ چھا کاشرس منز متحرک بنان کنہ نہ۔ اردوس منز چھہ نہ یتھ کانہہ مسلہ تکیازِ تم چھیی یمن نیم فتحہ ہیتھ بولان یا تصور کران مگر اسۍ چھہِ نہ۔اسۍ چھہِ یمن لفظن ہندۍٲخری مصمتہ ادا کٔرتھ ٲسس تھکھ دوان۔ لہذایمن شعرن منز یمن لفظن ہندۍٲخری مصمتہ متحرک بناونہ آمتۍ چھہِ (تکیازِ فارسی تہ اردوس منز تہِ چھہِ) تمن شعرن منز چھہ یمن لفظن پیٹھ ضرورت یا معمول کھۅتہ زیادہ زور پیوان، تکیازِ یم چھہِ شعوری طور متحرک بناونہ آ متۍ، کینژھا فارسی ،اردو عروض کین اصولن ہنز پابندی کرنہ کس شوقس منز تہ کینژھا اردو شاعری ہنزِ مشقہِ ہندس نتیجس منز۔ اسۍ تلوکھ حکیم منظورنۍ زہ شعر یم رفیق راز ن نون اعلانیہ ورتاونچہ مثالہ رنگۍ دتۍ متۍ چھہِ۔ بییہ تلوکھ اسۍ شہناز رشیدنۍ تریہ شعر یم میہ پانہ ژارۍ متۍ چھہِ۔ یمو سیتۍ پکناوون اسۍ لفظن منزباگ کہ نونک بحث برونہہ۔حکیم منظور سند شعر:
کاش منظورن تہِ پوٚرمت آسہِ ہا لولک سبق
کاش وۅلرس منز زانہہ مہتاب وچھمت آسہِ ہن
امہِ شعرہ کس "منز” لفظس پٮٹھ چھہ ضرورت کھۅتہ زیادہ زور پیوان تکیازِ امہِ لفظک ٲخری مصمتہ چھہ متحرک بنٲوتھ زیٹھراونہ آمت۔دلچسپ نکتہ چھہ یہ زِ ییتہِ شاعرن لفظ "منز” نون مجرا نتھ فاع کس وزنس پیٹھ گوٚنڈمت چھہ، تتہِ چھس اتھ پتے ینہ وول لفظ "زانہہ” نوِ قاعدہ مطابق فاع کس وزنس پیٹھ گنڈن مشتھ گومت۔ "زانہہ” چھہ فع کس وزنس پیٹھ گنڈنہ آمت، حالانکہ دۅشونی منز چھہ منزس نون یوان تہ دۅشونی چھہ اندس پیٹھ مصمتی خوشہ۔یۅہے صورت حال چھہ شہناز رشید سندس بنمس شعرس منز :
کمن سا راوۍ متین ہند برونت چھکھ سپدان
یہ کہنزِ رایہ چھہِ تارکھ وسان آبس منز
اتھ شعرس منز تہِ چھہ شاعرن نون مجرانتھ "ہند” لفظ فاع کس وزنس پٮٹھ گوٚنڈمت یمہِ سیتۍلفظس معمول کھۅتہ زیادہ زیچھر لوٚگمت چھہ ، مگر اتھ پتے ینہ والہِ "برونت” لفظک نون چھس امہِ قاعدہ مطابق ورتاون
مشتھ گوٚمت۔اتھ منز تہِ چھہ منزس نون یوان۔ اتھ لفظس منز چھہ نون مکتوبی غیر ملفوظی بنیومت۔ امی شعرہ کس دوٚیمس مصرعس منز چھہ بییہ "کہنزِ” لفظک نون اعلانیہ گنڈن مشتھ گوٚمت، حالانکہ اتھ لفظس منز تہِ چھہ نون منزس واقع۔ یہ کتھ چھیہ ثیقہ زِ حکیم منظورن چھہ "منز” لفظس تہ شہناز رشیدن "ہند” لفظس منزنون شعوری طور اعلانیہ ورتوومت۔ مگر باقی لفظن یعنی "زانہہ”،”برونت” تہ "کہنزِ” کن چھکھ نہ ظن رودمت۔نتہ چھیہ یہ حقیقت زِ یمن شاعرن چھیہ یمن لفظن منزنونہ رنگۍ فرق باسان یمیک بحث برونہہ کن ییہِ۔وچھوکھ شہناز رشیدنۍ بییہ زہ شعر:
پتھ پھیرہن چھیہ لار، پکن برونہہ تہ زیٹھ کھے
یتھ کریہنہِ رٲژ "منز "کرن کیا سفید گرۍ
شر بہ اوسس تہ اچھو "منزہ” نیکھ میانۍ کل ارزتھ
وۅنۍ گمتۍ سخ چھہِ پشیمان دپاں مۅختہ دنم ہیتھ
یمن دۅن شعرن منز چھہِ خط کشیدہ لفظ’’ منز‘‘ تہ ’’منزہ‘‘ دۅشوے فاع کس وزنس پٮٹھ گنڈنہ آمتۍ۔ ییلہ یم شعر اسۍ پران چھہِ اسۍ چھہِ نہ یمن لفظن منز کانہہ فرق کٔرتھ ہیکان۔وجہ یہ زِ اسۍ چھہِ نہ یم لفظ عام بول چالس منز متحرک بناونکۍ عادی۔ چونکہ اسہِ چھہِ زبانۍ منز یمن لفظن ہندۍمتحرک تہ غیرمتحرک جوڑ موجود لہذا چھہِ نہ اسۍ امہِ مۅکھہ تہِ منز، رنگ، کنز، کۅنگ، بیترِ لفظن منز اردوکۍ پاٹھۍٲخرس پیٹھ نیم فتحہ پھورراوان کران۔لفظن پتہ کنہِ نیم فتحہ نہ لگاونچ نہج چھیہ کاشرس منز ییژہمہ گیر زِ اسۍ چھہِ اندہ متحرک لفظن (مثلا منزہ، رنگہ، کنزہ، کۅنگہ، بیترِ) ہندۍٲخری مصوتہ تہِ اکثر حذف کران تہ یم لفظ اندہ غیر متحرک بناوان۔ اتھ نہجہ متعلق چھہ یتھ کتابہِ منز بییس جایہ بحث کرنہ آمت۔ اتھ برعکس چھہ امۍ سے شاعر سندس بییس شعرس منز (یس رفیق رازن اعلانیہ نون چہ مثالہ پاٹھۍ دیتمت چھہ)یہ مسلہ یتھہ پاٹھۍ حل گژھان زِ مصمتی خوشہ کہ ٲخری مصمتہ (گ) پتہ چھہ مصوتہ (اِ) یوان یتھ سیتۍ یہ رٔلتھ مصمتی خوشہ پھٹراوان چھہ، تہ (ن) تہ (گ) چھہِ الگ الگ پرنہ یوان۔ اگر اتھ لفظس پیٹھ تاکید تراونہ ییہِ (معنوی طورما روزِ سہ مناسب) تیلہِ چھہ (گ) مصمتہ مشدد بناون پیوان۔
ہے گلو! شوٚنگتھ مہ روزو اوس کس تامتھ ونان
تمۍ چھہ ممکن واو ما بیتاب وچھمت آسہِ ہن
اسہِ چھہِ زبانۍ منز یمو منزہ کینژن لفظن (منز، کنز، کۅنگ، زنڈ، رنگ) ہندۍ جوڑ تہِ موجود یمن منز پتم مصمتہ متحرک چھہِ۔ مثلا منزہ، کنزہ ،کۅنگہ، زنڈہ، رنگہ۔ نیتوکھ شہناز رشید سندۍ یم تریہ شعر
پتھ پھیرہن چھیہ لار، پکن برونہہ تہ زیٹھ کھے
یتھ کریہنہِ رٲژ "منز "کرن کیا سفید گرۍ
شر بہ اوسس تہ اچھو "منزہ” نیکھ میانۍ کل ارزتھ
وۅنۍ گمتۍ سخ چھہِ پشیمان دپاں مۅختہ دنم ہیتھ
کمن سا راوۍ متین ہند برونت چھکھ سپدان
یہ کہنزِ رایہ چھہِ تارکھ وسان آبس منز
شہناز سندس ترییمس شعرس منز چھہ لفظ "ہند”(دال متحرک بنٲوتھ) زیٹھراونہ آمت یمہِ کنۍ اتھ پیٹھ ضرورت کھۅتہ رژھ کھنڈ زیادہ زور پیوان چھہ۔ یی چھہ تسندس گۅڈنکس شعرس منز تہِ "منز” لفظس گژھان۔ یتہِ فارسی والیو پننہِ خاطرہ واریاہ اصول بناوۍ، کینہہ تھٲوکھ اختیاری (پتھ کن کوٚر میہ تمن ہند بیان) ، تتہِ ہیکوکھ اسۍ کاشرِ کہ خاطرہ تہِ الگ اصول بنٲوتھ۔ اسہِ چھہِ نہ تہندۍ اصول پالنۍ ضروری۔ تہِ کرنہ سیتۍ چھہِ نہ اسۍ عروضہ نیبر نیران۔ یمن چیزن ہنز چھیہ اتھ عروضس منز گنجایش موجود۔ یمن لفظن ہندس سلسلس منز چھہ سون اصول یہ زِ یمن منز چھہ نون مکتوبی غیر ملفوظی۔ کینژن جاین اگر ہیتی یا معنوی مجبوری آسہِ تہ تتھ مدنظر اگر یہ نون ملفوظی ورتاونہ ییہ سۅ چھیہ وکھرہ کتھ۔مگر عام اصول گژھہِ سانہ زبانۍ ہندِ صوتی مزازہ مطابق آسن۔چونکہ یمن لفظن منز چھہِ نہ اسۍ نیم فتحہ ورتٲوتھ مصمتی خوشہ پھٹراوان، لہذاچھہ نونے ختم گژھان۔ وتھ چھیہ یہ نیران زِ نون ترٲوتھ چھہ نونہ برونہم مصوتہ کھٍنکھراونہ nasalize یوان۔ یہ کرنہ سیتۍ چھہ نون نصف حالتس منز لفظس منز موجود روزان۔امہِ قسمہ کین نونن منز چھہِ تم لفظ تہِ یوان یم اکہِ بجایہ دۅن ہیجلین پیٹھ مشتمل چھہِ۔ مثلا اندر، گندر، بیترِ۔ یمن لفظن منز چھہِ نہ مصمتہ اکھ اکس پتہ اکۍ سے ہیجلس منز یوان بلکہ چھہِ یم اکہِ ہیجلہِ کس اندس تہ بییہِ ہیجلہِ کس گۅڈس منز یوان۔ یمن ہند ژھین چھہ نہ سہ مسلہ پیش کران یس اکۍ سے ہیجلس منز ینہ والۍ مصمتہ کران چھہ۔ مگر کاشرس منز چھیہ یہ عام نہج زِ نون پتہ اگر کانہہ دندۍ مصمتہ dental consonant یوان آسہِ ، سہ نون چھہ پیوان تہ تمہِ بدلہ چھہ تمہِ برونہہ ینہ وول مصوتہ نون غنہnasalize بنان۔وجہ یہ زِ نون تہِ چھہ دندۍ مصمتہ ۔ زہ دندۍ مصمتہ اکھ اکس پتہ ینہ سیتۍ چھہ اکہِ کہ راونک امکان ہران۔ لہذا گژھن یم لفظ (مفا) کس وزنس پٮٹھ تہِ موزون۔ یعنی یہند نون تہِ ییہِ کاشرس منز مکتوبی غیر ملفوظی گنزراونہ۔ ضمنا چھہ عرض زِ یتھۍ ہوۍ لفظ اگر شعرن منز تھکہ جاین (caesura)پٮٹھ متحرک ورتاونہ ین، تمن جاین گژھہِ نہ یمن ہند صوتی عادتس خلاف معمول آسنک احساس۔